S akciami VÚB, a.s., podľa všeobecne záväzných právnych predpisov a stanov banky, je spojené právo akcionára podieľať sa na riadení VÚB, a.s., právo na podiel z jej zisku  a z likvidačného zostatku pri jej zániku.
Akcie sú voľne prevediteľné registráciou prostredníctvom CDCP SR, a.s. alebo jeho člena.
Dlhopisy sú prevediteľné na nového majiteľa bez obmedzení.
Práva spojené s dlhopismi sa nachádzajú v emisných podmienkach a príslušnom prospekte cenných papierov a v platných právnych predpisoch Slovenskej republiky, najmä v zákone č. 530/1990 Zb. o dlhopisoch v znení neskorších predpisov, zákone č. 483/2001 Z. z. o bankách v znení neskorších predpisov a v zákone č. 566/2001 Z. z. o cenných papieroch a investičných službách v znení neskorších predpisov.
Spoločnosť v priebehu 1. polroka 2022 vydala emisiu Investičné certifikáty VÚB, a.s., 2027.
Tieto certifikáty boli vydané na účely splnenia záväzkov vyplývajúcich zo zákona č. 483/2011 Z. z. o bankách, v znení neskorších predpisov, v nadväznosti na Nariadenie EÚ č. 575/2013 o prudenciálnych požiadavkách pre úverové inštitúcie a investičné spoločnosti.
Investičné certifikáty emitované VÚB, a.s., sú vo forme na meno, v zaknihovanej podobe.
Za splatenie ich menovitej hodnoty a/alebo výplatu výnosov neprevzala záruku žiadna osoba.
K investičným certifikátom sa neviažu žiadne predkupné ani výmenné práva.
Investičné certifikáty nie sú voľne prevediteľné na iného majiteľa.
Práva spojené s investičnými certifikátmi sú obsiahnuté v platných právnych predpisoch Slovenskej republiky, najmä v zákone č. 566/2001 Z. z. o cenných papieroch a investičných službách, v znení neskorších predpisov, a v príslušných emisných podmienkach investičných certifikátov.
K 30. júnu 2022 VÚB, a.s., neemitovala ani nerozhodla o vydaní vymeniteľných dlhopisov, s ktorými je spojené právo výmeny za akcie alebo predkupné právo.  Rok 2021 ako aj prvá polovica roku 2022 sa niesli v globálnej pandémii, krízy dodávateľských reťazcov a v neposlednom rade od februára 2022 aj Ruská invázia na Ukrajinu.
Toto všetko negatívne ovplyvnilo reálnu ekonomiku, ekonomický sentiment a aj celý bankový sektor.
VÚB počas celého tohto obdobia kládla dôraz na ochranu zdravia, poskytovanie kvalitných služieb klientom a zároveň priamu aj sprostredkovanú podporu ľudí utekajúcich pred vojnou.
VÚB zaznamenala pozitívny vývoj z pohľadu komerčnej výkonnosti a zároveň sa finančná výkonnosť oproti rovnakému obdobiu minulého roka zlepšila, a to hlavne kvôli vyšším výnosom, tak úrokovým ako neúrokovým, ako aj efektivite na strane výdavkov, ktoré sa takmer nezvýšili oproti rovnakému obdobiu minulého roka.
Na druhej strane sa ale banka naďalej sústreďuje na zabezpečenie silnej kapitálovej pozície, aby banky mohli naďalej financovať domácnosti a firmy.  Prihliadnuc na vyššie rozpísaný aktuálny stav slovenského bankovníctva našim cieľom v týchto neľahkých časoch, náročnejších než kedykoľvek predtým, ostáva byť tým najlepším partnerom pre našich klientov.
Naša dlhodobá priorita, ktorou je budovanie vzťahu s klientom ostáva nezmenená.
Strednodobý obchodný plán VÚB stojí stále na troch hlavných pilieroch:  angažovanosť zamestnancov,  digitalizácia a zjednodušovanie a  alokácia zdrojov a efektivity.
Popritom sa sústredíme na plnenie týchto priorít v súlade s ESG princípmi.
Navyše, naša HUB iniciatíva spájajúca VÚB Banku s maďarskou CIB Bank by mala priniesť ešte viac synergie z hľadiska regionálnej spolupráce ako napríklad oblasti IT HUB ekosysté.
VÚB, ako zodpovedný člen komunity bude aj naďalej prinášať pridanú hodnotu aj mimo podnikateľskej sféry, a to v súlade s našim zameraním na ESG princípy.
Konkrétne máme na mysli, v rámci internej komunikácie aj naďalej motivovať našich zamestnancov byť čo najzodpovednejšími vo vzťahu ku komunite kde žijú a životnému prostrediu.
V rámci externej komunikácie budeme pokračovať v zmysluplných aktivitách prostredníctvom Nadácie VUB aj projektu Zelená banka, napríklad udeľovanie environmentálnej ceny ATLAS alebo finančného a environmentálneho vzdelávania detí a mládeže.  V priebehu daného obdobia nenastali dôležité udalosti, obchody ani zmeny, ktoré by významne ovplyvnili finančné postavenie a činnosť emitenta.
Vyhlasujem, že podľa svojich najlepších znalostí poskytuje priebežná účtovná závierka vypracovaná v súlade s osobitnými predpismi pravdivý a verný obraz aktív, pasív, finančnej situácie a hospodárskeho výsledku banky a spoločností zaradených do celkovej konsolidácie a že priebežná správa obsahuje pravdivý a verný prehľad vývoja a výsledkov obchodnej činnosti a postavenia banky a spoločností zahrnutých do celkovej konsolidácie spolu s opisom rizík a neistôt, ktorým čelí. .