Ako už bolo spomenuté na predchádzajúcich stranách, prostredie pre bankový sektor v roku 2014 ovplyvnili rôzne faktory. 
Makroekonomické prostredie sa výrazne zlepšilo s priaznivejším zložením ekonomického rastu. 
V roku 2014 sme zažili oživenie domáceho dopytu, zníženie nezamestnanosti a prostredie bez inflácie. 
Na druhej strane bezprecedentná úroveň hospodárskej súťaže v tomto roku viedla k predaju veľkého množstva produktov, najmä spotrebných úverov a úverov na nehnuteľnosti. 
Obdobie nízkych úrokových sadzieb znížilo marže bánk a regulačný tlak pokračoval. 
Vďaka výrazne lepšiemu prostrediu a napriek trhovým prekážkam sme dosiahli uspokojivé výsledky v obchodnej oblasti. 
V retailovom bankovníctve sme sa sústredili na dosiahnutie maximálnych výsledkov na hypotekárnom trhu pred zavedením nového nariadenia zo strany centrálnej banky a zároveň sme upriamili našu pozornosť na spotrebné úvery. 
Zásluhou spomenutých faktorov sme dosiahli medziročný nárast úverov na nehnuteľnosti na úrovni 10,6 % a spotrebných úverov na úrovni 10,7 %. 
Pretože tento rok bol aj rokom intenzívnej hospodárskej súťaže, nepodarilo sa nám zvýšiť trhový podiel, keďže na trhu sa zvýšila výška hypotekárnych úverov o 13,7 % a spotrebných úverov o 19,8 %. 
Vo firemnom segmente sa nám podarilo zvýšiť trhovú pozíciu z 15,4 % v decembri 2013 na 16,1 % v decembri 2014. 
Okrem toho sme zvýšili úverové portfólio pre malé a stredné podniky o 16,7 % a trhový podiel pre úvery nefinančným spoločnostiam vzrástol od decembra 2013 o 1,0 percentuálneho bodu. 
V oblasti vkladov priaznivejší vývoj celkového trhu s vkladmi odzrkadľoval mierny pokles nášho podielu objemu vkladov domácností vrátane podielových fondov. 
Ak sa však pozrieme na jednotlivé ukazovatele, výrazne sme posilnili našu pozíciu v oblasti netermínovaných vkladov a podielových fondov. 
Bankové prostredie s historicky najnižšími úrokovými sadzbami ovplyvnilo dopyt po termínovaných vkladoch vo VÚB, ako aj na celom trhu. 
Aby sme udržali krok, zameriavame sa na našu hlavnú víziu byť najlepšou bankou na Slovensku v spokojnosti klientov, pričom si chceme udržať vysokú úroveň ziskovosti a prevádzkovú efektivitu. 
Pre splnenie tohto cieľa naša banka pozorne sleduje správanie zákazníkov a snaží sa identifikovať ich nové potreby. 
Z tohto dôvodu sme pokračovali v spoločnom projekte s našou materskou spoločnosťou Intesa Sanpaolo „Počúvame Vás na 100 %“, ktorého hlavným cieľom je naďalej zlepšovať služby zákazníkom. 
Preto VÚB pokračovala v ďalšom zdokonaľovaní procesov, v inováciách produktov, redizajne širokej obchodnej siete a v neustálom hľadaní nových príležitostí pre moderné bankovníctvo vyplývajúce z technologického rozvoja. 
Dôkazom úspešnej obchodnej politiky je získanie niekoľkých ocenení v rôznych kategóriách súťaže Zlatá minca v roku 2014. 
Objem bankových vkladov vo VÚB dosiahol ku koncu roka 2014 hodnotu 7,9 mld.  €, o 0,3 % viac ako v predchádzajúcom roku zásluhou retailových a korporátnych vkladov. 
Na retailovom trhu vzrástli v tomto roku bežné účty, zatiaľ čo termínované vklady sa stali pre klientov menej atraktívne. 
Za týmto vývojom môžeme nájsť na jednej strane nízke úrokové sadzby na termínovaných vkladoch, na druhej strane presuny termínovaných vkladov do podielových fondov. 
Výsledkom toho zaznamenali investície v podielových fondoch výrazný nárast o 23 % v priebehu roka v porovnaní s trhovým nárastom o 18,8 %. 
Trhový podiel na podielových fondoch sa tak zvýšil z 18,8 % v decembri 2013 na 19,7 % v decembri 2014. 
Trhový podiel celkových vkladov retailových klientov vrátane podielových fondov dosiahol úroveň 16,2 %. 
Vo firemnom segmente dosiahla VÚB o niečo horšie výsledky v porovnaní s trhom, tak kvôli nefinančným korporáciám, ako aj finančným inštitúciám, čo bolo v súlade so stratégiou VÚB zameranou na zmenu štruktúry vkladov s cieľom dosiahnuť stabilnejšie a lacnejšie financovanie. 
Firemné vklady poklesli minulý rokoch 3,4 %, odzrkadľujúc tak pokles medzibankových vkladov. 
Navyše trhový podiel vkladov nefinančných podnikov od konca minulého roka klesol o 0,3 percentuálneho bodu. 
VÚB banka pokračovala v roku 2014 v rozširovaní funkcií a v skvalitňovaní služieb elektronického bankovníctva. 
Úspešne sme zaviedli štandardy SEPA platieb. 
Zlepšili sme grafický dizajn služby Internet Banking a rozšírili sme ju o novú funkciu, vďaka čomu je dnes jednoduchšia a lepšia. 
Počas roka sme spustili nový proces online predaja spotrebiteľskej pôžičky „Flexipôžička“ a takisto nový proces investovania do investičných fondov prostredníctvom internetu a služby Mobile banking. 
Pohodlné platby prostredníctvom telefónnej služby Viamo sme rozšírili o platby Viamo Business, kde klienti môžu jednoduchším spôsobom zaplatiť za tovar a za služby, ako napríklad doručovacie a taxi služby. 
Zavedenie nového spôsobu prihlasovania do služby Mobil banking cez PIN predstavovalo dôležitý krok v zjednodušení používania mobilného bankingu. 
Čo sa týka služieb Mobile bankingu, zaznamenali sme najvyšší ročný nárast aktívnych používateľov na úroveň 53 %, ostatné elektronické kanály však tiež zaregistrovali významný nárast počtu používateľov. 
VÚB sa neustále snaží realizovať a uspokojovať potreby svojich klientov. 
V novembri 2013 sme na trhu predstavili nový produkt „VISA Inspire Wave 2 Pay“, debetnú kartu vo forme bezkontaktnej nálepky. 
Hlavným cieľom projektu VISA Inspire bolo ponúknuť zákazníkom VÚB nový spôsob platenia, ako aj urobiť prvé kroky na ceste k platbám mobilným telefónom. 
V decembri 2014 VÚB uviedla na trh mobilné platby Visa Inspire – nový platobný nástroj na realizovanie platieb mobilným telefónom prostredníctvom technológie NFC. 
V novembri 2014 začala VÚB vydávať novú exkluzívnu kreditnú kartu MasterCard World s mnohými výhodami: služba Money Back vracia späť 1 % z každého nákupu, výbery hotovosti zo všetkých bankomatov na Slovensku aj kdekoľvek na svete bez poplatku, 3 dodatkové karty bezplatne, bezkontaktná technológia, bezplatné rozšírené úrazové poistenie na Slovensku (vrátane zimných športov), poistenie ochrany kúpeného tovaru, predĺžená záruka a poistenie v prípade podvodu. 
Držitelia kariet MasterCard World môžu využívať všetky výhody programu MasterCard ELITE. 
VÚB zostáva exkluzívnym vydavateľom kreditných kariet American Express na celom území Slovenskej republiky. 
VÚB si s 572 bankomatmi neustále udržiava druhé miesto na slovenskom trhu (22 % trhový podiel). 
V priebehu roka boli bankomaty nainštalované v 15 nových lokalitách. 
V rámci zlepšenia dostupnosti bankových služieb bolo 7 miest nahradených novými s cieľom poskytnúť služby väčšiemu počtu zákazníkov. 
Vďaka úspechu služby medzi našimi zákazníkmi sme rozšírili bankomaty aj o službu Vklad v hotovosti v 3 ďalších pobočkách banky. 
VÚB nainštalovala v priebehu roka 2014 viac ako 1 400 EFT POS terminálov pre obchodníkov. 
V roku 2014 Kontaktné centrum vybavilo približne 740 000 hovorov a 84 000 emailov. 
Zapojenie banky do SEPA priestoru vo februári 2014 malo vplyv nielen na celý platobný styk, ale aj na zmeny v službách Nonstop bankingu. 
V tomto čase sme v Kontaktnom centre zaznamenali okolo 69 000 prichádzajúcich hovorov a 9 000 emailov od klientov. 
Rok 2014 potvrdil vzrastajúci záujem klientov o informácie zo strany Kontaktného centra, o čom svedčí rastúci počet hovorov a zároveň stále rastúci počet emailových požiadaviek od klientov. 
Portfólio úverových produktov predávaných prostredníctvom Kontaktného centra sa v roku 2014 rozšírilo okrem Flexipôžičky aj na predaj povolených prečerpaní na Flexiúčtoch a na predaj vybraných druhov kreditných kariet. 
V roku 2014 sa zvýšil objem poskytnutých úverových produktov priamo cez Kontaktné centrum zo 6 miliónov € v roku 2013 na takmer 14 miliónov € v roku 2014. 
V rámci organizačnej štruktúry Kontaktného centra vznikol nový retenčný tím, ktorý oslovuje klientov s hypotekárnym úverom s cieľom ponúknuť klientom nové podmienky v rámci hypotekárneho úveru v období výročia fixácie, ale aj mimo tohto obdobia a predchádzať tak odchodu klientov ku konkurencii. 
Ďalšou novou aktivitou Kontaktného centra je zabezpečovanie podpory retailovým pobočkám pri spracovaní hypotekárnych úverov – a to formou presunu verifikácie splnenia podmienok na čerpanie hypotekárnych úverov a následného čerpania úverov z pobočiek do Kontaktného centra. 
Túto novú aktivitu zabezpečuje v Kontaktnom centre tím Centrálna podpora úverov. 
V krátkom období od spustenia tejto aktivity v polovici septembra 2014 bolo takto spracovaných 3 500 požiadaviek. 
Touto aktivitou Kontaktné centrum tiež prispelo k skráteniu lehoty na schválenie žiadosti klienta o poskytnutie hypotekárneho úveru v pobočkách VÚB banky. 
V roku 2014 prevýšil dopyt po hypotekárnych úveroch už aj tak výrazný nárast na hypotekárnom trhu z roku 2013. 
Hlavnými dôvodmi tohto vývoja boli nízke úrokové sadzby, masívne marketingové kampane najväčších hráčov na trhu a nariadenie s platnosťou od začiatku roka 2015. 
Celková výška hypotekárnych úverov VÚB (vrátane amerických hypoték) vzrástla v priebehu roka o 10,6 %. 
S trhovým podielom na úrovni 21,9 % si banka udržala silnú pozíciu na hypotekárnom trhu. 
Konkrétne banka zostala lídrom v hypotékach financovaných hypotekárnymi záložnými listami. 
VÚB si udržala trhový podiel v čistých hypotékach na úrovni 41,6 %. 
Zvyšok trhu sa však viac sústreďoval na iné formy úverov na bývanie, ktoré nie sú financované hypotekárnymi záložnými listami. 
Spotrebné úvery naďalej rástli podobne ako rok predtým zásluhou nezmeneného dopytu a štandardov pri poskytovaní úverov. 
Medziročný nárast spotrebných úverov sa zrýchlil a dosiahol významnú úroveň 10,7 %. 
Výsledkom mimoriadneho nárastu na trhu mierne poklesol trhový podiel spotrebných úverov na stále uspokojivú úroveň 19,8 %. 
Okrem toho naša dcérska spoločnosť Consumer Finance Holding samostatne poskytla spotrebiteľom 382 miliónov € a pokračovala v silnom raste (6,5 %). 
V roku 2014 VÚB vykázala lepšie výsledky v segmente korporátnych úverov ako zvyšok trhu. 
Kým na trhu rástli korporátne úvery na úrovni 1,1 %, vo VÚB dosiahli úroveň 6,1 % hlavne zásluhou poskytovania úverov nefinančným korporáciám, ktoré zaznamenali nárast o 4,4 % v priebehu roka. 
Keďže poskytovanie úverov tuzemským nefinančným korporáciám na trhu medziročne kleslo o 1,6 %, trhový podiel VÚB na týchto úveroch vzrástol z 15,9 % na 16,9 % v priebehu roka. 
Projektové financovanie dosiahlo rast 23 %,financovanie obchodu kleslo o 7 % a financovanie nehnuteľností dosiahlo 4 % rast. 
VÚB Leasing, dcérska spoločnosť VÚB, zaznamenala významné výsledky na lízingovom trhu s rastom aktív o 12,4 % oproti predchádzajúcemu roku.