Vážení akcionári, klienti a obchodní partneri, rok 2008 sa v mnohých oblastiach niesol v znamení príprav a zmien. 
Na jednej strane to bola vizuálna premena identity banky, na strane druhej sa zmenila národná mena. 
S potešením môžem skonštatovať, že všetky hlavné úlohy sa nám podarilo úspešne zvládnuť a vykázali sme solídne výsledky. 
Po obchodnej stránke sme zvýšili svoj podiel na trhu s úvermi i vkladmi. 
Z finančného hľadiska sme stlačili pomer nákladov a výnosov pod hranicu 50 %, čo predstavuje najnižšiu úroveň nákladovosti v poprivatizačnej histórii banky. 
Menej hmatateľnou, no rovnakou dôležitou dimenziou nášho úspechu bolo to, že sme spustili programy, ktoré nám pomôžu zlepšiť kvalitu služieb a zvýšiť spokojnosť klientov. 
Rozhodne som presvedčený, že zameranie sa na klientov, aktívne počúvanie a priamy kontakt s nimi bude kľúčom k udržaniu čo najlepších výsledkov v čoraz nepriaznivejšom prostredí spôsobenom globálnou finančnou krízou. 
Začnem krízou. 
Slovensko malo veľké šťastie, že sa ho väčšina počiatočných dosahov krízy nedotkla. 
Konkrétne, vďaka nadmernej likvidite domáceho bankového trhu, krajina bola vo veľkej miere uchránená od globálnej krízy likvidity, ktorá zrazila na kolená mnoho veľkých finančných skupín s celosvetovou pôsobnosťou a dokonca aj niektoré štáty, ktoré boli závislé od externých finančných zdrojov. 
Ďalším faktorom, ktorý podporil finančnú stabilitu Slovenska v ťažkom roku 2008 bolo blížiace sa prijatie spoločnej európskej meny, ktorá krajine pomohla hneď na dvoch frontoch. 
Po prvé to ochránilo slovenské finančné aktíva pred výpredajom, ktorý podkopával nielen hodnotu mien, ale aj akciové a dlhopisové trhy našich susedov. 
Po druhé, euro zmobilizovalo ďalšiu likviditu, pretože obyvateľstvo pred zavedením novej meny vložilo do bánk úspory v objeme temer 2 miliardy EUR, ktoré predtým uložené neboli. 
Táto dodatočná likvidita bola prevažne vložená na termínované vklady, čo pomohlo skvalitniť zdroje banky z časového hľadiska. 
Pomerne malá, ale veľmi otvorená slovenská ekonomika, žiaľ, jednoducho nemôže príliš dlho odolávať globálnym vplyvom. 
V poslednom štvrťroku sa rast HDP spomalil na 2,5 %, začala rásť nezamestnanosť v dôsledku znižovania pracovných miest vo výrobných, export neorientovaných firmách, ktoré sú nosným pilierom slovenského hospodárstva. 
Neistota týkajúca sa ďalšieho ekonomického vývoja prinútila mnohé firmy prehodnotiť investičné plány a domácnosti znížiť výdaje. 
Dopyt po úveroch zákonite poklesol, a koncom roka v niektorých segmentoch aj úplne stagnoval. 
Napriek tomu, vďaka pozitívnej hybnej sile rastu, ktorá trvala do tretieho štvrťroka, sa bankový sektor tešil počas celého roka 2008 uspokojivému celkovému rastu. 
Celkové bankové aktíva, ťahané 15 % expanziou v oblasti úverov, vzrástli oproti minulému roku o 14 %. 
Vklady tiež zaznamenali významný 14 % nárast vďaka mimoriadnemu prílivu úspor obyvateľstva v posledných mesiacoch pred zavedením eura. 
Okrem toho primárne vklady podporili aj prostriedky z podielových fondov, ktoré sklamaní drobní investori presunuli do bankových vkladov. 
Podielové fondy zažívali ťažké obdobie v dôsledku negatívnych výsledkov na globálnych finančných trhoch. 
Celkový priaznivý rast bankových objemov na druhej strane skrýva obrovské rozdiely v jednotlivých segmentoch klientov. 
Konkrétne, rast vkladov ťahal vpred výlučne retailový segment. 
Naopak, firmy, ktoré negatívne zasiahli zhoršujúce sa finančné toky a sprísnené úverové podmienky, si časť svojich vkladov v bankách vybrali. 
V oblasti úverov sme zaznamenali pozitívny rast vo všetkých hlavných segmentoch trhu, ale tempá rastu boli ďaleko od zhodných čísel. 
Retailové úvery vzrástli o 25 %, zatiaľ čo firemné úvery len o 10 %. 
Napriek tomuto poklesu sa banke darilo dobre, zvýšila svoj podiel na trhoch s úvermi aj vkladmi. 
Konkrétne, predbehli sme konkurentov v poskytovaní úverov a naša konsolidovaná kniha úverov vzrástla o 31 %, čo predstavuje dvojnásobné tempo rastu oproti celému sektoru. 
V dôsledku toho náš podiel na úverovom trhu poskočil zo 14,4 % koncom roka 2007 na 16,7 % ku koncu roka 2008. 
Konkurenciu sme prerástli aj v oblasti vkladov, keď primárne vklady banky v súvahe vzrástli o 20 %. 
Ale aby sme boli spravodliví, musíme priznať, že v oblasti správy aktív sme mali horšie výsledky než naši konkurenti. 
Stratili sme 40 % z prostriedkov fondov v porovnaní s celkovým prepadom na trhu, ktorý bol 29 %. 
Dôležité ale je, že sme dokázali vyplatené prostriedky z fondov udržať v banke vo forme vkladov a primárne vklady na konsolidovanej úrovni zaznamenali masívny rast o 19 %. 
Náš podiel na celkovom trhu bankových vkladov a prostriedkov pod správou podielových fondov takto vzrástol z minuloročných 18,6 % na 19,3 %. 
Výsledky jednotlivých útvarov skupiny VÚB v komerčnej oblasti poukazujú na našu stratégiu univerzálnej bankovej skupiny, ktorá sa stará o každého klienta, či už ide o veľkú firmu alebo jednotlivca. 
V retailovom segmente sa nám podarilo zvýšiť trhový podiel v oblasti úverov obyvateľstva aj v oblasti vkladov. 
Konkrétne, posilnili sme si našu vedúcu pozíciu v hypotekárnom financovaní, kniha hypotekárnych úverov vzrástla temer o 38 % a priblížila sa k 27 % podielu na hypotekárnom trhu. 
Pokračovali sme v systematickom raste spotrebných úverov prostredníctvom banky a našej špecializovanej dcérskej spoločnosti Consumer Finance Holding. 
Na trhu s vkladmi sme predpokladali vplyv prijatia eura na správanie obyvateľstva v oblasti sporenia. 
Prostredníctvom konkurencieschopných úrokov a špeciálneho „Euroflexi” vkladu nám v poslednom kvartáli minulého roka pribudli termínované vklady od obyvateľstva v hodnote 700 miliónov EUR. 
Rovnako úspešní sme boli aj v oblasti bežných účtov a spoločne sme zvýšili náš trhový podiel v oblasti vkladov obyvateľstva zo 17,8 % v minulom roku na 18,8 % v tomto roku. 
Ako som už spomenul, na výsledkoch našich podielových fondov sa prejavil kolaps na globálnych finančných trhoch. 
Predovšetkým klesajúca výkonnosť peňažného fondu – nášho najväčšieho – vyvolala vyplácanie vložených prostriedkov, čím sa zmenšila jeho veľkosť ku koncu roka o polovicu v porovnaní s najvyššou úrovňou dosiahnutou v auguste. 
Negatívna výkonnosť globálnych akciových trhov nevyhnutne zasiahla aj dôchodkové fondy vrátane nášho spoločného podniku s poisťovňou Generali Slovensko. 
Podstatné bolo, že našou orientáciou na klienta a zdôrazňovaním dlhodobého charakteru penzijného sporenia a investovania na finančnýchtrhoch sme dokázali udržať si dôveru 198-tisíc klientov penzijného sporenia, ktorých majetok v správe v minulom roku vzrástol o 30 %. 
Pri pohľade na firemné bankovníctvo s uspokojením môžem oznámiť, že sme udržali pozitívny obrat iniciovaný v roku 2007. 
Platí to rovnako pre úvery MSP, ako aj veľkých firemných klientov. 
V segmente MSP sme zaznamenali nárast o 31 %, pričom úvery pre firemný segment vzrástli o 28 %. 
Solídny vzostup sme zaregistrovali aj v našej novej dcérskej spoločnosti VÚB leasing (bývalé BOF leasing), ktorej lízingové aktíva vzrástli o 22 %. 
Vďaka rýchlemu rastu podiel VÚB na úveroch nefinančným podnikom zaznamenal skok zo 11,8 % v predchádzajúcom roku na tohtoročných 14,1 %. 
Trhový podiel na celkových úveroch firemného bankovníctva vzrástol z 10,5% na 12,7%. 
Na strane vkladov bránilo nášmu rastu externé prostredie, ktoré ukrajovalo firmám zisk a hotovostné prostriedky. 
Napriek týmto externým prekážkam sme dokázali celkovo zvýšiť vklady firemných klientov o 5,5 %. 
Nakoľko sa trh zmenšil, náš podiel sa oproti minuloročným 18,9 % zvýšil na 20,3 %. 
Prehľad činnosti našich obchodných útvarov uzatvára odbor Treasury. 
V tejto oblasti som mimoriadne hrdý na to, že boli schopní pokračovať v emisii dlhodobých hypotekárnych záložných listov aj napriek nepriaznivej situácii pre tieto produkty v globálnom prostredí. 
Týmto sme znížili úroveň rizika vo vzťahu k rýchlorastúcemu hypotekárnemu portfóliu. 
Keď hovorím o činnostiach odboru Treasury, rád by som spomenul aj naše vedúce postavenie v oblasti poradenstva pri prijatí eura. 
Zvlášť sa chcem poďakovať pani Elene Kohútikovej, riaditeľke úseku Finačné a kapitálové trhy a terajšej zástupkyni GR, ktorej jedinečné know-how a zanietenosť boli základom nášho euro-úspechu. 
Presvedčivé výsledky v obchodnej činnosti sa odrazili na dosiahnutých finančných ukazovateľoch. 
VÚB vytvorila konsolidované výnosy v objeme 501 miliónov EUR, čo je o 17 % viac oproti minulému roku. 
Popri orientácii na rast sme zostali disciplinovaní v oblasti nákladov. 
A tak sa prevádzkové náklady na úrovni skupiny zvýšili len o 10 % a dosiahli 248 miliónov EUR vrátane 8 miliónov EUR, ktoré tvorili náklady spojené s prechodom na euro. 
Vďaka rastu výnosov, ktorý predčil rast nákladov, náš ukazovateľ pomeru nákladov k výnosom poklesol na 49,5 %, z 52,8 % v roku 2007. 
Prevádzkový zisk pred odpočítaním opravných položiek a rezerv dosiahol 253 miliónov EUR, teda 25 % nárast oproti minulému roku. 
Po odpočítaní opravných položiek a rezerv na krytie strát a dane z príjmu skupina zaznamenala čistý zisk v objeme 168,5 miliónov EUR, čo rovnako predstavovalo nárast o 25 % v porovnaní s predchádzajúcim rokom. 
Výsledky za rok 2008 sú bezpochyby vynikajúce. 
Žiaľ, prekonať ich v blízkej budúcnosti bude viac než ťažké. 
Malá a otvorená ekonomika Slovenska jednoducho nemôže uniknúť recesii, ktorá sužuje Európu. 
Bankový sektor je neoddeliteľnou súčasťou hospodárstva, a tiež utŕži rany. 
Kvalita aktív poklesne spolu so znižujúcimi sa ziskami spoločností a rastúcou nezamestnanosťou. 
Na druhej strane, zvýšená tvorba opravných položiek na krytie nesplácaných úverov bude ťahať ziskovosť bánk po odpočítaní opravných položiek, ako aj ich kapitálovú základňu smerom nadol. 
Čo sa týka výdajov, náklady na financovanie zostanú na úrovni zvýšenej krízou a pretrvá tlak na marže. 
V dôsledku toho nevyhnutne dôjde k zhoršeniu ukazovateľov efektivity, čo prinúti niektoré banky zracionalizovať obchodné činnosti. 
Z tohto pohľadu naše iniciatívy v oblasti riadenia nákladov – vrátane projektu Optimum – ktorý sme zahájili v období rýchleho ekonomického rastu v roku 2006/7, potvrdili svoj nadčasový význam a manažérsku prezieravosť. 
Teraz reprezentujeme zdravú a „štíhlu“ inštitúciu, ktorá sa môže pochváliť najlepšou efektivitou nákladov na trhu. 
Týmto máme z konkurenčného hľadiska zabezpečenú dobrú pozíciu nato, aby sme vydržali údery, ktoré hospodársky útlm spôsobí bankovému sektoru. 
A čo je najdôležitejšie, umožní nám to sústrediť sa viac na našich klientov, než na nákladovú bázu. 
Rozhodne som presvedčený, že zameranie sa na klientov, aktívne počúvanie, a priamy kontakt s nimi nebol nikdy tak v popredí, ako práve v tomto ťažkom období. 
V tomto ohľade sme pokračovali v uplatňovaní celej sérieiniciatí v zameraných na zlepšenie služieb klientom. 
Konkrétne, v snahe zlepšiť stabilizáciu klientov sme vytvorili nový útvar „Starostlivosť o klientov“. 
Tento útvar podlieha priamo generálnemu riaditeľovi a zameriava sa na riešenie sťažností a znižovanie ich počtu. 
V spolupráci s Intesa Sanpaolo sme odštartovali projekt „Počúvame vás na 100 %”. 
Cieľom projektu je zvýšiť spokojnosť našich klientov a pozdvihnúť ich lojalitu voči banke. 
Merania, ktoré sme uskutočnili v rámci projektu, naznačili, že spokojnosť klientov s VÚB je vcelku vysoká. 
Ešte dôležitejšie je, že tieto merania odhalili viacero oblastí, ktoré si vyžadujú zlepšenie, aby sme zvýšili lojalitu našich klientov. 
Napríklad v pobočkovej sieti musíme upraviť prevádzkové hodiny a znížiť čakacie lehoty, a tak zlepšiť kvalitu a dostupnosť služieb pre klientov. 
Na ústredí sa musí pozornosť sústrediť na ďalšie zvýšenie transparentnosti procesov a odstránenie takých činností, ktoré nevytvárajú žiadne hodnoty a neúmerne zaťažujú kolegov, ktorí sú v priamom kontakte s klientmi. 
Tvorba nápadov a akčných plánov na zlepšenie spokojnosti klientov sa týka aj našich zamestnancov. 
Ich iniciatívy v tejto oblasti budú viac než vítané a ocenené. 
Z obchodného hľadiska budeme pozorne sledovať plnenie predtým stanovených cieľov a prehodnocovať ich podľa podmienok na trhu, v ktorom pôsobíme. 
Našou trvalou prioritou zostáva ďalšia inovácia produktového portfólia. 
V retailovom segmente musíme zachovať príťažlivosť našich hlavných produktových línií, od bežného účtu až po spotrebné a hypotekárne úvery. 
V oblasti firemného bankovníctva sa dôraz bude klásť na posilnenie pozície v neúverových činnostiach od vkladov cez spravovanie hotovosti, po činnosť v oblasti platieb a transakcií. 
Zásadne musíme zvýšiť konkurencieschopnosť nášho produktového portfólia, kde musíme skrátiť čas od nápadu po uvedenie produktu na trh. 
Záverom by som sa rád poďakoval našim zamestnancom za ich pracovné nasadenie, poctivú prácu a vynikajúce výsledky, ktoré sme dosiahli v minulom roku. 
Chcel by som tiež vyjadriť vďaku klientom a partnerom VÚB za prejavenú dôveru k banke a akcionárom za podporu. 
Rok 2009 bude nepochybne mimoriadne náročný. 
Neistota je mimoriadne vysoká. 
Napriek tomu som pevne presvedčený, že tím VÚB bude naďalej vykazovať čo najlepšie výsledky v prospech našich klientov. 
Ignacio Jaquotot generálny riaditeľ a predseda Predstavenstva VÚB, a.s.