Spomalenie ekonomického rastu, prípadne až recesia, striktnejšia regulácia v oblasti kapitálovej primeranosti a likvidity a nový bankový odvod sú tie podmienky, ktorým bude musieť čeliť bankový sektor, ako aj VÚB banka, v nasledujúcom roku 2012. 
Čaká nás ťažký rok s veľmi neistým vývojom, a preto bude pre VÚB banku opäť rozhodujúce čo najlepšie sa presadiť na trhu. 
Z roka na rok silnejšia konkurencia si vyžaduje ešte dôkladnejší prístup ku klientovi a väčšia spokojnosť klienta so službami banky je tým smerom, ktorým sa banka plánuje uberať. 
Už naštartovaný spoločný projekt s materskou spoločnosťou „Počúvame Vás na 100 %“ je zameraný práve na zvyšovanie kvality služieb a v konečnom dôsledku aj trhových podielov, čo zostáva prioritou banky aj na rok 2012. 
Pre banku je kľúčové ešte dôkladnejšie spoznávať potreby klienta, vedieť na ne čo najrýchlejšie a najjednoduchšie reagovať a zostať tak z pohľadu klientov jednotkou na trhu. 
K vyššej dôvere klientov by malo prispieť pokračovanie v zdokonaľovaní procesov, v inováciách produktov či v prehlbovaní distribučných kanálov banky. 
Strategickým cieľom v segmente retailových klientov zostáva zvyšovanie atraktívnosti kľúčových produktov v oblasti úverov aj vkladov. 
V záujme udržať si vyššiu likviditu bude banka naďalej sústreďovať zvýšenú pozornosť na dopyt po vkladových produktoch, najmä na strane obyvateľstva. 
Ešte väčšia konkurencieschopnosť úverových produktov na retailovom trhu bude pre banku naďalej rozhodujúca cash management, a platobný styk. 
Na klesajúcom trhu korporátnych vkladov je pre banku rozhodujúce udržať si pozíciu. 
Lenže ani financovanie sektora firiem nezostane mimo zorného poľa banky, kde si banka kladie za cieľ zvýšiť trhový podiel. 
Riziko nesplácania úverov sa môže zvyšovať v závislosti od skutočného vývoja ekonomiky, a preto bude VÚB v nasledujúcom roku naďalej klásť značný dôraz na manažment rizika a na jeho ďalšie skvalitňovanie. 
V neposlednom rade je dôležitou úlohou uchovať dosiahnutú efektívnosť v kontrolných a podporných funkciách a procesoch. 
Cieľom banky je aj v roku 2012 udržať pomer prevádzkových nákladov k výnosom na uzde a zostať tak jednou z najefektívnejších bánk v sektore. 
Rok 2012 bude z hľadiska ekonomického vývoja, ako aj finančných trhov, poznačený vysokou neistotou, preto je VÚB banka nútená monitorovať a prípadne aj prehodnocovať svoje plánované finančné ciele. 
Očakávame však, že sa podarí pokračovať v zvyšovaní výnosov a následne ziskovosti, k čomu smerujú obchodné ciele a priority banky.