V súvislosti s rastom celkového HDP sú vyhliadky na rok 2015 o niečo pozitívnejšie ako v roku 2014. 
Napriek tomu sa očakáva, že štruktúra rastu bude iná. 
Kým v roku 2014 sa ekonomika zlepšovala zásluhou domáceho dopytu, v roku 2015 očakávame, že na raste DPH sa bude podieľať tak domáci, ako aj zahraničný dopyt. 
Preto nie je pravdepodobné, že sa v roku 2015 bude opakovať prekvapujúce zlepšenie miery nezamestnanosti z roku 2014, no napriek tomu sa očakáva priaznivý vývoj trhu práce. 
Hoci sme v roku 2014 zaznamenali zrýchlenie rastu, očakávania na rok 2015 pre bankový sektor sú ešte povzbudivejšie. 
Samozrejme, opatrnosť ostáva na prvom mieste, keďže zotavovanie je stále krehké a závislé od ekonomického vývoja našich hlavných obchodných partnerov, akým je Nemecko, a aj vzhľadom na nestabilitu vyplývajúcu zo situácie na Ukrajine. 
Regulačné náklady zostanú pre slovenské banky naďalej vysoké. 
Príspevky na bankový odvod a do Fondu ochrany vkladov budú naďalej zaťažovať našu ziskovosť počas nasledujúceho roka. 
Okrem toho v záujme stabilizácie trhu úverov na nehnuteľnosti centrálna banka, v súlade s makro obozretnou politikou EÚ,z avádza od začiatku roka 2015 nové nariadenie obmedzujúce pomer LTV (pomer výšky úveru k hodnote nehnuteľnosti). 
Trend historicky nízkych úrokových sadzieb sa pravdepodobne v roku 2015 nezmení, čo si aj naďalej bude vyberať svoju daň v podobe finančných marží v spomenutom sektore. 
Aj napriek zlepšujúcemu sa bankovému prostrediu bude nasledujúci rok ešte náročnejší ako ten predchádzajúci. 
Konkurencia neustále narastá a marže klesajú. 
Aby sme dokázali udržať krok, musíme sa naďalej sústreďovať na našu hlavnú víziu byť najlepšou bankou na Slovensku v spokojnosti klientov, pričom si musíme zachovať vynikajúcu úroveň ziskovosti a prevádzkovej efektivity. 
Pre splnenie tohto cieľa je banka povinná pozorne dbať na správanie zákazníka a identifikovať jeho nové potreby. 
V tomto prostredí silnej konkurencie bude nevyhnutné sledovať technický vývoj s cieľom sprístupniť naše produkty zákazníkom tým najjednoduchším, ale zároveň najbezpečnejším spôsobom pri čo najmenšej administratívnej záťaži. 
Technický rozvoj nás stavia na okraj starého bankového systému, ako ho poznáme, a vyžaduje od nás flexibilne sa prispôsobiť novej ére bankovníctva v digitálnom priestore. 
Keď sa prispôsobíme tejto požiadavke, z VÚB banky sa stane moderná a schopná banková inštitúcia. 
Jednou z našich hlavných priorít zostáva udržanie si trhovej pozície v retailovom a korporátnom segmente. 
Aby sme splnili našu víziu stať sa najlepšou bankou na Slovensku v spokojnosti klientov, musíme sa sústrediť na identifikovanie príležitostí rastu a expanzie. 
Naším strategickým cieľom v retailovom segmente naďalej ostáva zvyšovanie atraktívnosti kľúčových produktov a komunikácia v oblasti úverov a vkladov, predovšetkým bežných účtov a spotrebných úverov. 
Okrem toho VÚB upriami veľkú pozornosť na udržanie rastu poskytovaných úverov na nehnuteľnosti po zavedení nového opatrenia zo strany centrálnej banky. 
VÚB bude naďalej venovať pozornosť dopytu zákazníkov po vkladových produktoch a zároveň sa upriami na úlohu poradcu pri dobrom investovaní finančných prostriedkov v súlade so štandardmi dohody Basel III. 
V korporátnom segmente sa sústredíme na malých a stredných podnikateľov. 
Predovšetkým by sme chceli zvýšiť našu angažovanosť v projektovom financovaní vo vybraných odvetviach a udržať si historicky najvyšší podiel na trhu korporátnych úverov. 
Na korporátnom vkladovom trhu vynaložíme maximálne úsilie na udržanie stabilného vývoja vkladov. 
Je pravdepodobné, že riziko neplnenia zostane aj naďalej na nízkej úrovni vzhľadom na aktuálny hospodársky vývoj, budeme však klásť významný dôraz na riadenie rizík s cieľom obmedziť nesplácané úvery a udržať vysokú kvalitu úverového portfólia v roku 2015. 
V rámci Jednotného mechanizmu dohľadu sme boli kvalifikovaní ako významná banka. 
Preto pod priamym dohľadom ECB podliehame komplexnému hodnoteniu bánk, kde sme povinní vykazovať dobré výsledky, a to v súvislosti so záťažovými testami, ako aj s hodnotením kvality aktív (AQR). 
Okrem toho sme odhodlaní pokračovať v dôslednom aplikovaní dohody BASEL II a dodržiavať každý z jej troch pilierov. 
Aj napriek zavedeniu makro obozretnej politiky Európskej únie NBS neustále zvyšuje požiadavky na bankové subjekty, sme však pripravení prevýšiť jej kritériá. 
Ďalšou nemenej dôležitou úlohou zostáva udržanie efektivity v riadení a podpore funkcií a procesov. 
Cieľom banky je byť aj naďalej jedným z najefektívnejších subjektov v bankovom sektore na Slovensku s prísnou kontrolou pomeru nákladov k výnosom. 
V nadchádzajúcom roku bude pre konkurencieschopnosť jednotlivých bánk rozhodujúca naša flexibilita a schopnosť prispôsobiť sa technologickému vývoju. 
VÚB je však pripravená čeliť tejto výzve a upevniť svoje postavenie na trhu prostredníctvom uspokojovania nových potrieb zákazníkov. 
V tomto ohľade budeme zvyšovať naše príjmy a ziskovosť, a čo je najdôležitejšie, aj úroveň skúseností zákazníkov.