Na rok 2010 si banka stanovila za cieľ udržať poprednú pozíciu v bankovom sektore a pokračovať v trende zvyšovania ziskovosti a efektívnosti, čo sa jej vskutku podarilo splniť. 
V čase, keď už ekonomická kríza takmer ustúpila a ekonomická aktivita už vykázala známky oživenia, sa VÚB stala jednou z najziskovejších bánk na slovenskom trhu. 
Kým prevádzkové výnosy sa zvýšili o viac ako 2 %, celkové prevádzkové náklady sa znížili o 0,2 %. 
O rast ziskovosti sa tak postarali predovšetkým výnosy, v prvom rade úrokové výnosy vyššie o 3 %, ako aj výnosy z poplatkov a provízií s nárastom o takmer 11 %, a to aj napriek tomu, že ostatné výnosy z bankových aktivít boli súhrnne nižšie ako pred rokom. 
Banka tak uzavrela rok končiaci sa 31. 12. 2010 s konsolidovaným prevádzkovým ziskom podľa IFRS vyšším o 5 % ako v predchádzajúcom roku a jej efektivita sa v priebehu roka ďalej zlepšila, keď pomer nákladov k výnosom klesol zo 47 % na 46 %. 
Napredovanie na bankovom trhu bolo v uplynulom roku ešte stále obmedzené z hľadiska rizík, predovšetkým na strane ponuky. 
Naďalej pretrvávala zvýšená obozretnosť pri poskytovaní úverov klientom, ale väčší priestor na rast umožnil zvýšený dopyt po úveroch podporený priaznivými očakávaniami domácností aj firiem. 
Vďaka väčšiemu záujmu klientov o úvery sa celkové konsolidované aktíva VÚB zvýšili o viac ako 9 %. 
Vývoj aktív VÚB bol pozitívne ovplyvnený aj investíciami do cenných papierov, ktoré vzrástli v priebehu roka o 14 %. 
Najvýznamnejšími aktívami však zostali pohľadávky voči klientom s podielom takmer 60 % na súhrnnej bilancii aktív a pasív. 
Banke sa podarilo posilniť pozíciu na úverovom trhu pri náraste miery nesplácaných úverov dokonca o niečo nižšom ako v priemere na trhu. 
VÚB vrátane dcérskych spoločností poskytla klientom o takmer 10 % viac úverov ako pred rokom a tým zvýšila svoj trhový podiel na trhu úverov klientom o 0,4 percentuálneho bodu na 18,0 %. 
Nepochybne k tomu prispela väčšia orientácia na klienta a ešte dôkladnejší prístup k uspokojovaniu finančných potrieb klientov. 
VÚB tak potvrdila, že jej patrí popredné postavenie na slovenskom trhu úverov. 
Dcérska spoločnosť banky Consumer Finance Holding, ktorá sa podieľa na rozširovaní úverového portfólia o čoraz väčší okruh retailových klientov, už v tomto roku poskytla o 2 % pôžičiek pre občanov viac ako pred rokom. 
Prísnejšie prístupy v poskytovaní úverov klientov z hľadiska posudzovania kreditného rizika nedovolili výraznejšie expandovať na trhu nebankových spotrebiteľských pôžičiek. 
Na druhej strane ešte stále krízou postihnutý lízingový trh nepriniesol príležitosti na rast,a tak spoločnosť VÚB Leasing poskytla, najmä firemnej klientele, o 5 % menej lízingových úverov. 
Oživenie ekonomiky a s ním spojený nárast zisku v podnikateľskom sektore, ako aj vyššia miera úspor obyvateľstva, sa zákonite prejavili aj na trhu depozít. 
VÚB banka dokázala v uplynulom roku zvýšiť vklady od klientov o 10% a udržať si pozíciu na trhu, a to aj napriek pomerne ostrej cenovej konkurencii, najmä v prípade retailových vkladov. 
Na tomto náraste sa tak vo väčšej miere podieľali firemné vklady. 
Väčší záujem obyvateľstva o bankové vklady sa síce v priebehu roka podarilo pritiahnuť, ale najmä o dlhodobé vklady a tiež o podielové fondy. 
Objem aktív spravovaných spoločnosťou VÚB Asset Management bol ku koncu roka 2010 o 13 % vyšší ako pred rokom a dosiahol 908 mil. EUR. 
Dôchodková správcovská spoločnosť VÚB Generali, d.s.s., ktorá je 50 % dcérskou spoločnosťou banky, si úspešne udržiava pozíciu na trhu dôchodkového sporenia (14,5 %) a ku koncu roku spravovala aktíva v hodnote 539 mil. EUR. 
Aj v ďalšom roku sme tak v porovnaní s konkurenciou dosiahli vskutku výborné výsledky, čoho dôkazom sú ocenenia, a to „Best bank in Slovakia“ udelené renomovaným časopisom Euromoney a „Banka roka“ udelené časopisom Trend, na základe ktorých sa VÚB stala najlepšou bankou roka 2010.