Rast HDP o viac než 3 %, ďalšie zlepšovanie situácie na trhu práce, miera nezamestnanosti klesajúca na historické minimá, väčšie pracovné istoty a silná dôvera spotrebiteľov sú niektoré z hlavných faktorov, ktoré prispeli k priaznivému vývoju slovenského bankového sektoru v roku 2017. 
Lepšia finančná situácia domácností sa prejavila aj v podobe pokračujúceho rastu bankových vkladov a ďalších finančných aktív. 
Zlepšenie ekonomickej a finančnej situácie evidovali aj podniky, čo viedlo k zvyšovaniu objemu ich úverov i vkladov. 
Na konsolidovanom základe dosiahla VÚB prevádzkové výnosy vo výške 547,4 milióna €. 
V porovnaní s predchádzajúcim rokom to je pokles o 1,5 %, keďže zvýšenie objemu úverov len čiastočne vykrylo pokles úrokových mier, a preto boli úrokové výnosy v porovnaní s predchádzajúcim rokom nižšie. 
Prevádzkové náklady ku koncu roku 2017 klesli o 2,3 % na úroveň 267 miliónov € (vrátane bankových odvodov). 
Skupina VÚB dosiahla prevádzkový zisk vo výške 280,4 milióna € a zisk očistený o straty zo zníženia hodnoty vo výške 221,2 milióna €. 
Skupina si udržala zisk pred zdanením na uspokojivej úrovni 223,1 milióna €(zvýšenie o 5,4 %). 
Pomer nákladov a výnosov skupiny VÚB (bez bankových odvodov) dosiahol 44,2 %, čo je pokles o 96 bázických bodov. 
Pokiaľ ide o obchodné činnosti, skupina VÚB dosiahla významný rozvoj v oblasti úverového portfólia, ktoré vzrástlo o 11,9 %, čo viedlo k zvýšeniu trhového podielu o 0,5 percentuálnych bodov. 
O 6,7 % vzrástli aj celkové aktíva celej skupiny VÚB. 
Tento nárast však nemal negatívny vplyv na kvalitu nášho portfólia, keďže podiel nesplácaných úverov klesol o 0,7 percentuálnych bodov. 
VÚB navyše aj naďalej dominovala na trhu z hľadiska kvality úverov. 
Podiel nesplácaných úverov z bankových operácií na úrovni banky bol vo VÚB ku koncu roku 2017 na úrovni len 3,3 % z celkového hrubého objemu úverov v porovnaní s trhovým priemerom 4,0 %. 
Pri zarátaní aj spotrebiteľských úverov a lízingov poskytovaných CHF a VÚB Leasing podiel nesplácaných úverov skupiny klesol počas roka na približne 4,1 %. 
Banke sa zároveň podarilo zvýšiť primárne vklady o 3,9 % a udržať si zdravý stav likvidity, ktorý vyjadruje podiel úverov k vkladom na úrovni 98,4 %. 
Na posilnenie stability ďalšieho obchodného rastu sa kapitál skupiny zvýšil na jednu z najvyšších kapitálových primeraností na slovenskom trhu s podielom 18,24 %, čo vysoko prekračuje minimálne požiadavky stanovené centrálnou bankou. 
To nám poskytuje solídny základ na pokračujúci obchodný rast. 
Spoločnosť Consumer Finance Holding (CFH) zvýšila objem úverov o 9,7 %. 
VÚB Leasing, dcérska spoločnosť VÚB, aj naďalej dosahovala na lízingovom trhu dobré výsledky s nárastom hodnoty prenajímaných aktív o 2,2 %.