Vážení akcionári, klienti a obchodní partneri, zamestnanci, rok 2014 bol pre VÚB dobrým rokom. 
Skupina bola úspešná najmä v ukazovateľoch ziskovosti. 
Čistý zisk sa zvýšil o 7,9 % v porovnaní s rokom 2013. 
V obchodnej oblasti sa VÚB podarilo zvýšiť podiel na úverovom trhu. 
Na depozitnom trhu si VÚB dovolila mierny pokles podielu primárnych vkladov, keďže disponuje dostatočným objemom likvidity. 
Namiesto toho sa skupina sústredila na rozvoj aktív v správe, ktoré v súčasnom trhovom prostredí poskytujú vyššiu hodnotu pre retailových klientov. 
V oblasti riadenia rizika by som rád podčiarkol výsledky, ktoré VÚB dosiahla v komplexnom hodnotení bánk realizovanom Európskou centrálnou bankou. 
VÚB nielenže dosiahla najlepšie výsledky v hodnotení kvality aktív spomedzi slovenských bánk, ale výsledky banky boli dokonca lepšie ako výsledky viacerých tradične oveľa silnejších bankových skupín v celej eurozóne. 
Hodnotenie ECB potvrdilo, že VÚB sa právom považuje za výnimočný bankový dom s veľkým dôrazom na riadenie rizík a tým aj s najvyššou možnou zodpovednosťou voči klientom, akcionárom a ostatným partnerom. 
V mene dozornej rady by som rád poďakoval vedeniu a zamestnancom za všetky tieto úspechy. 
V roku 2015 bude prostredie, v ktorom banky pôsobia, naďalej klásť značné nároky aj na Slovensko, ktoré sa teší relatívne zdravému makroekonomickému prostrediu. 
Úrokové sadzby zostanú naďalej veľmi nízke a budú negatívne vplývať na výnosy bánk. 
Marže bude naďalej nahlodávať konkurenčný tlak a približovanie k západoeurópskym úverovým normám. 
Takisto regulačný tlak zostáva intenzívny spolu s novými nákladmi spojenými s jednotným dohľadom a s jednotným rezolučným mechanizmom v rámci Európskej bankovej únie, ktoré nahradia znížený osobitný bankový odvod. 
V tomto prostredí si VÚB stanovila naozaj náročné ciele, ale napriek tomu verím, že pomocou trvalej dôvery klientov a obchodných partnerov sa dajú realizovať. 
Intesa Sanpaolo bude pripravená kedykoľvek poskytnúť podporu, know how a využitie synergických efektov, aby tak pomohla VÚB tieto ciele dosiahnuť. 
Ezio Salvai predseda dozornej rady