Vážení akcionári, klienti a obchodní partneri, zamestnanci, rok 2008 bol pre VÚB opäť veľmi úspešným rokom. 
Banka si naďalej upevňovala svoju pozíciu na hlavných trhoch s úvermi a vkladmi a vykázala vynikajúce finančné výsledky, ako aj vysokú efektivitu nákladov. 
Rovnako úspešne zaviedla novú vizuálnu identitu dcérskych bánk v skupine Intesa Sanpaolo a zodpovedne sa pripravila na zavedenie eura. 
V mene Dozornej rady by som chcel vyjadriť poďakovanie manažmentu a zamestnancom za tieto výborné výsledky. 
Podľa môjho názoru úspech VÚB je odrazom čestného prístupu, s akým banka svoju činnosť vykonáva. 
Spočíva v bankovníctve orientovanom na klienta a obchodnom modeli založenom na trvalo udržateľnom raste. 
Rovnaké hodnoty a spôsoby vo vzťahu ku klientom a hospodárskemu spoločenstvu vyznáva celá skupina Intesa Sanpaolo. 
Vskutku, bankovú činnosť vykonávame s prihliadnutím na systém danej krajiny, vytvárame synergie, sústreďujeme sa na klientov, načúvame, čo potrebujú a propagujeme stratégie orientované na hlavné činnosti. 
Neustále inovujeme naše komerčné ponuky, pretože chceme, aby naše banky slúžili krajinám a ľuďom, ktorí v nich žijú. 
Táto stratégia sa ukázala, ako správna a dosiahnuté výsledky sú uspokojivé. 
Vďaka nim sa Intesa Sanpaolo považuje za jednu z najsilnejších a pevných bankových skupín na svete, a to aj napriek ťažkostiam na globálnych finančných trhoch. 
V mnohých ohľadoch sa úspech, ktorý VÚB dosiahla v minulých rokoch, spája s úspechom Slovenska, ako krajiny, ktorej sa podarilo v priebehu siedmich rokov strojnásobiť HDP na obyvateľa v eurách. 
Obzvlášť dôležitý stimul k hospodárskemu rastu, a tým aj približovaniu sa životnej úrovne ľudí k úrovni v západoeurópskych krajinách, zabezpečili štrukturálne reformy, ktoré predchádzali prijatiu Slovenska do EÚ v roku 2004a neskôr do eurozóny. 
Úspešný vstup do eurozóny sa prejavil, ako zásadná méta, ktorej dosiahnutie výrazne posilnilo pozíciu Slovenska v regióne strednej a východnej Európy. 
Skutočne, vďaka prijatiu eura je Slovensko do značnej miery uchránené pred prudkým poklesom mien a finančných aktív, ktoré od jesene minulého roka sužuje susedné krajiny. 
Ešte dôležitejšie je však to, že v dlhodobejšom horizonte euro podporí dodatočný rast ekonomiky krajiny a príjmov jej obyvateľov. 
Tým sa ešte viac stimuluje dopyt po finančných službách, ktoré bankovému sektoru viac než vykompenzujú náklady vynaložené v súvislosti s prechodom na euro.