Konsolidovaná výročná správa VÚB, a.s. („Výročná správa VÚB, a.s.“) za rok 2018 je v plnom rozsahu k dispozícii na internetovej stránke banky: https://www.vub.sk/sk/financne-ukazovatele/vyrocne-spravy/.
V roku 2018 sme zažili silnejší rast HDP než v predchádzajúcom roku.
K tomuto rastu však prispel najmä mimoriadny dopad automobilového priemyslu, a následne silný vývoz a významné investície.
Z hľadiska súkromnej spotreby a iných sektorov nesúvisiacich s automobilovým priemyslom sme oproti roku 2017 zaznamenali trochu miernejší, ale ešte vždy priaznivý vývoj.
Pokiaľ ide o správanie spotrebiteľov, miera úspor sa výrazne zlepšila.
Na druhej strane úrokové sadzby zostali na veľmi nízkej úrovni.
Vďaka našim pohotovým reakciám na nové výzvy sme v obchodnej oblasti dosiahli veľmi uspokojivé výsledky.
Pokiaľ ide o retailové úvery VÚB banky, pokračovali sme vo výraznom zvyšovaní nášho podielu na trhu (o 88 bázických bodov), k čomu prispel na jednej strane rast objemu hypotekárnych úverov a na druhej strane jednorazový dopad Consumer Finance Holding, ktorý ovplyvňuje údaje na individuálnej báze.
Naopak, na konsolidovanej úrovni sme v oblasti spotrebiteľských úverov dosiahli medziročný nárast iba do 1 %.
V oblasti korporátnych úverov sa VÚB banke podarilo zvýšiť náš trhový podiel z 18,7 % v decembri 2017 na 19,6 % v decembri 2018.
Pokiaľ ide o vklady, udržali sme si stabilné postavenie pri netermínovaných vkladoch.
Bankové prostredie s historicky najnižšími úrokovými mierami má vplyv na zníženie dopytu po termínovaných vkladoch vo VÚB i na celom trhu.
Objem vkladov a úverov od klientov v skupine VÚB koncom roku 2018 dosahoval 11,1 miliardy €, čo je o 12,0 % viac ako v minulom roku, a to vďaka retailovým aj korporátnym vkladom.
Na retailovom trhu zaznamenali bežné účty v tomto roku opäť rast, kým termínované vklady pokračovali v zhoršujúcom sa trende.
Spravované aktíva klientov vykázali v porovnaní s predchádzajúcim rokom pokles (medziročne o 4,2 %), kým trh mierne rástol (0,8 %).
Trhový podiel v podielových fondoch tým klesol v roku 2018 o 0,96 %.
Trhový podiel celkových vkladov VÚB banky od retailových klientov, vrátane podielových fondov, dosiahol 15,9 %, čo predstavuje medziročný nárast (z 15,8 % v decembri 2017).
V korporátnom segmente zaznamenala skupina VÚB veľmi úspešný rok s medziročným zvýšením objemu korporátnych vkladov o 12 %.
V roku 2018 sme dosiahli počet viac ako 170 tis. aktívnych klientov v Mobil Bankingu (min. 1 prihlásenie/mesačne) a viac ako 330 tis. aktívnych klientov v internet bankingu mesačne (ročný priemer).
Podarilo sa nám zjednodušiť aktiváciu Mobil Bankingu pre nových klientov, ktorí si zriadia služby elektronického bankovníctva tak, aby nebolo potrebné prvé prihlásenie do internet bankingu.
Zároveň sme pre afluentných klientov zriadili Magnifica verziu Mobil Bankingu.
Zároveň sme zjednodušili používanie internet bankingu a mobil bankingu pridaním katalógu s kompletným zoznamom produktov s možnosťou E2E predaja.
Zároveň sa nám podarilo spustiť novú redizajnovanú verziu Internet Bankingu s responzivným webom a dizajnom zladeným s mobilnou aplikáciou Mobil banking.
Hlavnou témou v oblasti obchodu s platobnými kartami v minulom roku bola digitalizácia a konsolidácia.
V oblasti „smart“ zlepšení sme spustili Google Pay service pre kreditné karty Master card a debetné karty Visa, ako časť aplikácie mobil bankingu.
Vďaka integrácii do mobil bankingu je aktivácia kariet jednoduchšia.
Google Pay zabezpečuje bezpečnejšiu a inovatívnejšiu možnosť platby mobilným telefónom.
Zároveň sme spustili výber z bankomatu bez karty, prostredníctvom aplikácie mobil banking.
Táto služba je dostupná pre celé debetné portfólio služieb a znamená jednoduchšie a bezpečnejšie výbery z bankomatov.
V oblasti konsolidácie sme sa od začiatku roka sústredili na integráciu CFH do štruktúr banky, kde sme pripravili a komunikovali migráciu na VÚB produkty.
Toto viedlo k novému produktu kreditnej karty Flexikarta plus so špeciálnymi vlastnosťami a výhodami šitými na mieru pre klientov bývalého CFH.
V rámci bežných aktivít spojených s Maestro Dobrým Anjelom sme spravili zmeny v procese predaja, aby sme aj naďalej mohli podporovať charitu prostredníctvom 0,5 % z transakcií na POS termináloch.
S celkovým počtom 592 bankomatov si VÚB aj v roku 2018 udržala 2. miesto na trhu (21,4 %).
Najviac pozornosti sme v uplynulom roku venovali bankomatom s možnosťou vkladu.
Koncom roku 2018 sme mali celkovo 51 bankomatov s modulom vkladania peňazí, čo je nárast o 14 bankomatov v priebehu roku 2018.
Kým výber z bankomatu sa medziročne zvýšil o 6 %, vklady prostredníctvom bankomatov narástli o 132 %.
V roku 2018 sme nainštalovali vyše 1 600 nových POS terminálov, vrátane 100 virtuálnych terminálov používaných internetovými obchodníkmi a zároveň ako neobsluhované terminály používané v rôznych druhoch predajných automatoch (napr. pri parkovaní, v termináloch na predaj cestovných lístkov vo verejnej doprave) alebo samoobslužných čerpacích staniciach.
Aj tu sme zaznamenali medziročný nárast v celkovom obrate vo výške 11 %.
Zlúčením obchodných spoločností VÚB banky a CFH došlo aj k začleneniu kontaktného centra CFH do organizačnej štruktúry VÚB banky.
Klientom VÚB banky ako aj klientom bývalého CFH poskytovali svoje služby v priebehu roka 2018 kontaktné centrá v Banskej Bystrici aj v Poprade.
Spolu sme vybavili približne pol milióna hovorov, 140 tisíc e-mailových správ.
Naďalej sme boli v kontakte s klientmi prostredníctvom sociálnej siete Facebook, prostredníctvom chatov a špecializovaných webových stránok.
Prvýkrát v histórii kontaktného centra sme ponúkli skoro 2 000 klientom starostlivosť cez telefón.
Títo klienti majú svojich osobných poradcov po telefóne, ktorí sa starajú o všetky ich finančné potreby.
Naším cieľom je vybudovať virtuálnu pobočku, ktorá bude plnohodnotne poskytovať všetky služby bez potreby návštevy kamennej pobočky.
Výrazný dopyt po hypotekárnych úveroch v roku 2018 nepresiahol mieru rastu na trhu z roku 2017.
V rámci VÚB banky sme však zaznamenali významný nárast prevyšujúci túto mieru.
Celkový objem hypotekárnych úverov VÚB skupiny (vrátane „amerických hypoték“) sa za posledný rok zvýšil o 15,6 %.
S trhovým podielom 23,8 % banka upevnila svoju už aj tak silnú pozíciu na trhu hypotekárnych úverov.
Spotrebiteľské úvery naďalej rástli uspokojivým tempom.
Jednorazový efekt zahrnutia Consumer Finance Holding navyše viedol k obrovskému nárastu vo VÚB banke (po započítaní CFH by medziročný nárast predstavoval 36 %).
Objem spotrebiteľských úverov v skupine VÚB dosiahol medziročný nárast o 0,7 %.
V roku 2018 dosiahla skupina VÚB v oblasti korporátnych úverov lepšie výsledky ako zvyšok trhu.
Kým objem korporátnych úverov vzrástol na trhu o 6,1 %, v rámci VÚB vzrástol o 11,3 % na úrovni banky a o 17,8 % na úrovni Skupiny.
Objem úverov VÚB banky poskytnutých nefinančným podnikom vzrástol o 13,4 % a trhový podiel VÚB banky v tejto oblasti úverov sa počas roka zvýšil na 17,3 %.
Financovanie nehnuteľností vzrástlo o 16 %, objem úverov na projektové financovanie klesol o 7 % a objem úverov na financovanie živností klesol o 22 %.
VÚB Leasing, dcérska spoločnosť VÚB, dosiahla za uplynulý rok významné výsledky na lízingovom trhu s nárastom prenajímaných aktív o 0,5 %.
Udalosti osobitného významu po skončení účtovného obdobia končiaceho sa 31. decembra 2018 v banke nenastali.
Reálna ekonomika mala aj počas uplynulého roka pozitívny vplyv na bankovníctvo, a to aj bez zohľadnenia mimoriadneho dopadu automobilového priemyslu.
V roku 2018 HDP vzrástol o viac než 4 % a pracovný trh sa aj naďalej posilňoval, pričom miera nezamestnanosti klesla na historické minimá.
V roku 2019 očakávame pokračovanie silného vývoja ekonomických premenných.
Ešte dôležitejšie však je, že rok 2019 bude prelomový z hľadiska úrokových sadzieb.
Oficiálne úrokové sadzby zostanú na historických minimách, ale normalizácia výnosov sa pravdepodobne dostaví rýchlejšie.
V strednodobom horizonte sa chceme sústrediť na tri priority.
Najdôležitejšou prioritou je náš zákazník a jeho skúsenosť.
Po druhé, musíme sa sústrediť na našich zamestnancov a snažiť sa maximalizovať ich angažovanosť, lebo sa domnievame, že kľúčom k spokojnému zákazníkovi je práve angažovaný zamestnanec.
A napokon našou treťou prioritou bude zachovať trend vysokých ziskov, efektívnosti, a zároveň sa sústrediť na finančné plánovanie.
Popri ďalšom zlepšovaní skúsenosti a spokojnosti zákazníkov budeme posilňovať digitálne kanály a naďalej zlepšovať existujúce a zavádzať nové riešenia pre našich klientov.
Naším cieľom je eliminovať väčšinu ak nie všetok papier v našich procesoch.
Okrem toho budeme aplikovať všetky PSD2 činnosti prostredníctvom digitálnych kanálov.
Zameriame sa aj na získavanie nových zákazníkov a aktiváciu zákazníkov (aktívni zákazníci prostredníctvom transakcií), zvyšovanie penetrácie produktov a poskytovanie niektorých nových služieb s pridanou hodnotou pre zákazníka i pre banku.
Kľúčovou úlohou pobočiek by malo byť poskytovanie služieb s vysokou pridanou hodnotou, ktoré sú buď komplexné, alebo zahŕňajú veľkú mieru poradenstva.
Keďže štatistické údaje naznačujú výrazný nárast finančných prostriedkov slovenských domácností v nadchádzajúcich rokoch, ako aj výrazné zvýšenie miery úspor, ďalej pracujeme na našej koncepcii správy majetku.
Okrem toho zavedieme nový pilier pre zákazníkov – finančné plánovanie.
VÚB je moderná a flexibilná inštitúcia, ktorá dokáže promptne reagovať na nové výzvy v okolí.
Všetci si uvedomujeme, že rok 2019 prinesie nové výzvy a že VÚB im bude čeliť s ešte väčším elánom.
VÚB bude aj naďalej klásť veľký dôraz na riadenie rizika, udržanie vysokej kvality úverového portfólia a zachovanie silného stavu likvidity.
Skupina VÚB bude navyše venovať veľkú pozornosť proaktívnemu riadeniu kapitálu s cieľom podporiť cielený rast.
Za rok 2018 banka eviduje prevádzkové náklady spojené s činnosťou v oblasti výskumu a vývoja v nevýznamnej výške.
VÚB, a.s. v priebehu účtovného roka 2018 nenadobudla vlastné akcie VÚB, a.s..
Spoločnosť v priebehu účtovného roka 2018 má vo svojom majetku akcie materskej účtovnej jednotky podľa § 22 ods. 3 zákona č. 431/2002 Z. z. o účtovníctve, v platnom znení, spoločnosti Intesa Sanpaolo S.p.A., so sídlom Piazza San Carlo 156, Turín, Taliansko, akcie ISIN IT0000072618, vydané v zaknihovanej podobe, kmeňové, na meno, menovitá hodnota jednej akcie je 0,52 € v počte 812 976 kusov.
Podiel ich menovitej hodnoty na základnom imaní spoločnosti je 0,098 %.
Dôvodom nadobudnutia týchto akcií je prijatie a implementácia politiky odmeňovania materskej jednotky ISP s platnosťou pre celú skupinu ISP v súlade s Kapitálovou smernicou CRD III (t. j. smernica 2010/76/EÚ, ktorou sa menila smernica o kapitálových požiadavkách).
V roku 2018 VÚB banka previedla 148 229 kusov v súlade s politikou odmeňovania materskej jednotky ISP.
Na banku sa nevzťahujú uvedené osobitné predpisy.
Banka má 1 pobočku v Českej republike.
Cieľom spoločnosti je, aby jej riziká boli v súlade s limitmi predpísanými regulátorom, materskou spoločnosťou a stanovenými interne.
Meranie úrokového rizika je uskutočňované prostredníctvom úrokových gapov a merania úrokovej citlivosti pre jednotlivé meny.
Zabezpečovacie deriváty slúžia k eliminácii úrokového rizika na úroveň, ktorá je v súlade s predpísanými limitmi.
Spoločnosť realizuje mikro a makro hedgingové obchody.
Zásady banky pre riadenie rizík majú za úlohu identifikovať a analyzovať existujúce riziká, stanoviť príslušné rizikové limity a monitorovať riziká aj dodržiavanie limitov.
Tieto zásady spolu so systémami pre riadenie rizík sú stanovené v dokumentoch Stratégia riadenie rizík, Smernica pre systém hodnotenia primeranosti vnútorného kapitálu a jednotlivých politikách, popisujúcich riadenia a meranie rizík vo VÚB banke (Credit Risk, Market Risk a Operational Risk Charter, atď).
Z používania finančných nástrojov vyplýva angažovanosť banky voči týmto rizikám: Predstavuje riziko, že klient alebo protistrana finančného nástroja nedodrží svoje zmluvné záväzky, z čoho vyplynie pre banku riziko finančnej straty.
Vzniká hlavne z úverov klientom, pohľadávok voči bankám a z finančných investícií.
Banka považuje skutočné úverové riziko spojené s finančnými derivátmi za podstatne nižšie ako angažovanosť vypočítanú podľa úverových ekvivalentov. Úverové riziko vyplývajúce z obchodovania s cennými papiermi spravuje osobitne, ale vykazuje sa ako zložka angažovanosti voči trhovému riziku.
Je riziko zmeny v trhových cenách vyplývajúce napr. z úrokovej sadzby, akciových cien, výmenných kurzov a vplyvu tejto zmeny na výnosy banky, resp. na hodnotu ňou držaných finančných nástrojov.
Metóda Value-atRisk („VaR“) je hlavný nástroj, ktorý sa používa na meranie a kontrolu angažovanosti voči trhovému riziku v rámci obchodného portfólio banky.
Definícia operačného rizika podľa Basel II vylučuje strategické a reputačné riziko, ale zahŕňa právne riziko.
Právne riziko znamená riziko strát vyplývajúcich z porušenia zákonov a právnych predpisov, zo zmluvných záväzkov, resp. zo záväzkov mimo zmluvných podmienok, alebo z iných sporov.
Interný model banky Intesa Sanpaolo kombinuje všetky hlavné kvantitatívne (údaje o stratách z minulých období) a kvalitatívne informačné zdroje (analýza scenárov).
Banka používa tradičný model na transfer operačných rizík (poistenie) s cieľom zmierniť dôsledok akýchkoľvek nečakaných strát.
Udáva, v akej výške bude potrebné získať prostriedky na splnenie záväzkov súvisiacich s finančnými nástrojmi.
Banka dodržiava výšku v súlade s opatreniami NBS.
Všetky zásady a postupy súvisiace s likviditou podliehajú posúdeniu a odsúhlaseniu zo strany ALCO a materskej spoločnosti.
Kľúčové ukazovatele, ktoré banka používa pri riadení strednodobej a dlhodobej likvidity, vychádzajú z pravidiel definovaných v zákonoch a platnej európskej a lokálnej regulácii, ktorou sa banka musí riadiť (Single Rule Book).
Pri riadení spoločnosti banka dodržiava všetky zásady Kódex správy a riadenia spoločností na Slovensku (ďalej aj ako „Kódex“).
Predstavenstvo a dozorná rada sa zaviazali k všeobecnému zvyšovaniu úrovne corporate governance a prijali Kódex správy a riadenia spoločností na Slovensku v rozsahu najmä: Organizácia spoločnosti - Organizačný poriadok VÚB, a.s., Kompetenčný poriadok VÚB, a.s., podpisovanie vo VÚB, a.s., Vzťahy medzi spoločnosťou a jej akcionármi - Stanovy VÚB, a.s., Zverejňovanie informácií a transparentnosť, Výbor pre audit, Výbor pre odmeňovanie a Výbor pre riadenie rizika, Prístup spoločnosti k akcionárom - Stanovy VÚB, a.s.
Cieľom riadiacich orgánov banky je prijímanie opatrení za účelom úplnej implementácie princípov Kódexu.
Kódex správy a riadenia spoločností na Slovensku je verejný prístupný na stránkach Stredoeurópskej asociácie správy a riadenia spoločností (Central European Corporate Governance Association – CECGA), www.cecga.org.sk.
Systém a metódy riadenia banky sa spravuje Pravidlami skupiny Intesa Sanpaolo, pokiaľ tieto nie sú v rozpore s právnymi predpismi a ustanoveniami Stanov banky.
Pravidlá upravujú postup a spôsob uplatňovania inštrukcií vydávaných skupinou Intesa Sanpaolo v súvislosti s výkonom, riadením a koordináciou činností skupiny Intesa Sanpaolo. Štruktúru výkonného manažmentu banky riadi predstavenstvo, ako štatutárny orgán banky prostredníctvom generálneho riaditeľa, zástupcu generálneho riaditeľa a vrchných riaditeľov úsekov, ktorí sú priamo podriadení predstavenstvu.
Oddelené riadenie rizík od bankových činností je v rámci organizačnej štruktúry banky zabezpečené prostredníctvom vytvorenia nezávislých útvarov zameraných najmä na oblasť riadenia trhových a úverových rizík. Činnosti súvisiace s vykonávaním investičných obchodov sú oddelené od činností súvisiacich s vykonávaním úverových obchodov.
Organizačná štruktúra určuje útvary, ktoré vykonávajú investičné obchody a útvary, ktoré vykonávajú úverové obchody.
Organizačné útvary vykonávajúce investičné obchody nesmú vykonávať úverové obchody a naopak. Činnosť týchto útvarov je podrobne upravená vo vnútorných predpisoch spoločnosti.
Sledovanie rizík pri vykonávaní bankových činností s osobami s osobitným vzťahom k banke zabezpečuje samostatný útvar oddelený od útvaru bankových činností.
Za ochranu pred legalizáciou príjmov z trestnej činnosti zodpovedá predstavenstvo, ktoré ju zabezpečuje prostredníctvom samostatného odboru banky.
Na zabezpečenie funkčného informačného systému, banka využíva podporu samostatného útvaru informačných technológií a prevádzky, ktorou vytvára podmienky rýchleho a bezpečného informačného systému banky.
Banke nie sú známe žiadne odchýlky od kódexu riadenia spoločnosti.
Systém vnútornej kontroly banky pozostáva z troch integrálnych úrovní: Štatutárna úroveň je zabezpečovaná prostredníctvom: Dozornej rady - ako najvyššieho kontrolného orgánu banky.
Poradným orgánom Dozornej rady je Výbor pre audit, ktorého kompetencie sú vymedzené štatútom a v oblasti ekonomicko – finančnej sú nasledovné: - kontrolovať najdôležitejšie účtovné záležitosti, vrátane zložitých a/alebo mimoriadnych transakcií; - analyzovať koncoročnú súvahu a štvrťročné finančné výkazy; - monitorovať prípravu finančných výkazov a dodržiavanie platného finančného rámca pre účtovníctvo a výkazníctvo.
Predstavenstva - ako najvyššieho výkonného orgánu banky, zodpovedného za návrh, sledovanie a zavedenie vhodného a účinného systému vnútorných kontrol a vnútorných predpisov, zásad a postupov ako aj dodržiavanie vonkajších požiadaviek.
Výkonná úroveň je zabezpečovaná riadiacimi zamestnancami v súlade s Organizačným poriadkom VÚB, a.s.
Pozostáva z 2 stupňov: Generálny riaditeľ, Zástupca generálneho riaditeľa, Vrchní riaditelia úsekov - v rámci obchodných, podporných a kontrolných útvarov v súlade s Organizačným poriadkom banky.
Riadiaci manažéri - každý manažér je zodpovedný za dodržiavanie vnútorných a všeobecne záväzných právnych predpisov, smerníc, zásad a postupov uplatňovaných v banke.
Kontrolná úroveň je zabezpečovaná povereným nezávislým odborom Vnútornej kontroly a vnútorného auditu banky.
Systém riadenia rizík je tvorený: - Dozornou radou ako zástupcom akcionárov.
Dozorná rada je hlavným kontrolným orgánom, ktorý dohliada na predstavenstvo a realizáciu obchodných činností skupiny. - Predstavenstvom, ktorý ako štatutárny orgán určuje výkonné riadenie skupiny VÚB.
Takisto je zodpovedné za vytvorenie zdravých obchodných praktík a strategických plánov, čo predpokladá kolektívne porozumenie charakteru obchodného prostredia a rizík s tým spojenými. Členovia predstavenstva majú dostatočnú úroveň znalosti oblastí, v ktorých banka pôsobí a za ktoré nemusia nutne byť zodpovední.
Očakáva sa, že všetci členovia Predstavenstva banky majú praktické skúsenosti v oblasti finančných trhov alebo z ich doterajších obchodných/pracovných aktivít získali dostatočné profesionálne skúsenosti, ktoré súvisia s oblasťou bankovníctva.
Predstavenstvo stanovuje štruktúru výkonného vedenia skupiny VÚB.
Výkonnú funkciu tvoria všetci zamestnanci v manažérskej funkcii a pozícii v rámci skupiny, pričom každý manažér je zodpovedný za dodržiavanie interných a externých smerníc, politík, procedúr a zákonov, ktoré upravujú operácie bánk a/alebo skupiny.
Najdôležitejšie riadiace výbory banky, ktoré vykonávajú dohľad nad rizikami sú: - Výbor pre riadenie úverového rizika - Výbor pre aktíva a pasíva - Výbor pre prevádzkové riziko - Výbor pre koordináciu vnútornej kontroly - Úverový výbor - Výbor pre zavádzanie nových produktov - Výbor pre riadenie problémových aktív - Výbor pre riadenie projektového portfólia.
Banka stanovila hierarchiu dokumentov, ktoré vymedzujú riadenie rizika.
Predstavenstvo Banky schvaľuje Stratégiu riadenia rizík.
V zmysle tohto základného dokumentu predstavenstvo vypracovalo štatutárne dokumenty, v ktorých sú popísané zásady a postupy uplatňované pri jednotlivých rizikách vrátane riadiacich orgánov, na ktoré je delegovaná implementácia a presadzovanie týchto zásad a postupov.
Každý úsek si pri svojom vzniku vymedzuje sériu postupov, ktoré podrobne popisujú proces realizácie funkčných úloh.
Predstavenstvo vymedzilo stratégiu riadenia vzťahujúcu sa na všetky základné druhy rizík, s ktorými sa banka stretáva pri svojej činnosti.
Oddelené riadenie rizík od bankových činností je v rámci organizačnej štruktúry banky zabezpečené prostredníctvom vytvorenia nezávislých útvarov zameraných najmä na oblasť riadenia úverových, trhových a operačných rizík, zodpovedných za: - nezávislé určenie a implementáciu štandardov a kritérií, týkajúcich sa úverových obchodov, investičných obchodov a obchodovania banky na vlastný účet; - nezávislé sledovanie a zaznamenávanie rizík, ktorým je banka vystavená pri vykonávaní úverových obchodov, investičných obchodov a obchodovania na vlastný účet; - nezávislé zastúpenie výkonu funkcie manažmentu rizík vo výboroch zaoberajúcich sa úverovými obchodmi, investičnými obchodmi a obchodovaním na vlastný účet.
Najvyšším rozhodovacím orgánom spoločnosti je valné zhromaždenie.
Rozhoduje o otázkach, ktoré kogentné ustanovenia právnych predpisov a Stanovy VÚB, a.s., zverujú do pôsobnosti valného zhromaždenia.
Riadne valné zhromaždenie VÚB, a.s. dňa 5. apríla 2019 (RVZ) na svojom zasadnutí prerokovalo 10 bodov programu.
RVZ na svojom zasadnutí schválilo Výročnú správu VÚB, a.s. za rok 2018 tak, ako ju predložilo Predstavenstvo banky, Riadnu individuálnu účtovnú závierku VÚB, a.s. za rok 2018 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, Konsolidovanú účtovnú závierku VÚB, a.s. za rok 2018 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, rozhodlo o rozdelení zisku za rok 2018 v celkovej výške 156 286 087,96 € podľa návrhu predloženého predstavenstvom VÚB, a.s., a to dividendy akcionárom v čiastke 125 049 101,50 € a prídel do nerozdeleného zisku v čiastke 31 236 986,46 €. Ďalej, rozhodlo o výške, spôsobe a o mieste výplaty dividend a určilo rozhodujúci deň na určenie osôb oprávnených uplatniť právo na dividendu.
RVZ taktiež schválilo spoločnosť KPMG Slovensko spol. s r.o., so sídlom Dvořákovo nábrežie 10, 811 02 Bratislava za externého audítora VÚB, a.s. na rok 2019, schválilo zmenu Stanov VÚB, a.s. a tiež schválilo navrhnuté personálne zmeny v Dozornej rade.
Riadne valné zhromaždenie VÚB, a.s. dňa 23. marca 2018 (RVZ) na svojom zasadnutí prerokovalo 10 bodov programu.
RVZ na svojom zasadnutí schválilo Výročnú správu VÚB, a.s. za rok 2017 tak, ako ju predložilo Predstavenstvo banky, Riadnu individuálnu účtovnú závierku VÚB, a.s. za rok 2017 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, Konsolidovanú účtovnú závierku VÚB, a.s. za rok 2017 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, rozhodlo o rozdelení zisku za rok 2017 v celkovej výške 160 021 242,39 € podľa návrhu predloženého predstavenstvom VÚB, a.s., a to dividendy akcionárom v čiastke 144 025 336,16 € a prídel do nerozdeleného zisku v čiastke 15 995 906,23 €. Ďalej, rozhodlo o výške, spôsobe a o mieste výplaty dividend a určilo rozhodujúci deň na určenie osôb oprávnených uplatniť právo na dividendu.
RVZ taktiež schválilo spoločnosť KPMG Slovensko spol. s r.o., so sídlom Dvořákovo nábrežie 10, 811 02 Bratislava za externého audítora VÚB, a.s. na rok 2018, schválilo zmenu Stanov VÚB, a.s. a tiež schválilo navrhnuté personálne zmeny v Dozornej rade. Činnosť valného zhromaždenia spoločnosti sa riadi platnými Stanovami spoločnosti schválenými Valným zhromaždením a platnými ustanoveniami Obchodného zákonníka.
Do jeho pôsobnosti patrí: rozhodnutie o zmene Stanov VÚB, a.s., rozhodnutie o zvýšení a znížení základného imania a rozhodnutie o poverení predstavenstva zvýšiť základné imanie podľa § 210 Obchodného zákonníka, rozhodnutie o vydaní prioritných dlhopisov alebo vymeniteľných dlhopisov, rozhodnutie o zmene práv spojených s ktorýmkoľvek druhom akcií banky a o obmedzení prevoditeľnosti akcií banky, rozhodnutie o zrušení banky, voľba a odvolanie členov dozornej rady, s výnimkou členov dozornej rady volených a odvolávaných zamestnancami banky, schválenie riadnej a/alebo mimoriadnej individuálnej a/alebo konsolidovanej účtovnej závierky, rozhodnutie o rozdelení zisku alebo úhrade strát a určení výšky tantiém, rozhodnutie o rozdelení nerozdeleného zisku z minulých rokov a/alebo úhrady neuhradených strát minulých rokov, rozhodnutie o použití rezervného fondu, rozhodnutie o výške, spôsobe a mieste výplaty dividend a určení rozhodujúceho dňa na určenie osôb oprávnených uplatniť právo na dividendy, rozhodnutie o skončení obchodovania s akciami spoločnosti na burze a rozhodnutie o tom, že spoločnosť prestáva byť verejnou akciovou spoločnosťou, menovanie a odvolanie členov výboru pre audit; s výnimkou členov výboru pre audit, ktorí sú ustanovení dozornou radou, rozhodnutie o ďalších otázkach, ktoré kogentné ustanovenia právnych predpisov a Stanov VÚB, a.s. zverujú do pôsobnosti valného zhromaždenia.
Na rozhodnutie o záležitostiach uvedených v bodoch a, b, c, e, k sa vyžaduje dvojtretinová väčšina hlasov akcionárov prítomných na valnom zhromaždení a musí sa o tom vyhotoviť notárska zápisnica.
Na rozhodnutie valného zhromaždenia o zmene práv spojených s niektorým druhom akcií a/alebo o obmedzení prevoditeľnosti akcií na meno sa vyžaduje aj súhlas dvojtretinovej väčšiny hlasov akcionárov vlastniacich tieto akcie.
Na rozhodnutie valného zhromaždenia o ostatných záležitostiach patriacich do rozhodovacej právomoci valného zhromaždenia sa vyžaduje väčšina hlasov prítomných akcionárov, pokiaľ Obchodný zákonník alebo Stanovy VÚB, a.s. neustanovujú inak.
Práva akcionárov a postup ich vykonávania ustanovujú právne predpisy a stanovy banky: akcionár je oprávnený zúčastniť sa na valnom zhromaždení, hlasovať na ňom, požadovať na ňom informácie a vysvetlenia týkajúce sa záležitostí spoločnosti alebo záležitostí osôb ovládaných spoločnosťou, ktoré súvisia s predmetom rokovania valného zhromaždenia, a uplatňovať na ňom návrhy. výkon hlasovacích práv akcionára môže byť obmedzený alebo pozastavený len na základe zákona č. 513/1991 Zb.
Obchodný zákonník v znení neskorších predpisov alebo osobitného právneho predpisu. akcionár môže práva akcionára pri akciách vydaných v zaknihovanej podobe uplatniť na valnom zhromaždení, pokiaľ je oprávnený vykonávať tieto práva k rozhodujúcemu dňu určenému v pozvánke na valné zhromaždenie.
Rozhodujúci deň na uplatnenie práv akcionára je určený v súlade s právnymi predpismi. akcionár môže vykonávať svoje práva na valnom zhromaždení osobne alebo v zastúpení na základe písomného plnomocenstva.
Pokiaľ je VÚB, a.s. verejnou akciovou spoločnosťou, môže byť splnomocnencom akcionára za podmienok ustanovených Obchodným zákonníkom aj člen dozornej rady spoločnosti.
Ak akcionár udelí plnomocenstvo na výkon hlasovacích práv spojených s tými istými akciami na jednom valnom zhromaždení viacerým splnomocnencom, spoločnosť umožní hlasovanie tomu zástupcovi, ktorý sa na valnom zhromaždení zapísal do listiny prítomných skôr.
Akcionári sú povinní riadiť sa primeranými požiadavkami stanovenými predstavenstvom, týkajúcimi sa náležitostí splnomocnenia a použitia elektronických prostriedkov, ktorými spoločnosť prijíma oznámenia o vymenovaní splnomocnenca, o zmene udeleného splnomocnenia a o odvolaní splnomocnenia, ktoré boli akcionárom oznámené v pozvánke na valné zhromaždenie a prostredníctvom internetovej stránky spoločnosti. predstavenstvo je povinné každému akcionárovi poskytnúť na požiadanie na valnom zhromaždení úplné a pravdivé informácie a vysvetlenia, ktoré súvisia s predmetom rokovania valného zhromaždenia.
Ak predstavenstvo nie je schopné poskytnúť akcionárovi na valnom zhromaždení úplnú informáciu alebo ak o to akcionár na valnom zhromaždení požiada, je predstavenstvo povinné poskytnúť ich akcionárovi písomne najneskôr do 15 dní od konania valného zhromaždenia.
Písomnú informáciu zasiela predstavenstvo akcionárovi na adresu ním uvedenú, inak ju poskytne v mieste sídla spoločnosti.
Predstavenstvo môže akcionára vo svojej písomnej informácii alebo v odpovedi priamo na rokovaní valného zhromaždenia odkázať na internetovú stránku spoločnosti.
Ak internetová stránka neobsahuje požadovanú informáciu alebo obsahuje neúplnú informáciu, rozhodne súd na základe návrhu akcionára o povinnosti spoločnosti požadovanú informáciu poskytnúť.
Toto právo akcionára zanikne, ak ho akcionár neuplatní do jedného mesiaca od konania valného zhromaždenia, na ktorom požiadal predstavenstvo spoločnosti alebo dozornú radu spoločnosti o poskytnutie informácie.
Poskytnutie informácie sa môže odmietnuť, iba ak by sa jej poskytnutím porušil zákon alebo ak zo starostlivého posúdenia obsahu informácie vyplýva, že jej poskytnutie by mohlo spôsobiť spoločnosti alebo ňou ovládanej spoločnosti ujmu alebo ak obsah požadovanej informácie tvorí obchodné tajomstvo spoločnosti.
Nemožno odmietnuť poskytnúť informácie týkajúce sa hospodárenia a majetkových pomerov spoločnosti.
O odmietnutí poskytnutia informácie rozhoduje predstavenstvo počas rokovania valného zhromaždenia.
Ak predstavenstvo odmietne poskytnúť informáciu, rozhodne na žiadosť akcionára o povinnosti predstavenstva poskytnúť požadovanú informáciu počas rokovania valného zhromaždenia dozorná rada; na čas nevyhnutný na prijatie rozhodnutia dozornej rady môže predseda valného zhromaždenia na žiadosť dozornej rady prerušiť rokovanie valného zhromaždenia.
Ak dozorná rada rozhodne, že nesúhlasí s poskytnutím informácie, môže akcionár podať návrh na súd, aby rozhodol o tom, či je spoločnosť povinná požadovanú informáciu poskytnúť.
Toto právo akcionára zanikne, ak ho akcionár neuplatní do jedného mesiaca od konania valného zhromaždenia, na ktorom požiadal predstavenstvo spoločnosti alebo dozornú radu spoločnosti o poskytnutie informácie. akcionár má právo na podiel zo zisku banky – dividendu (Rozhodujúci deň na určenie osôb oprávnených uplatniť právo na dividendu určí valné zhromaždenie, a to najskôr na 5. a najneskôr na deň od konania valného zhromaždenia, pričom dividenda je splatná najneskôr do 60 dní od rozhodujúceho dňa). banka je povinná vyplatiť dividendy akcionárom na svoje náklady a nebezpečenstvo, akcionár nie je povinný vrátiť banke dividendu prijatú dobromyseľne. akcionár po dobu existencie banky, ani v prípade jej zrušenia, nie je oprávnený požadovať vrátenie svojich majetkových vkladov, ale v prípade likvidácie banky má nárok na podiel na likvidačnom zostatku.
Orgánmi VÚB, a.s., sú: valné zhromaždenie; dozorná rada; predstavenstvo.
Valné zhromaždenie Najvyšším rozhodovacím orgánom spoločnosti je valné zhromaždenie.
Rozhoduje o otázkach, ktoré kogentné ustanovenia právnych predpisov a Stanovy VÚB, a.s., zverujú do pôsobnosti valného zhromaždenia.
Riadne valné zhromaždenie VÚB, a.s. dňa 5. apríla 2019 (RVZ) na svojom zasadnutí prerokovalo 10 bodov programu.
RVZ na svojom zasadnutí schválilo Výročnú správu VÚB, a.s. za rok 2018 tak, ako ju predložilo Predstavenstvo banky, Riadnu individuálnu účtovnú závierku VÚB, a.s. za rok 2018 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, Konsolidovanú účtovnú závierku VÚB, a.s. za rok 2018 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, rozhodlo o rozdelení zisku za rok 2018 v celkovej výške 156 286 087,96 € podľa návrhu predloženého predstavenstvom VÚB, a.s., a to dividendy akcionárom v čiastke 125 049 101,50 € a prídel do nerozdeleného zisku v čiastke 31 236 986,46 €. Ďalej, rozhodlo o výške, spôsobe a o mieste výplaty dividend a určilo rozhodujúci deň na určenie osôb oprávnených uplatniť právo na dividendu a rozhodlo aj o výške dividendy pre akcionárov zo zisku banky za rok 2018 v sume 9,64 € na každú akciu s menovitou hodnotou 33,20 €.
RVZ taktiež schválilo spoločnosť KPMG Slovensko spol. s r.o., so sídlom Dvořákovo nábrežie 10, 811 02 Bratislava za externého audítora VÚB, a.s. na rok 2019, schválilo zmenu Stanov VÚB, a.s. a tiež schválilo navrhnuté personálne zmeny v Dozornej rade.
Riadne valné zhromaždenie VÚB, a.s. dňa 23. marca 2018 (RVZ) na svojom zasadnutí prerokovalo 10 bodov programu.
RVZ na svojom zasadnutí schválilo Výročnú správu VÚB, a.s. za rok 2017 tak, ako ju predložilo Predstavenstvo banky, Riadnu individuálnu účtovnú závierku VÚB, a.s. za rok 2017 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, Konsolidovanú účtovnú závierku VÚB, a.s. za rok 2017 zostavenú podľa Medzinárodných štandardov finančného výkazníctva v znení prijatom Európskou úniou tak, ako ju predložilo Predstavenstvo banky, rozhodlo o rozdelení zisku za rok 2017 v celkovej výške 160 021 242,39 € podľa návrhu predloženého predstavenstvom VÚB, a.s., a to dividendy akcionárom v čiastke 144 025 336,16 € a prídel do nerozdeleného zisku v čiastke 15 995 906,23 €. Ďalej, rozhodlo o výške, spôsobe a o mieste výplaty dividend a určilo rozhodujúci deň na určenie osôb oprávnených uplatniť právo na dividendu a rozhodlo aj o výške dividendy pre akcionárov zo zisku banky za rok 2017 v sume 11,10 € na každú akciu s menovitou hodnotou 33,20 €.
RVZ taktiež schválilo spoločnosť KPMG Slovensko spol. s r.o., so sídlom Dvořákovo nábrežie 10, 811 02 Bratislava za externého audítora VÚB, a.s. na rok 2018, schválilo zmenu Stanov VÚB, a.s. a tiež schválilo navrhnuté personálne zmeny v Dozornej rade. Členov dozornej rady volí valné zhromaždenie spoločnosti.
Predstavenstvo VÚB, a.s., volí dozorná rada.
Všetci členovia predstavenstva a dozornej rady majú včasný prístup ku všetkým relevantným informáciám.
Počas finančného roka 2018 zasadalo Predstavenstvo VÚB, a.s., 25-krát a prijalo štrnásť rozhodnutí formou per rollam.
Dozorná rada VÚB, a.s., zasadala počas finančného roka 2018 celkovo 4-krát a prijala šesť rozhodnutí formou per rollam.
Písomnosti s podrobnými informáciami sú distribuované v dostatočnom predstihu – pre predstavenstvo minimálne 3 pracovné dni, pre dozornú radu minimálne 10 dní pred termínom zasadnutia, aby sa zabezpečila schopnosť členov dozornej rady a predstavenstva vynášať kvalifikované rozhodnutia v jednotlivých záležitostiach. Žiaden z členov dozornej rady nie je členom Predstavenstva VÚB, a.s., ani nezastáva inú významnú riadiacu funkciu v banke.
S výnimkou členov dozornej rady zvolených zamestnancami člen dozornej rady nesmie byť zamestnancom VÚB, a.s.
Dozorná rada na návrh predstavenstva najmä: preskúmava výročnú správu, riadnu, mimoriadnu, individuálnu a konsolidovanú účtovnú závierku a odporúča výročnú správu a riadnu, mimoriadnu, individuálnu a konsolidovanú účtovnú závierku na schválenie valnému zhromaždeniu; schvaľuje návrh plánu rozdelenia zisku a/alebo zisku z minulých období; schvaľuje pravidlá tvorby a použitia ostatných fondov tvorených VÚB, a.s.; schvaľuje návrh plánu úhrady neuhradenej straty a/alebo neuhradených strát z minulých rokov; schvaľuje návrhy na zmeny systému vnútornej kontroly a vnútorného auditu; schvaľuje ročné plány činnosti a ročnú správu o výsledku činnosti útvaru vnútornej kontroly a vnútorného auditu; preskúmava a schvaľuje pred predložením valnému zhromaždeniu predstavenstvom: i. návrhy na zmenu stanov; a ii. návrhy na zvýšenie alebo zníženie základného imania VÚB, a.s., a/alebo na vydanie prioritných dlhopisov alebo vymeniteľných dlhopisov podľa príslušných ustanovení Obchodného zákonníka; volí členov predstavenstva a schvaľuje zmluvy o výkone funkcie členov predstavenstva; schvaľuje akýkoľvek návrh na zvýšenie alebo zníženie základného imania VÚB, a.s.; schvaľuje akúkoľvek významnú zmenu povahy podnikateľskej činnosti VÚB, a.s., alebo spôsobu, ktorým sa uskutočňuje podnikateľská činnosť VÚB, a.s., pokiaľ nie je už schválená v dokumente o očakávanej hospodárskej a finančnej situácii v príslušnom roku; schvaľuje zásady odmeňovania pre vedúcich zamestnancov, ktorí priamo zodpovedajú predstavenstvu a dozornej rade, ako aj pre členov dozornej rady; rozhoduje o ďalších otázkach, ktoré kogentné ustanovenia právnych predpisov a stanov zverujú do pôsobnosti dozornej rady.
Dozorná rada posudzuje najmä: návrh predstavenstva na ukončenie obchodovania s akciami spoločnosti na burze a rozhodnutie o tom, že prestáva byť verejnou akciovou spoločnosťou; informáciu predstavenstva o zásadných zámeroch obchodného vedenia spoločnosti na budúce obdobie a o predpokladanom vývoji stavu majetku, financií a výnosov VÚB, a.s.; správu predstavenstva o stave podnikateľskej činnosti a majetku spoločnosti s predpokladaným vývojom.
Výbor pre audit mal k 31. decembru 2018 troch členov vrátane predsedu.
V roku 2018 zasadal výbor pre audit 4-krát.
Záležitosti, ktoré sú predmetom jeho rokovania, sa týkajú predovšetkým: zostavovania účtovnej závierky a dodržiavania osobitných predpisov; efektivity vnútornej kontroly a systému riadenia rizík v banke; súladu s požiadavkami regulátorov; auditu individuálnej účtovnej závierky a auditu konsolidovanej účtovnej závierky.
Výbor pre audit ďalej preveruje a sleduje nezávislosť audítora, predovšetkým služieb poskytovaných audítorom podľa osobitného predpisu; odporúča na schválenie audítora na výkon auditu pre banku a určuje audítorovi termín na predloženie čestného vyhlásenia o jeho nezávislosti.
Výbor pre audit pravidelne prizýval na svoje zasadnutia aj externého audítora banky.
Kontrolnú funkciu vo VÚB, a.s., vykonáva odbor vnútornej kontroly a vnútorného auditu banky, jeho práva a povinnosti, okrem tých, ktoré sú definované zákonom, určuje dozorná rada.
Odporúčanie a predchádzajúci súhlas dozornej rady sú podmienkou na vymenovanie alebo na odvolanie riaditeľa odboru vnútornej kontroly a vnútorného auditu banky, ako aj na stanovenie odmeňovania prislúchajúceho tejto funkcii.
Dozorná rada v roku 2018 prizývala na svoje rokovania predsedu výboru pre audit a riaditeľa odboru vnútornej kontroly a vnútorného auditu banky.
Predseda Výboru pre audit pravidelne informoval Dozornú radu o najvýznamnejších otázkach prerokovaných na zasadnutiach Výboru pre audit.
Výbor pre odmeňovanie pôsobí vo VÚB banke od júla 2012.
Má 3 členov, ktorí sú členmi dozornej rady.
Výbor zasadá minimálne raz ročne.
Jeho hlavnými úlohami je nezávisle hodnotiť zásady odmeňovania vybraných funkcií (v súlade so zákonom o bankách) a ich vplyv na riadenie rizika, vlastné zdroje a likviditu; pripravovať rozhodnutia týkajúce sa odmeňovania vybraných funkcií vrátane rozhodnutí ovplyvňujúcich riziko a riadenie rizika v banke, ktoré má uskutočniť Predstavenstvo VÚB; brať do úvahy dlhodobé záujmy akcionárov, investorov a iných zainteresovaných strán banky pri príprave týchto rozhodnutí a dozerať na odmeňovanie vybraných funkcií.
Výbor pre riadenie rizika bol založený rozhodnutím dozornej rady v septembri 2015.
Má 3 členov, ktorí sú členmi dozornej rady.
Výbor zasadá minimálne 2-krát ročne.
Výbor pre riadenie rizika je súčasťou riadenia rizík primárne s dozornými, poradnými a podpornými útvarmi najmä pri monitorovaní systému riadenia rizík a stratégie riadenia rizík a ich implementácie. Členov predstavenstva volí a odvoláva dozorná rada.
Dozorná rada zároveň určí, ktorý z členov predstavenstva je predsedom, a pokiaľ bol určený podpredseda alebo podpredsedovia, zároveň určí ktorý z nich je podpredsedom alebo sú podpredsedami predstavenstva.
Predstavenstvo je štatutárnym orgánom riadiacim činnosť banky.
Je oprávnené konať v mene banky vo všetkých veciach a zastupuje banku voči tretím osobám, pred súdom a pred inými orgánmi, rozhoduje o všetkých záležitostiach banky, pokiaľ nie sú Obchodným zákonníkom a/alebo Stanovami VÚB, a.s. vyhradené do pôsobnosti iných orgánov VÚB, a.s.
Predstavenstvo, okrem iného, najmä: vykonáva rozhodnutia valného zhromaždenia a dozornej rady; zabezpečuje vedenie predpísaného účtovníctva a inej evidencie, obchodných kníh a ostatných dokladov VÚB, a.s.; spravuje register emitenta cenných papierov; predkladá valnému zhromaždeniu po predchádzajúcom súhlase a na odporúčanie dozornej rady na schválenie: - zmenu stanov banky; - návrhy na zvýšenie a zníženie základného imania a na vydanie dlhopisov; - riadnu, mimoriadnu alebo konsolidovanú účtovnú závierku; - návrhy na rozdelenie súčasného alebo nerozdeleného zisku z minulých rokov a/alebo návrhy na úhradu neuhradených strát z bežného roku alebo z minulých rokov; - výročnú správu; - návrh na schválenie alebo odvolanie audítora VÚB, a.s., na príslušné účtovné obdobie; schvaľuje a pravidelne skúma Zásady odmeňovania banky.
Predstavenstvo zriaďuje niekoľko špecializovaných výborov najmä v súvislosti s riadením rizika, a to: úverový výbor, výbor pre aktíva a pasíva, výbor pre riadenie úverového rizika, výbor pre prevádzkové riziko, výbor pre zavádzanie nových produktov, výbor pre riadenie projektového portfólia, výbor pre riadenie problémových aktív, výbor pre koordináciu vnútornej kontroly, krízový štáb.
Počas roka 2018 zasadalo Predstavenstvo VÚB, a.s. 25-krát a prijalo štrnásť rozhodnutí formou Per rollam.
Predstavenstvo na svojich zasadnutiach riešilo operatívne problémy banky, obchodnú agendu, aktívne a pasívne obchodovanie banky, organizačné, právne a pracovnoprávne záležitosti.
Predstavenstvo za svoju činnosť zodpovedá dozornej rade a valnému zhromaždeniu.
Na svojich zasadnutiach prerokováva predložené materiály a rozhoduje o návrhoch na poskytnutie aktívnych obchodov, na stanovenie limitov angažovanosti voči klientom a ekonomicky spätým skupinám (ďalej len “ESS”) a na riešenie pohľadávok z týchto obchodov, vypracovaných jednotlivými odbormi úsekov alebo pobočkami, ktoré spĺňajú všetky potrebné podmienky určené príslušnými vnútornými predpismi banky pre aktívne obchody.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Riadenie rizík, vrchný riaditeľ úseku Firemné bankovníctvo/ Retailové bankovníctvo, riaditeľ odboru Úverové riziko.
V sledovanom období Úverový výbor zasadal 52 – krát z toho 2 – krát mimoriadne.
Zabezpečuje plánovanú úroveň výnosnosti banky cez riadenie aktív a pasív a súčasne riadenie miery rizika, ktorá by mohla spôsobiť možnú stratu kapitálu banky.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Firemné bankovníctvo, vrchný riaditeľ úseku Retailové bankovníctvo, vrchný riaditeľ úseku Riadenie rizík, vrchný riaditeľ úseku Financie, plánovanie a kontroling, riaditeľ odboru Riadenie bilancie a Treasury, riaditeľ odboru Compliance.
V sledovanom období Výbor pre aktíva a pasíva zasadal 13-krát, z toho 1 - krát mimoriadne.
Prerokováva dokumentáciu ohľadne Organizačného riadenia rizika a systému zásad a postupov v riadení úverových rizík a schvaľuje zmeny v nich, stanovuje a prehodnocuje úroveň rizika jednotlivých portfólií ako aj ich návratnosť a výnosy, limity angažovanosti podľa portfólií úsekov, produktov, splatností a mien, prehodnocuje pravidlá angažovanosti voči odvetviam, obchodným sektorom, geografickým regiónom, jednotlivým dlžníkom a ekonomicky spätým skupinám, prerokováva a rozhoduje o nových návrhoch na úverové produkty a o záležitostiach týkajúcich sa ratingu. Ďalej prehodnocuje a schvaľuje úroveň tvorby opravných položiek na úverové straty na portfólio klientskych aktív.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Riadenie rizík, vrchný riaditeľ úseku Firemné bankovníctvo, vrchný riaditeľ úseku Retailové bankovníctvo.
V sledovanom období Výbor pre úverové riziko zasadal 12-krát.
Pôsobí ako Riadiaci výbor pre projekty zamerané na operačné riziko, vypracováva politiky, štandardy a metodiky týkajúce sa riadenia operačného rizika, prerokováva a schvaľuje návrhy modifikujúce tento rámec, monitoruje včasnú implementáciu rámca riadenia operačného rizika v rámci celej skupiny VÚB, a.s., prerokováva závažné interné prípady operačného rizika, schvaľuje opatrenia, ktoré majú implementovať jednotlivé útvary za účelom zníženia operačného rizika, monitoruje a vyhodnocuje realizáciu nápravných opatrení jednotlivými útvarmi, pripravuje a schvaľuje presun rizika a návrhy stratégie outsourcingu a poisťovacej politiky, pomáha pri tvorbe a definovaní limitov / tolerancii rizika a monitorovanie vystavenia voči riziku a dodržiavania limitov pridelených jednotlivým útvarom.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Riadenie rizík, vrchný riaditeľ úseku Prevádzka a IT, vrchný riaditeľ úseku Financie, plánovanie a kontroling, riaditeľ odboru Compliance, riaditeľ odboru AML.
V sledovanom období Výbor pre prevádzkové riziko zasadal 5-krát z toho 1-krát mimoriadne.
Cieľom NPC je prerokovať a schvaľovať návrhy na zavedenie nových produktov pre oblasť finančných a kapitálových trhov ako aj firemného a retailového bankovníctva.
NPC prihliada na súlad predkladanej dokumentácie s platnými zásadami Systému riadenia trhových rizík a Implementácie nových produktov na úseku Firemné bankovníctvo a Retailové bankovníctvo.
Uvedené predpisy podrobne definujú politiku týkajúcu sa zavádzania nových produktov.
NPC vykonáva aktívne rozhodnutia a plní kontrolnú a schvaľovaciu funkciu v zmysle kompetencií schválených predstavenstvom NPC, ktoré sú uvedené v štatúte výboru.
Zloženie výboru: Členmi Výboru pre zavádzanie nových produktov s hlasovacím právom sú zástupcovia týchto funkcií v banke: zástupca GR, Riaditeľ úseku Riadenie rizík, Riaditeľ odboru Finančné a kapitálové trhy (vzťahuje sa len na produkty Treasury), Riaditeľ úseku Firemné bankovníctvo (vzťahuje sa len na firemné , Riaditeľ úseku Retailové bankovníctvo (vzťahuje sa len na retailové produkty).
V sledovanom období Výbor pre zavádzanie nových produktov nezasadal.
Výbor vytvára platformu, ktorá prepája obchodnú a IT stratégiu (a jej priority) s operačným riadením obchodných priorít v kontexte plánovania zdrojov a kapacít IT.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Retailové Bankovníctvo, vrchný riaditeľ úseku Firemné Bankovníctvo, vrchný riaditeľ úseku Prevádzka a IT, vrchný riaditeľ úseku Riadenie Rizík, vrchný riaditeľ úseku Financovanie, plánovanie a kontroling.
V sledovanom období Výbor pre riadenie projektového portfólia zasadal 12-krát.
Cieľom Výboru je definovanie a schválenie stratégie vymáhania jednotlivých transakcií a krytie opravnými položkami.
Zloženie výboru: Členmi Výboru s hlasovacím právom sú zástupcovia týchto funkcií v banke: generálny riaditeľ, zástupca generálneho riaditeľa, vrchný riaditeľ úseku Riadenie rizík, riaditeľ odboru Manažment rizikových pohľadávok.
V sledovanom období Výbor pre riadenie problémových aktív zasadal 12-krát.
Riadiaci a koordinačný orgán, ktorý vydáva pokyny do kľúčových oblastí banky s cieľom predísť, zmierniť a odstrániť vplyv mimoriadnej udalosti alebo krízovej situácie na obchodnú činnosť a dobré meno banky.
Zloženie výboru: generálny riaditeľ, zástupca generálneho riaditeľa, vrchný riaditeľ úseku Firemné bankovníctvo, vrchný riaditeľ úseku Retailové bankovníctvo, vrchný riaditeľ úseku Financie, plánovanie a kontroling, vrchný riaditeľ úseku Prevádzka a IT, vrchný riaditeľ úseku Riadenia rizík, vrchný riaditeľ úseku Ľudské zdroje, riaditeľ odboru Bezpečnosť, riaditeľ odboru Korporátna a marketingová komunikácia, vedúci štábneho útvaru Riadenie kontinuity činností, riaditeľ odboru Vnútorný audit a vnútorná kontrola banky, vedúci štábneho útvaru Sekretariát banky.
Cieľom Výboru pre koordináciu vnútornej kontroly je posilniť koordináciu a nástroje spolupráce medzi útvarmi spojené s vnútorným kontrolným systémom a umožniť integráciu procesu riadenia rizika.
Zloženie výboru: riaditeľ odboru Vnútorná kontrola a vnútorný audit banky, vrchný riaditeľ úseku Riadenie rizík, riaditeľ odboru Compliance, riaditeľ odboru AML, riaditeľ odboru Ľudské zdroje a Organizácia.
V sledovanom období Výbor pre koordináciu vnútornej kontroly zasadal 3-krát.
S akciou na meno, podľa všeobecne záväzných právnych predpisov a stanov banky je spojené právo akcionára podieľať sa na riadení VÚB, a. s., na podiel z jej zisku a z likvidačného zostatku pri jej zániku.
Všetky dlhopisy emitované VÚB, a.s., sú vo forme na doručiteľa, v zaknihovanej podobe.
Za splatenie ich menovitej hodnoty a/alebo výplatu výnosov neprevzala záruku žiadna osoba.
K 31. decembru 2018 VÚB, a.s., neemitovala ani nerozhodla o vydaní vymeniteľných dlhopisov, s ktorými je spojené právo výmeny za akcie alebo predkupné právo.
Dlhopisy sú prevediteľné na nového majiteľa bez obmedzení.
Práva spojené s dlhopismi sa nachádzajú v emisných podmienkach a príslušnom prospekte dlhopisov a v platných právnych predpisoch Slovenskej republiky, najmä v zákone č. 530/1990 Zb. o dlhopisoch v znení neskorších predpisov, v zákone č. 483/2001 Z. z. o bankách v znení neskorších predpisov a v zákone č. 566/2001 Z. z. o cenných papieroch a investičných službách v znení neskorších predpisov.
Spoločnosť v priebehu účtovného roku 2018 vydala Investičné certifikáty VÚB, a.s., 2021.
Investičné certifikáty boli vydané na účely splnenia záväzkov vyplývajúcich zo zákona o bankách č. 483/2011 Z. z., v znení neskorších predpisov, v nadväznosti na Nariadenie EÚ č. 575/2013 o prudenciálnych požiadavkách pre úverové inštitúcie a investičné spoločnosti a vnútorného predpisu Politika odmeňovania VÚB, a.s.
Investičné certifikáty emitované VÚB, a.s., sú vo forme na meno, v zaknihovanej podobe.
Za splatenie ich menovitej hodnoty a/alebo výplatu výnosov neprevzala záruku žiadna osoba.
K investičným certifikátom sa neviažu žiadne predkupné ani výmenné práva.
Investičné certifikáty nie sú voľne prevediteľné na iného majiteľa.
Práva spojené s investičnými certifikátmi sa nachádzajú v platných právnych predpisoch Slovenskej republiky, najmä v zákone č. 566/2001 Z. z. o cenných papieroch a investičných službách v znení neskorších predpisov a v príslušných emisných podmienkach investičných certifikátov.
Akcie sú voľne prevediteľné registráciou prostredníctvom CDCP SR a.s. alebo jeho člena.
Dlhopisy sú prevediteľné na nového majiteľa a nie je s nimi spojené žiadne predkupné alebo výmenné právo.
Kvalifikovaná účasť je aspoň 5 % na základnom imaní spoločnosti.
Akcionári disponujúci kvalifikovanou účasťou sú oprávnení požiadať predstavenstvo spoločnosti o zaradenie nimi určenej záležitosti na program rokovania valného zhromaždenia. Ďalej, akcionári s kvalifikovanou účasťou majú právo požiadať o zvolanie mimoriadneho valného zhromaždenia v súlade so Stanovami banky.
Okrem majoritného akcionára – Intesa Sanpaolo Holding International S.A.
Luxemburg – iný akcionár nemá kvalifikovanú účasť aspoň v 5-tich % na základnom imaní spoločnosti.
Majoritný akcionár - Intesa Sanpaolo Holding International S.A.
Luxemburg s podielom 97,03 % v spoločnosti má kvalifikovanú účasť na základnom imaní banky a teda má práva vyplývajúce mu z tohto postavenia.
Na žiadosť majoritného akcionára predstavenstvo zaradí ním určenú záležitosť na program rokovania valného zhromaždenia a má právo písomne požiadať Predstavenstvo spoločnosti o zvolanie mimoriadneho valného zhromaždenia v súlade so Stanovami banky.
Hlasovacie práva nie sú obmedzené.
Výkon hlasovacích práv akcionára môže byť obmedzený alebo pozastavený len na základe zákona č. 513/1991 Zb.
Obchodný zákonník v znení neskorších predpisov alebo osobitného právneho predpisu.
Banke nie sú známe uvedené skutočnosti.
Pravidlá pre vymenovanie a odvolanie členov predstavenstva banky a zmenu Stanov banky sú upravené v Stanovách banky v súlade s Obchodným zákonníkom v platnom znení, zákonom č. 483/2001 Z. z. o bankách v platnom znení a s Pravidlami skupiny Intesa Sanpaolo. Členov predstavenstva volí a odvoláva dozorná rada.
Dozorná rada zároveň určí, ktorý z členov predstavenstva je predsedom, a pokiaľ bol určený podpredseda alebo podpredsedovia, zároveň určí ktorý z nich je podpredsedom alebo sú podpredsedami predstavenstva.
V súlade s článkom 10.8 Stanov spoločnosti Dozorná rada určila a schválila počet členov Predstavenstva VÚB, a.s., na 7 (sedem) členov.
Rozhodnutie o zmene Stanov patrí v súlade s bodom 6.1 (a) Stanov VÚB, a.s. do pôsobnosti valného zhromaždenia.
Na rozhodnutie o zmene Stanov v zmysle bodu 6.1 (a) Stanov banky sa vyžaduje dvojtretinová väčšina hlasov akcionárov prítomných na valnom zhromaždení a vyžaduje sa, aby zápisnica z valného zhromaždenia bola vyhotovená vo forme notárskej zápisnice.
Právomoci štatutárneho orgánu sú v súlade so Stanovami banky a Obchodným zákonníkom.
Predstavenstvo je štatutárnym orgánom riadiacim činnosť VÚB, a.s.
Je oprávnené konať v mene VÚB, a.s. vo všetkých veciach a zastupuje VÚB, a.s. voči tretím osobám, pred súdom a pred inými orgánmi.
Predstavenstvo riadi činnosť VÚB, a.s. a rozhoduje o všetkých záležitostiach VÚB, a.s., pokiaľ nie sú právnymi predpismi a/alebo stanovami vyhradené do pôsobnosti iných orgánov VÚB, a.s. Štatutárny orgán banky nemá právomoci rozhodnúť o vydaní akcií alebo o spätnom odkúpení akcií.
O vydaní akcií alebo o spätnom odkúpení akcií rozhoduje Valné zhromaždenie na základe návrhu štatutárneho orgánu.
VÚB, a.s., neuzatvorila v sledovanom období takéto dohody nakoľko nenastala situácia v súvislosti s ponukou na prevzatie.
Nie sú uzatvorené žiadne dohody s členmi orgánov spoločnosti alebo zamestnancami, na základe ktorých sa im má poskytnúť náhrada, ak sa ich funkcia alebo pracovný pomer skončí v dôsledku ponuky na prevzatie.
Podmienky výkonu funkcie členov predstavenstva spoločnosti sú upravené v Zmluve o výkone funkcie člena predstavenstva v súlade s príslušnými ustanoveniami Obchodného zákonníka, zákona č. 483/2001 Z. z. o bankách, prijatými Zásadami odmeňovania a s ďalšími príslušnými právnymi predpismi.
Podmienky spolupráce medzi zamestnancami banky a spoločnosťou sú upravené v pracovných zmluvách uzatvorených v súlade s platným Zákonníkom práce a Kolektívnou zmluvou spoločnosti. Údaje o spoločenskej zodpovednosti sú uvedené vo Výročnej správe VÚB, a.s. za rok 2018 v časti Vybrané aspekty zodpovedného podnikania VÚB banky: https://www.vub.sk/sk/financne-ukazovatele/vyrocne-spravy/.
Nefinančný výkaz materskej spoločnosti Intesa Sanpaolo S.p.A. je v plnom rozsahu k dispozícii na internetovej stránke materskej spoločnosti: http://www.group.intesasanpaolo.com/. Údaje o politike rozmanitosti sú uvedené vo Výročnej správe VÚB, a.s. za rok 2018 v časti Vybrané aspekty zodpovedného podnikania VÚB banky: https://www.vub.sk/sk/financne-ukazovatele/vyrocne-spravy/. Údaje o účtovnej závierke overenej audítorom sú uvedené v časti 2. Účtovné závierky.
Porovnávacia tabuľka s údajmi zo súvahy a z výkazu ziskov a strát z konsolidovanej účtovnej závierky za posledné dve účtovné obdobia je uvedená v konsolidovanej účtovnej závierke, ktorá je súčasťou výročnej správy na internetovej stránke spoločnosti https://www.vub.sk/ludia/financne-ukazovatele/vyrocne-spravy/.
Druh, forma, počet a menovitá hodnota vydaných a nesplatených cenných papierov a opis práv s nimi spojených je uvedený v časti 3.
Výročná správa.
K 31. decembru 2018 VÚB, a.s., neemitovala ani nerozhodla o vydaní vymeniteľných dlhopisov, s ktorými je spojené právo výmeny za akcie alebo predkupné právo. Údaje o rozdelení zisku sú uvedené v časti 3.
Výročná správa.
Informácie o očakávanej hospodárskej a finančnej situácii v nasledujúcom kalendárnom roku sú uvedené v časti 3.
Výročná správa. Údaje o návratnosti aktív sú uvedené vo Výročnej správe VÚB, a.s. za rok 2018 v časti Základné ukazovatele: https://www.vub.sk/sk/financne-ukazovatele/vyrocne-spravy/.
Informácie o povahe činnosti a geografickej polohe sú uvedené v časti 1.
Identifikácia emitenta. Údaje o výnosoch sú uvedené vo Výročnej správe VÚB, a.s. za rok 2018 v časti Základné ukazovatele: https://www.vub.sk/sk/financne-ukazovatele/vyrocne-spravy/. Údaje o počte zamestnancov sú uvedené vo Výročnej správe VÚB, a.s. za rok 2018 v časti Základné ukazovatele: https://www.vub.sk/sk/financne-ukazovatele/vyrocne-spravy/. Údaje o zisku pred zdanením sú uvedené vo Výročnej správe VÚB, a.s. za rok 2018 v časti Základné ukazovatele: https://www.vub.sk/sk/financne-ukazovatele/vyrocne-spravy/. Údaje o dani z príjmov sú uvedené vo Výročnej správe VÚB, a.s. za rok 2018 v časti Základné ukazovatele: https://www.vub.sk/sk/financne-ukazovatele/vyrocne-spravy/.
K 31. decembru 2018 VÚB, a.s., neeviduje získané subvencie z verejných zdrojov.
Vyhlasujem, že podľa svojich najlepších znalostí poskytuje účtovná závierka vypracovaná v súlade s osobitnými predpismi pravdivý a verný obraz aktív, pasív, finančnej situácie a hospodárskeho výsledku banky a spoločností zaradených do celkovej konsolidácie a že výročná správa obsahuje pravdivý a verný prehľad vývoja a výsledkov obchodnej činnosti a postavenia banky a spoločností zahrnutých do celkovej konsolidácie spolu s opisom rizík a neistôt, ktorým čelí..