Vážení akcionári, klienti a obchodní partneri, zamestnanci, pre VÚB bol rok 2012 dobrým rokom. 
Hoci finančné výsledky banky sa oproti minulému roku zhoršili a čistý zisk skupiny poklesol takmer o tretinu v porovnaní s rekordnou úrovňou v roku 2011, základná profitabilita zostala veľmi stabilná. 
V kontexte zhoršujúcich sa finančných ukazovateľov vo väčšine európskych bánk je toto skutočne dobrý výsledok. 
Dôležité je, že VÚB si zachovala rastový potenciál. 
V roku 2012 si banka zlepšila pozíciu na úverovom trhu a obhájila pozíciu lídra v oblasti kvality aktív a kapitálovej primeranosti. 
Nezávislí pozorovatelia, napríklad časopis Global Finance, si opäť všimli mimoriadnu stabilitu a zdravý stav banky a potvrdili, že VÚB je najbezpečnejšia banka na Slovensku. 
Rád by som v mene dozornej rady poďakoval manažmentu a zamestnancom za tieto výsledky. 
Rok 2012 bol pomerne ťažkým obdobím pre bankový sektor takmer v celej Európe. 
Spomalenie hospodárskeho rastu sa v mnohých krajinách zmenilo na recesiu, ktorá poznačila výnosy a kvalitu aktív. 
Dlhová kríza v niekoľkých krajinách eurozóny podkopala hodnotu štátneho dlhu v držbe bánk a zároveň negatívne ovplyvnila ich rating ako aj prístup k likvidite na trhu. 
Proces oddlženia bankových súvah (deleveraging) medzičasom urýchlili regulačné opatrenia ako napríklad Bazilej III. 
Slovensko bolo, našťastie, vo veľkej miere ušetrené od takého trápenia. 
Ekonomický rast prekvapil, hoci len vďaka zahraničnému dopytu. 
Výnosy slovenských štátnych dlhopisov a rizikové prirážky klesli, pretože investori ocenili konsolidačné úsilie krajiny. 
Proces oddlženia bankových súvah nebol skutočne problémom, keďže domáci trh sám dokázal vytvoriť dostatočnú likviditu. 
Objavila sa však aj tienistá stránka tohto pozitívneho obrazu, konkrétne špeciálny bankový odvod, ktorý sa od januára2012 platil z firemných vkladov a z iných firemných zdrojov a ktorý sa neskôr v septembri začal vzťahovať aj na retailové vklady. 
Odvod, ktorý stál sektor 170 miliónov € v hrubých výnosoch (29 % zisku pred zdanením), znížil ukazovateľ kapitálovej návratnosti (ROE) slovenského bankového sektora o 300 bázických bodov, teda viac, ako bude pravdepodobný vplyv všetkých regulácií v hlavných krajinách eurozóny. 
Navyše sa v roku 2013 očakáva, že banky zaplatia na odvode ešte viac, cca 218 miliónov €. 
V dôsledku historicky vyššieho podielu korporátneho financovania (vrátane hypotekárnych záložných listov) v súvahe oproti celému sektoru bankový odvod s účinnosťou od januára 2012 zasiahol VÚB mimoriadne tvrdo. 
Rozšírenie odvodovej základne od septembra 2012 možno upravilo relatívne zaťaženie VÚB banky vo vzťahu ku konkurencii, ale v absolútnom ponímaní tento krok zasiahol ziskovosť banky ešte viac j. bol jedným z najvyšších na trhu. 
Pri pohľade dopredu kvôli prostrediu, v ktorom pôsobia, slovenské banky majú pred sebou náročný rok 2013. 
Spomalenie ekonomiky, historicky nízke úrokové sadzby, zvyšujúce sa dane a regulačné náklady stlmia schopnosť bánk vytvárať zisk. 
Napriek takému prostrediu si VÚB stanovila náročné ciele a ja som presvedčený, že pomocou trvalej dôvery klientov a obchodných partnerov sa dajú zrealizovať. 
Intesa Sanpaolo bude pripravená kedykoľvek poskytnúť podporu, know how a využitie synergických efektov, aby tak pomohla VÚB dosiahnuť tieto ciele. 
György Surányi predseda Dozornej rady VÚB, a.s.