Rýchlejší rast HDP z dôvodu silnejšieho domáceho dopytu, mierna deflácia a nízke úrokové sadzby boli jedným z hlavných faktorov podieľajúcich sa na priaznivom vývoji slovenského bankového sektora v roku 2016. 
Vďaka silnému hospodárskemu rastu nezamestnanosť dosiahla predkrízovú úroveň a dokonca predbehla krajiny Eurozóny. 
V roku 2016 sa konkurencia zintenzívnila, kedže každý hráč na bankovom trhu musel reagovať na nové opatrenia NBS. 
Toto všetko spolu s priaznivým makroekonomickým prostredím vyústilo dovýrazného rastu retailových úverov. 
Z pohľadu konsolidovaných výsledkov VÚB vykázala prevádzkové výnosy vo výške 555,8 milióna €. 
V porovnaní s predchádzajúcim rokom výnosy vzrástli o 0,5 % vďaka jednorazovému efektu v súvislosti so spoločnosťou VISA Corporation. 
Obrovský nárast úverových objemov len čiastočne kompenzoval pokles úrokových sadzieb a tak úrokové výnosy klesli v porovnaní s minulým rokom. 
Prevádzkové náklady medzitým vzrástli ku koncu roka 2016 o 3,4 %, na úroveň 273,4 milióna € (vrátane bankového odvodu). 
Skupina VÚB vykázala prevádzkový zisk pred tvorbou opravných položiek vo výške 282,4 milióna € a zisk upravený o opravné položky vo výške 206,6 milióna €. 
VÚB udržala zisk pred zdanením na uspokojivej úrovni 211,7 milióna € (pokles o 0,9 %). 
Pomer nákladov a výnosov skupiny VÚB (bez bankového odvodu) dosiahol 45,2 %, čo predstavuje nárast o 100 bázických bodov. 
V súvislosti s komerčným vývojom dosiahla VÚB mimoriadny rozvoj úverového portfólia, ktoré vzrástlo o 17,5 % a vyústilo do zvýšenia podielu na trhu o 1,4 percentuálneho bodu. 
Celkové aktíva celej skupiny VÚB zaznamenali tiež výrazný nárast o 11,2 %. 
Tento nárast však nemal negatívny vplyv na kvalitu portfólia a podiel nesplácaných úverov tak klesol o 1,1 %. 
Navyše VÚB banka v oblasti kvality úverov bola naďalej lepšia ako trh. 
Nesplácané úvery vyplývajúce z bankových operácií na úrovni banky tvorili vo VÚB koncom roka 2016 len slabých 3,9 % z celkového hrubého objemu úverov, zatiaľ čo na úrovni trhu to bolo 4,7 %. 
Ak zohľadníme aj úvery, ktoré v rámci spotrebného financovania VÚB a lízingu poskytli spoločnosti Consumer Finance Holding a VÚB Leasing, podiel nesplácaných úverov Skupiny klesol počas roku na asi 4,8 %. 
Banka zároveň dokázala zvýšiť úroveň primárnych vkladov o 11,8 %, pričom si udržala dobrú likvidnú pozíciu, ktorú potvrdzuje obozretná úroveň pomeru úverov ku vkladom vo výške 95,1 % vypočítaná ako účtovná hodnota úverov ku vkladom klientov a emitovaným dlhovým cenným papierom. 
S cieľom ďalšieho posilnenia stability obchodného rastu sa kapitál skupiny zvýšil na jednu z najvyšších úrovní kapitálovej primeranosti na slovenskom trhu s pomerom vo výške 17,18 % vysoko nad minimálnymi požiadavkami stanovenými centrálnou bankou. 
To nám poskytuje pevný základ na ďalší obchodný rast. 
Consumer Finance Holding (CFH) aj napriek regulačným opatreniam zavedeným v roku 2016 mierne zvýšil objem úverov o 0,9 %. 
VÚB Leasing, dcérska spoločnosť VÚB, naďalej dosahovala solídnu výkonnosť na lízingovom trhu a lízingové aktíva vzrástli o 6,7 %. 
Spoločnosť VÚB Leasing zlepšila svoje trhové postavenie a zvýšila trhový podiel z hľadiska celkového portfólia na 9,7 % v decembri 2016 oproti 8,7 % v decembri 2015.