Ako sa uvádza na predchádzajúcich stranách, v roku 2018 sme zažili vyšší rast HDP než v predchádzajúcom roku. 
K tomuto rastu však prispel najmä mimoriadny dopad automobilového priemyslu, a následne silný vývoz a významné investície. 
Z hľadiska súkromnej spotreby a iných sektorov nesúvisiacich s automobilovým priemyslom sme oproti roku 2017 zaznamenali trochu miernejší, ale ešte vždy priaznivý vývoj. 
Pokiaľ ideo správanie spotrebiteľov, miera úspor sa výrazne zlepšila. 
Na druhej strane úrokové sadzby zostali na veľmi nízkej úrovni. 
Na konsolidovanom základe dosiahla skupina VÚB prevádzkové výnosy vo výške 498,5 milióna €. 
V porovnaní s predchádzajúcim rokom to predstavuje výrazný pokles, spôsobený najmä jednorazovými účinkami v roku 2017. 
Prevádzkové náklady pokračovali vo vývoji z predchádzajúceho roka, pričom na konci roka2018 dosiahli výšku 238,3 milióna € (bez bankových odvodov). 
Skupina VÚB dosiahla zisk pred tvorbou rezerv, opravných položiek a daňami vo výške 260,2 milióna € a zisk očistený o straty zo zníženia hodnoty vo výške 202,0 milióna €. 
Skupina VÚB si udržala zisk pred zdanením na uspokojivej úrovni 204,2 milióna €. 
Pomer nákladov a výnosov Skupiny VÚB (bez bankových odvodov) dosiahol 45,4 %, čo je pokles o 120 bázických bodov. 
Pokiaľ ide o obchodné činnosti, skupina VÚB dosiahla významný rozvoj v oblasti úverového portfólia, ktoré vzrástlo o 13,4 %, čo viedlo k zvýšeniu trhového podielu VÚB banky o 0,9 percentuálnych bodov. 
Od januára to však zahŕňa aj údaje CFH. 
O 11,3 % vzrástli aj celkové aktíva skupiny VÚB. 
Tento nárast však nemal negatívny vplyv na kvalitu nášho portfólia, keďže podiel nesplácaných úverov zostal približne na úrovni predchádzajúceho roka. 
VÚB banka navyše aj naďalej dominovala na trhu z hľadiska kvality úverov. 
Podiel nesplácaných úverov z bankových operácií na úrovni banky bol vo VÚB ku koncu roku 2018 na úrovni len2,6 % z celkového hrubého objemu úverov v porovnaní s trhovým priemerom 3,5 %. 
Pri zarátaní aj úverov poskytovaných VÚB Leasing podiel nesplácaných úverov Skupiny klesol počas roka na približne 3,2 %. 
Skupine VÚB sa zároveň podarilo zvýšiť primárne vklady o 12,0 % a udržať si zdravý stav likvidity, ktorý vyjadruje podiel úverov ku vkladom na úrovni 101,1 %. 
Na posilnenie stability ďalšieho obchodného rastu sa kapitál skupiny zvýšil na jednu z najvyšších kapitálových primeraností na slovenskom trhu s podielom 17,18 %, čo vysoko prekračuje minimálne požiadavky stanovené centrálnou bankou. 
To nám poskytuje solídny základ na pokračujúci obchodný rast.