Rýchlejší rast HDP z dôvodu silnejšieho domáceho dopytu, mierna deflácia, stále klesajúce úrokové sadzby,ktoré sa už aj tak ocitli na historickom minime, boli jedným z hlavných faktorov podieľajúcich sa na priaznivom vývoji slovenského bankového sektora v roku 2015. 
Vďaka silnému hospodárskemu rastu sa nad očakávania znížila miera nezamestnanosti, a dokonca aj príjem domácností zaznamenal lepší vývoj, než sa predpokladalo. 
Intenzívna konkurencia, pokles úrokových sadzieb na historické minimum a výrazné zlepšenie trhu práce vyústili v roku 2015 do výrazného rastu retailových úverov. 
Navyše, nové nariadenie Národnej banky Slovenska o retailových úveroch malo na ich medziročný rast len nepatrný vplyv. 
Okrem toho boli finančné výsledky bánk ovplyvnené nižším bankovým odvodom, príspevkami do fondu ochrany vkladov a zavedením fondu na riešenie krízových situácií bánk. 
Z pohľadu konsolidovaných výsledkov VÚB vykázala prevádzkové výnosy vo výške 552,8 milióna €. 
V porovnaní s predchádzajúcim rokom výnosy vzrástli o 1,7 % predovšetkým vďaka čistým výnosom z poplatkov a provízií. 
Prevádzkové náklady medzitým klesli ku koncu roka o 3 %, na úroveň 264,4 milióna € (vrátane bankového odvodu). 
Skupina VÚB vykázala prevádzkový zisk pred tvorbou opravných položiek vo výške 288,4 milióna € a zisk pred zdanením 213,6 milióna €. 
VÚB sa podarilo v priebehu predchádzajúceho roka zvýšiť zisk pred tvorbou opravných položiek o 6,4 % a čistý zisk o 12,4 %. 
Pomer nákladov a výnosov skupiny VÚB dosiahol 47,8 %, čo predstavuje pokles o 230 bázických bodov. 
V súvislosti s rozvojom podnikania dosiahla VÚB mimoriadny rozvoj úverového portfólia, ktoré vzrástlo o 10,2 % a vyústilo do zvýšenia podielu na trhu o 0,1 percentuálneho bodu. 
Celkové aktíva celej skupiny VÚB zaznamenali tiež výrazný nárast o 7,9 %. 
Tento nárast však nemal negatívny vplyv na kvalitu portfólia,keď podiel nesplácaných úverov klesol o 0,2 percentuálneho bodu. 
Navyše VÚB banka v oblasti kvality úverov presahovala aj trh. 
Nesplácané úvery vyplývajúce z bankových operácií na úrovni banky tvorili vo VÚB koncom roka 2015 len 4,9 % z celkového hrubého objemu úverov, zatiaľ čo na úrovni trhu to bolo 5,1 %. 
Ak zohľadníme aj úvery, ktoré v rámci spotrebného financovania VÚB a lízingu poskytli spoločnosti CFH a VÚB Leasing, podiel nesplácaných úverov bol stabilný po celý rok a nižší ako 6 %. 
Banka zároveň dokázala zvýšiť úroveň primárnych vkladov o 8,8 %, pričom si udržala dobrú likvidnú pozíciu, ktorú potvrdzuje obozretná úroveň pomeru úverov ku vkladom vo výške 89,9 %. 
S cieľom ďalšieho posilnenia stability obchodného rastu sa kapitál skupiny zvýšil na jednu z najvyšších úrovní kapitálovej primeranosti na slovenskom trhu s pomerom vo výške 16,3 % vysoko nad minimálnymi požiadavkami stanovenými centrálnou bankou. 
To nám poskytuje pevný základ na ďalší obchodný rast. 
Consumer Finance Holding (CFH), ktorý naďalej prispieval k rozširovaniu úverového portfólia skupiny neustále sa rozširujúcim spektrom retailových klientov, vykázal v tomto roku výrazný nárast úverov poskytnutých domácnostiam vo výške 12,6 %. 
VÚB Leasing, dcérska spoločnosť VÚB, pokračovala v dosahovaní solídnej výkonnosti na lízingovom trhu s rastom lízingových aktív o 6,8 %. 
VÚB Leasing zvýšil svoj trhový podiel s ohľadom na celkové portfólio na úroveň 8,2 % v decembri 2015 z 8,1 % v decembri 2014.