V roku 2016 sa očakáva miernejší rast HDP ako v roku 2015, a to aj napriek tomu, že súkromná spotreba má rásť rýchlejšie. 
Rast by mohol súvisieť s predpokladaným oživením zvyšovania cenovej hladiny. 
Na druhej strane, prekvapujúce zlepšenie v miere nezamestnanosti v roku 2015 sa tento rok pravdepodobne nezopakuje navzdory očakávanému priaznivému vývoju na pracovnom trhu. 
I keď sa rok 2016 javí z hľadiska makroekonomického vývoja pomerne priaznivo, dlhodobé udržanie trendu v ziskovosti bude náročná úloha. 
Regulačné náklady zostanú pre banky stále vysoké. 
Okrem bankovej dane, Fondu ochrany vkladov a Rezolučného fondu sa musíme vyrovnať s ďalšími nariadeniami, ako sú základný bankový účet, smernice týkajúce sa hypoték a nové fázy už platných opatrení NBS. 
V období najnižších úrokových marží, zvyšujúceho sa počtu nariadení a tvrdej konkurencie musíme inovovať a zavádzať nové produkty, ktoré budú vyhovovať novým potrebám klientov. 
Klienti sú čoraz sebavedomejší a náročnejší a požadujú služby, ktoré im uľahčia život. 
Znamená to viac informácií v mobilných telefónoch alebo v internetovom bankovníctve, menej papierovej dokumentácie a podľa možnosti čo najkratší čas, ktorý klienti strávia v pobočke. 
Preto sme vynaložili do týchto nových služieb veľa úsilia a budeme v tom pokračovať aj v budúcnosti. 
Naďalej budeme rozširovať portfólio produktov, ktoré by bolo možné poskytovať prostredníctvom alternatívnych distribučných kanálov. 
Pre zvyšnú časť klientely momentálne pripravujeme zavedenie „bezpapierovej výmeny informácií“ s klientmi v pobočke prostredníctvom tabletu s použitím bezpečnostných prvkov zo služby „Nonstop banking“. 
V rámci inovácií v retailovom a firemnom segmente plánujeme uviesť Inbiz, nové internetové bankovníctvo pre našich firemných klientov. 
S týmto zameraním sa VÚB dostane do povedomia ako moderná a agilná banka. 
Okrem iných priorít sa trvalo sústreďujeme na udržanie trhovej pozície tak v retailovom, ako aj v korporátnom segmente. 
Aby sme splnili víziu stať sa najlepšou bankou na Slovensku z hľadiska skúseností klienta, musíme sa zamerať na hľadanie možností rastu a expandovania. 
V retailovom segmente zostáva naším strategickým cieľom zvyšovanie príťažlivosti kľúčových produktov a komunikácie v oblasti úverov a vkladov, a to predovšetkým pri takých produktoch, ako sú bežné účty a spotrebné úvery. 
Za danej situácie v úrokových sadzbách je potrebné presunúť ukazovateľ výnosy z úrokov a provízií smerom k výnosom z poplatkov a provízií, čo možno dosiahnuť zavedením a podporou nových služieb pre klientov, ako je investovanie a poradenstvo. 
V súvislosti s firemným segmentom by mali byť v centre pozornosti všetky jeho súčasti. 
Konkrétne by sme chceli rozšíriť našu angažovanosť v oblasti projektového financovania, vo vybraných sektoroch a tak si udržať podiel na trhu firemných úverov. 
Na trhu firemných vkladov urobíme všetko potrebné pre udržanie ich stabilného vývoja. 
Podľa skutočného ekonomického vývoja riziko vyplývajúce z nesplácania záväzkov zostane asi naďalej nízke, no mimoriadny dôraz sa bude klásť na riadenie rizika, ktorého cieľom je obmedziť prípady nesplácaných úverov a udržať vysokú kvalitu úverového portfólia aj v roku 2016. 
Z hľadiska Jednotného kontrolného mechanizmu sme hodnotení ako dôležitá banka. 
Priamy dohľad nad našou inštitúciou teda vykonáva ECB. 
Podrobujeme sa komplexnému hodnoteniu bánk, v rámci ktorého musíme vykázať presvedčivé výsledky nielen v oblasti záťažových testov, ale aj pri kontrole kvality aktív (AQR). 
Okrem toho hodláme naďalej venovať veľkú pozornosť oblasti BASEL II, dodržiavať všetky tri piliere tohto dohovoru a BASEL III. 
Napriek politike o obozretnom hospodárení EÚ a neustále sa zvyšujúcim požiadavkám na bankové subjekty zo strany NBS plníme tieto referenčné hodnoty so značnou rezervou. 
V neposlednom rade zostáva pred nami dôležitá úloha udržať efektivitu kontrolných a podporných činností a procesov. 
Cieľom banky je byť naďalej jedným z najefektívnejších subjektov v bankovom sektore na Slovensku, kde je pomer nákladov k výnosom pod prísnou kontrolou. 
V blížiacom sa roku bude pre nás kľúčová flexibilita a schopnosť prispôsobiť sa požiadavkám klientov, aby sme na jednej strane udržali krok so zvyškom trhu a na druhej strane zabezpečili priaznivú výnosnosť. 
VÚB je však pripravená prijať túto výzvu a zlepšiť život ľudí spojených s našou bankou.