Vážení akcionári, klienti a obchodní partneri, zamestnanci, rok 2019 bol pre VÚB dobrým rokom. 
Skupina bola opäť mimoriadne úspešná v komerčnej oblasti. 
Na trhu s úvermi skupina zvýšila objemy o 5,6 %, čím predstihla svoju už beztak silnú výkonnosť v predchádzajúcom roku a prerástla aj trh. 
Úspešná bola aj skupina pri zvyšovaní objemu vkladov klientov o 7,4 %, pričom získala podiel aj na tomto trhu. 
V mene dozornej rady by som chcel poďakovať vedeniu a zamestnancom za tieto vynikajúce obchodné úspechy. 
Čo sa týka ziskovosti, prostredie s nízkymi úrokovými sadzbami pretrvávalo aj v roku 2019 a zabránilo tomu, aby sa otočila dynamika čistých úrokových výnosov. 
VÚB napriek tomu bojovala na mnohých frontoch, aby kompenzovala dopady poklesu globálnej marže a ubránia svoju ziskovosť. 
Okrem silného rastu objemov sa spoločnosť VÚB ďalej zlepšila v prevádzkovej efektívnosti a kvalite úverového portfólia. 
Vďaka týmto iniciatívam dosiahla Skupina VÚB čistý zisk vo výške120,1 milióna €. 
Čo sa týka výhľadu, externé prostredie v ktorom banka pôsobí bude ešte náročnejšie ako doteraz. 
Z obchodného hľadiska budú musieť banky naďalej zápasiť s pretrvávajúcimi nízkymi úrokovými mierami. 
K tomu pribudne aj spomalenie hospodárskeho rastu, ktoré prinesie postupný nárast rizikových nákladov. 
Zmeny prídu aj v oblasti regulácie. 
Prísnejšie pravidlá poskytovania retailových úverov zmažú príležitosti na rast spotrebiteľských úverov, posledného segmentu úverového trhu s relatívne slušnými úrokovými maržami. 
Ešte zásadnejšie je, že banky sa budú musieť vyrovnať so zdvojnásobením bankového odvodu. 
Tento náhly a diskrečný vládny akt účinný od januára 2020 narušil daňové prostredie do tej miery, že banky pôsobiace na Slovensku budú efektívne čeliť sadzbe dane vo výške až 60 – 70 % očakávaného zisku. 
V tomto kontexte sa tak stalo dôležitým hľadanie príležitostí pre rast VUB aj mimo domáceho trhu. 
Rovnako dôležitá bude ďalšia práca na posilňovaní efektívnosti a účinnosti prevádzkového modelu. 
V tejto súvislosti zdôrazňujem význam roly VÚB ako strediska ISP pre strednú Európu, ktorá bola zriadená v obchodnom pláne spoločnosti Intesa Sanpaolo na roky 2018 – 2021. 
Ostatné zmeny na trhu a v regulácii jednoznačne podčiarkli dôležitosť koordinovaného úsilia rozvíjať tri susedné trhy Slovenska, Českej republiky a Maďarska pod jednou strechou s cieľom vybudovať úspory z rozsahu a diverzifi kovať zdroje výnosov. 
Potvrdzujem, že Intesa Sanpaolo je naďalej dôrazne oddaná spoločnosti VÚB a bude jej naďalej poskytovať podporu, know-how a synergie, ktoré jej pomôžu napĺňať ciele. 
Ignacio Jaquotot, predseda dozornej rady