Vážení akcionári, klienti a obchodní partneri, začnem hodnotením externého prostredia. 
V tejto oblasti oceňujem odolnosť slovenskej ekonomiky proti recesii, ktorá v roku 2012 sužovala mnoho európskych krajín. 
Odhadovaný ročný rast okolo 2,5 % patril medzi najsilnejšie v Európe a bol vyšší, ako sa pred rokom očakávalo. 
Treba však povedať, že tento prekvapivý rast je zásluhou len jediného odvetvia slovenského hospodárstva – automobilovej výroby s pomerne malou väzbou na miestne banky a na miestne hospodárstvo ako také. 
Na rozdiel od zvyšujúceho sa vývozu domáci dopyt sa v roku 2012 znížil. 
K poklesu došlo konkrétne v oblasti spotreby domácností a investícií podnikov, čo nepriaznivo ovplyvnilo dopyt po úveroch, predovšetkým vo firemnom segmente. 
V tomto roku úvery poskytnuté firmám so sídlom na Slovensku poklesli o takmer tri percentá, čo je v ostrom kontraste s rastom presahujúcim šesť percent pred rokom. 
Celkový objem úverov v hospodárstve stále rástol vďaka zotrvačnosti retailových úverov a dosiahol 2,7 %, ale tempo rastu nedosahovalo ani tretinu z predchádzajúceho roka, keď sme zaznamenali 8,7 %. 
Na rozdiel od spomaleného trhu s úvermi trh vkladov zaznamenal rýchlejšie tempo rastu, keď sa z menej než 2 % v roku 2011 vyšplhal na 6 %. 
Navyše zlepšená akumulácia vkladov bola ešte zreteľnejšia, ak zohľadníme aktíva v správe podielových fondov, ktoré zažili razantný obrat zo 16 % poklesu v roku 2011 na 14 % rast v roku 2012. 
Rýchlejšia tvorba vkladov a pomalšie úverovanie mali za následok značné zlepšenie likvidity na domácom trhu. 
Skutočne, zatiaľ čo v roku 2011 rast primárnych vkladov zaostával o temer 2 miliardy € za objemom nových úverov, v roku 2012 trh vyprodukoval zhruba o jeden a pol miliardy eur viac primárnych vkladov, ako bolo potrebné na financovanie nového stavu úverov. 
Pozitívny obrat v oblasti likvidity sa však dosiahol na úkor ziskovosti bankového sektora. 
Zvýšená konkurencia o zdroje zvýšila úrokové náklady z termínovaných vkladov, zatiaľ čo v závese za poklesom sadzieb na peňažnom trhu klesli aj úrokové výnosy. 
Bankový sektor teda po prvýkrát v modernej histórii slovenského bankovníctva zažil pokles čistých úrokových výnosov. 
Spolu s bankovým odvodom pokles čistého úrokového výnosu stiahol smerom nadol celkové príjmy bankového sektora o viac ako 11 %. 
Navyše kvôli spomaľujúcemu sa výkonu domáceho hospodárstva bankám stúpli náklady na kreditné riziko a konečným výsledkom týchto faktorov bol významný 27 % pokles čistého zisku sektora. 
Z pohľadu VÚB sme v komerčnej oblasti prerástli trh v úveroch, ale mierne sme zaostávali v oblasti primárnych vkladov a celkových aktív. 
V oblasti finančnej stability náš obozretný prístup k riziku viedol k ďalšiemu zlepšeniu našej kapitálovej základne, čo je pravdepodobne najdôležitejším faktorom ovplyvňujúcim udržateľný rast takej finančnej inštitúcie, akou je VÚB. 
V oblasti ziskovosti, s ohľadom na externé faktory, ktoré znížili naše finančné výsledky zvlášť v prvom polroku, bol rok 2012 pre VÚB uspokojivý. 
Skutočne, odhliadnuc od nákladov bankového odvodu a jednorazovej straty z predaja zahraničných cenných papierov, sme dokázali udržať hrubý aj čistý zisk takmer na rovnakej úrovni ako v historicky najlepšom roku 2011. 
V kontexte opísaného externého prostredia si VÚB počínala pomerne dobre. 
Na depozitnom trhu sme zaznamenali mierny pokles podielu z 18 % v minulom roku na 17,8 % v tomto roku. 
Na trhu úverov sme však dokázali zvýšiť svoj podiel z 18,7 % spred roka na súčasných 19,0 %. 
Lenže hoci naše obchodné výsledky ako celok sú dobré, medzi jednotlivými segmentmi sa naďalej líšia. 
Na depozitnom trhu pretrvávala tvrdá konkurencia v segmente domácností, kde sme strácali pozíciu a rok sme ukončili so 16,3 % podielom na trhu, čo je o osem desatín menej než pred rokom. 
Na trhu vkladov firemného segmentu sa nám, naopak, darilo oveľa lepšie a dokonca sme v získanom podiele viac ako vykryli stratený podiel vo vkladoch domácností. 
Je dôležité, že na rozdiel od predchádzajúceho roka sme si v roku 2012 zlepšili pozíciu predovšetkým v segmente nefinančných firemných klientov, kde došlo k nárastu o 1,1 percentuálneho bodu na 17,7 %. 
Naša pozícia sa zlepšila v segmente malých podnikateľov a podobne ako aj v minulom roku sa zlepšil aj náš podiel v oblasti vkladov verejného sektora. 
Na úrovni skupiny sme v roku 2012 dosiahli úspech v oblasti správy osobných finančných aktív umiestnených do podielových fondov a do penzijného sporenia. 
VÚB Asset Management bol svedkom silného oživenia, keď majetok v správe spoločnosti vzrástol o 21 % a jej podiel na trhu o 1,1 % bodu, na 18,9 %. 
Na dôchodkovom trhu, kde aktívne pôsobíme prostredníctvom spoločného podniku s naším partnerom Generali Slovensko, sme zvýšili trhový podiel aktív oproti minulému roku zo 14,5 % na 14,7 %. 
Naďalej sme našim klientom, ktorých máme takmer 210 tisíc, poskytovali jedno z najvyšších zhodnotení ich dôchodkových aktív spomedzi subjektov pôsobiacich na tomto trhu. 
Pri pohľade na úverový trh tiež možno konštatovať, že naše výsledky sa líšili v závislosti od segmentov. 
Podobne, ako to bolo v roku 2011, vetva firemného bankovníctva zlepšila svoj podiel na trhu. 
Podstatným je fakt, že sme dokázali zvyšovať objemy, aj keď trh sa zmenšoval. 
To platí predovšetkým na domáce nefinančné firemné subjekty, ktorým sme zvýšili objem úverov o takmer 9 % a zaznamenali tak zvýšenie podielu na trhu o 1,7 % bodu na 15,8 %. 
Na retailovom trhu sme pokračovali vo zvyšovaní objemov, ale pomalším tempom ako minulý rok (5,2 % oproti 7,9 %) a tiež pomalšie oproti trhu (8,7 %). 
Náš podiel na retailovom trhu tak klesol o sedem desatín percentuálneho bodu na 22,2 %. 
Spomalenie v oblasti retailových úverov spôsobili predovšetkým hypotekárne úvery, pri ktorých sme zaznamenali pokles podielu na trhu o jeden percentuálny bod. 
V oblasti spotrebných úverov sa nám darilo lepšie a oproti minulému roku sme zrýchlili rast objemov. 
Trh však rástol ešte o niečo rýchlejšie, a preto sme stratili niekoľko desatín z podielu na trhu aj v tomto segmente. 
Čo je však dôležité, na rozdiel od našich konkurentov sme popri bankových úveroch expandovali na trhu spotrebného financovania aj prostredníctvom špecializovanej dcérskej spoločnosti Consumer Finance Holding, ktorá zvýšila rast objemu poskytnutých úverov z 9 % v roku 2011 na 15 % v roku 2012 a ešte viac si upevnila pozíciu lídra v tomto segmente. 
V neposlednom rade na úrovni skupiny sme dokázali prerásť konkurenciu v oblasti lízingových aktív prostredníctvom našej lízingovej dcérskej spoločnosti VÚB Leasing. 
Táto spoločnosť si oproti minulému roku zlepšila svoj podiel na príslušnom trhu z 8,5 % na 8,7 %. 
Z hľadiska finančných výsledkov na konsolidovanej báze prevádzkové výnosy skupiny VÚB v roku 2012 predstavovali 481,7 milióna € a prevádzkový zisk pred tvorbou opravných položiek 226,6 milióna €. 
Oproti predchádzajúcemu roku sme zaznamenali pokles v týchto ukazovateľoch o 8 % a 22 %. 
Po úprave o rezervy, opravné položky a dane skupina v roku 2012 dosiahla čistý zisk 119,7 milióna €, čo je o 32 % menej ako v predchádzajúcom roku. 
Pokles ziskovosti v porovnaní s historicky najúspešnejším rokom 2011 spôsobili dva faktory nezávislé od základnej finančnej výkonnosti. 
Po prvé, banky na Slovensku od začiatku roka boli povinné platiť osobitný odvod vybraných finančných inštitúcií vo výške 0,4 % z korporátnych vkladov a vydaných dlhopisov. 
Od septembra sa odvod rozšíril aj na retailové vklady a okrem toho boli banky zaťažené aj mimoriadnym jednorazovým odvodom. 
Celkovo bankové odvody v roku 2012 stáli VÚB 35,2 milióna € z pohľadu hrubých výnosov a 28,5 milióna € z pohľadu výnosov očistených od dane. 
Treba poznamenať, že naše zaťaženie odvodom bolo relatívne vyššie než u našich hlavných konkurentov, pretože v porovnaní s nimi má VÚB vyšší podiel korporátneho financovania vrátane hypotekárnych záložných listov. 
Druhý externý faktor, ktorý znížil naše finančné výsledky, bol predaj zahraničných cenných papierov z portfólia cenných papierov určených na predaj. 
Realizovaná strata pred zdanením bola vo výške 36,4 milióna € a strata očistená od dane predstavovala 29,5 milióna €. 
Upozorňujem však, že šlo o jednorazovú záležitosť. 
Po zohľadnení týchto faktorov by sa naše prevádzkové výnosy rovnali 518,1 milióna €, teda zodpovedali by výške z minulého roka, a čistý zisk by dosiahol 177,7 milióna €, čo je mierne nad úrovňou zisku minulého roka. 
V oblasti nákladov sme zostali obozretní, po odpočítaní osobitného odvodu vybraných finančných inštitúcií bola nákladová báza v porovnaní s minulým rokom dokonca nižšia (219,9 milióna € oproti 236,3 milióna € v roku 2011). 
Náš pomer nákladov k výnosom teda zostal – po úprave o bankový odvod a predaj zahraničných cenných papierov – pomerne nízky, na úrovni 42 %. 
Pri pohľade vpred možno skonštatovať, že prostredie, v ktorom pôsobíme, bude naďalej náročné. 
Ekonomika sa spomaľuje, zatiaľ čo daňové a regulačné zaťaženie sa zvyšuje. 
Konkrétne okrem vyššej firemnej dane banky budú zaťažené bankovým odvodom, ktorý v pomere k aktívam predstavuje 0,37 %, čo je šesťkrát viac než priemer v EÚ. 
Hrozí, že regulačné orgány budú kontrolovať ceny niektorých bankových služieb a uvalia všeobecný zákaz zvyšovať poplatky, zatiaľ čo zhoršujúci sa ekonomický výhľad a prostredie s historicky najnižšími úrokovými sadzbami podrýva finančné marže. 
VÚB je ako významná súčasť firemného sektora napriek všetkému pripravená zhostiť sa tejto výzvy a spolupracovať s inými hospodárskymi subjektmi na posilňovaní celkovej kapacity rastu Slovenska. 
Banka sa naďalej bude zameriavať na svojich klientov a ponúkať im vhodné produkty a služby. 
V oblasti retailu by sme radi dosiahli zvýšenie objemov zabezpečených aj nezabezpečených úverov, ako aj rast vkladov pomocou zaujímavých ponúk a zjednodušením vybavovania žiadostí. 
Vo firemnom sektore okrem poskytovania kvalitných služieb súčasným klientom by sme sa chceli zamerať na niektoré nové odvetvia vrátane poľnohospodárstva a obnoviteľných zdrojov energie. 
K prioritám v rámci skupiny bude naďalej patriť prísna kontrola nákladov a rizík, ako aj vhodné riadenie kapitálu a likvidity. 
Na záver môjho príhovoru by som chcel poďakovať zamestnancom a manažmentu za ich úsilie, tvrdú prácu a za dobré výsledky v roku 2012. 
Rovnako by som rád poďakoval klientom a obchodným partnerom VÚB za dôveru, ktorú nám preukazujú, a akcionárom za podporu. 
Všetkým nám želám len to najlepšie v náročnom roku 2013. 
Ignacio Jaquotot generálny riaditeľ a predseda Predstavenstva VÚB, a.s.