Vážení akcionári, klienti a obchodní partneri, zamestnanci, rok 2013 bol pre VÚB dobrým rokom. 
Skupina bola úspešná najmä v ukazovateľoch ziskovosti a efektívnosti. 
Čistý zisk sa v porovnaní s rokom 2012 zvýšil o 13 % a ukazovateľ pomeru nákladov a výnosov bol pod úrovňou 43 %. 
Zatiaľ čo finančné výsledky sa vrátili k pôvodnej línii, obchodné výsledky neboli také úspešné najmä na úverovom trhu, kde VÚB stratila určitý podiel. 
Obchodné výsledky VÚB poznačili dva dôležité faktory: rizikový apetít a prehodnotenie obchodného modelu v niektorých segmentoch. 
Oceňujem, že pri plnení ambicióznych podnikateľských cieľov rastu vedenie banky nestratilo zo zreteľa akcionársku hodnotu a náklady na riziko. 
Na základe tohto si vážim všetky dosiahnuté výsledky VÚB v minulom roku a v mene dozornej rady by som chcel za ne poďakovať vedeniu aj zamestnancom. 
Mimoriadne poďakovanie patrí pánu Ignaciovi Jaquototovi, ktorého šesťročné pôsobenie vo funkcii generálneho riaditeľa a predsedu Predstavenstva VÚB prinieslo konsolidáciu silnej pozície banky na trhu a podporilo ju na ceste pri plnení jej poslania stať sa najlepšou bankou na Slovensku. 
Pod jeho vedením VÚB získala množstvo ocenení od nezávislých pozorovateľov doma aj v zahraničí. 
A čo je najdôležitejšie, podľa ostatného prieskumu spokojnosti klientov, VÚB dostala najvýznamnejšie ocenenie od svojich klientov, ktorí vyhodnotili VÚB ako najlepšiu banku na slovenskom trhu. 
Hoci pán Jaquotot odišiel zo Slovenska, zostáva s VÚB v úzkom kontakte na svojom novom poste riaditeľa úseku Zahraničných dcérskych bánk, ktorý má okrem VÚB na starosti ďalších desať dcérskych bánk skupiny Intesa Sanpaolo v tomto regióne. 
Pri tejto príležitosti by som rád privítal nového generálneho riaditeľa a predsedu Predstavenstva VÚB pána Alexandra Rescha, skúseného riadiaceho pracovníka skupiny Intesa Sanpaolo, ktorý bol súčasťou VÚB už veľa rokov najprv ako finančný riaditeľ jej dcérskej spoločnosti Consumer Finance Holding a neskôr ako vrchný riaditeľ úseku VÚB Riadenie rizík. 
Viesť VÚB sa pán Resch vrátil z Albánska, kde úspešne pôsobil ako generálny riaditeľ dcérskej banky Intesa Sanpaolo. 
Želám mu tiež veľa úspechov v jeho novej úlohe vo VÚB! V roku 2014 bude prostredie, v ktorom slovenské banky pôsobia, naďalej náročné. 
Hospodársky rast, hoci vo fáze oživenia, bude nižší, ako je potenciál ekonomiky, a nezamestnanosť zostane na vysokej úrovni. 
Úrokové sadzby zostanú naďalej veľmi nízke a regulačný a konkurenčný tlak na marže ešte zosilnie. 
V tomto prostredí si VÚB stanovila naozaj náročné ciele, ale napriek tomu verím, že sa pomocou trvalej dôvery klientov a obchodných partnerov dajú realizovať. 
Intesa Sanpaolo bude pripravená kedykoľvek poskytnúť podporu, know how a využitie synergických efektov, aby tak pomohla VÚB dosiahnuť tieto ciele. 
György Surányi predseda Dozornej rady VÚB, a.s.