Vážení akcionári, klienti a obchodní partneri, pre VÚB bol rok 2011 úspešný. 
Z pohľadu bankových aktív sme rástli rýchlejšie ako trh a zlepšili sme svoje podiely na úverových aj depozitných trhoch. 
Rovnako sme naďalej dosahovali výborné výsledky z hľadiska ziskovosti a efektívnosti, ktoré sú dlhodobo našimi silnými stránkami. 
VÚB už v treťom roku po sebe dostala prestížne ocenenie pre najlepšiu bankovú inštitúciu na Slovensku od časopisu Trend. 
Zároveň banka dosiahla v nezávislých prieskumoch názorov klientov prvé miesto na Slovensku z hľadiska spokojnosti klientov. 
Tento údaj najlepšie vypovedá o profesionalite, každodennom nasadení a o entuziazme zamestnancov pobočiek VÚB. 
V skutočnosti za to, že môžem v tejto správe predložiť také výborné výsledky, aké sme minulý rok dosiahli, vďačím predovšetkým zamestnancom VÚB. 
Skôr, ako prejdem k výsledkom, dovoľte mi začať krátkym prehľadom vývoja externého prostredia. 
Rok 2011 ako celok bol pre slovenské hospodárstvo a bankovníctvo pomerne pozitívny. 
Kladný vývoj sa však ku koncu roka strácal. 
Počas celého roka reálny HDP stúpol o asi tri percentá, táto hodnota však bola dosiahnutá predovšetkým v dobrom prvom polroku. 
V druhej časti roku 2011 už váha dlhovej krízy v eurozóne a neisté perspektívy globálneho rastu plne zasiahli aj malé, otvorené slovenské hospodárstvo. 
Kým v prvom polroku firemné zisky, investície a nové pracovné miesta stúpali, v druhom polroku sa tento pozitívny trend otočil. 
Na konci roku 2011 bolo na úradoch práce registrovaných o dvadsaťtisíc ľudí viac ako pred rokom. 
Opätovný rast nezamestnanosti znovu priniesol neistotu v oblasti pracovných miest a táto neistota ovplyvnila dopyt domácností po tovare dlhodobej spotreby a po bývaní. 
Kým v prvom polroku dopyt po hypotekárnych úveroch výrazne stúpal, v druhej časti roka trh takmer zastal. 
Pri pohľade na vývoj bankového sektora v číslach vidím zrýchlenie rastu úverov z minuloročných 5 % na 9 %, pričom toto zrýchlenie je dobre rozložené medzi retailový a firemný segment. 
Na druhej strane sa významne spomalil rast vkladov, a to zo 6 % v roku 2010 na menej ako 2 %. 
Objemovo preto ná rast primárnych depozít dosiahol len štvrtinu objemu nových úverov. 
V minulosti bol rast úverov financovaný takmer výlučne primárnymi vkladmi a obmedzená likvidita je na Slovensku nová. 
Spomalenie v objeme vkladov v roku 2011 spôsobili firemný a verejný sektor, ktoré pri zhoršovaní svojej finančnej situácie v druhom polroku čerpali svoje zdroje z bánk. 
Na druhej strane domácnosti opäť dokázali zvýšiť svoje vklady v bankách o zdravých 7 %. 
Tento rast sa však čiastočne dosiahol na úkor sektora podielových fondov, kde spravované aktíva prudko klesli o 16 %, čo je výsledkom nepokoja na globálnych finančných trhoch, ktorý vypukol v lete. 
Celkovo sa teda rast vkladov domácností a aktív v podielových fondoch v porovnaní s predchádzajúcim rokom znížil o polovicu, len na 3 %. 
V porovnaní s týmto rastom si VÚB počínala dobre. 
Dokázali sme prekonať trh v primárnych vkladoch, úveroch aj v celkovom objeme aktív. 
Lenže, hoci naše obchodné výsledky ako celok sú dobré, medzi jednotlivými segmentmi sa naďalej líšia. 
Keďže pre bankovníctvo sa najvyššou prioritou stala likvidita, súťaž o klienta sa mimoriadne sťažila najmä na strane vkladov domácností, kde sme na začiatku roku strácali pozíciu. 
Neskôr sme však prijali niekoľko opatrení na zmenu tohto stavu a prúd sme otočili, takže rok 2011 sme uzavreli s podielom na vkladoch domácností vo výške 17,2 %, teda s rovnakým ako v roku 2010. 
Z pohľadu firemných depozít sme svoj trhový podiel z minuloročných 17,3 % zvýšili na 18,7 %. 
Tento nárast však predstavujú predovšetkým pomerne volatilné vklady verejného a finančného sektora. 
Na stabilnejšom, ale v poslednom čase klesajúcom trhu vkladov nefinančných spoločností sa naša pozícia zhoršila a náš trhový podiel klesol. 
Podobnú situáciu zažívame aj v správe aktív, ktorej trhový podiel– objem obchodov – poklesol. 
Ako celok sme však na konci roku 2011 dosiahli podiel 18,0 % na celkovom objeme primárnych bankových vkladov a spravovaných aktív v porovnaní s minuloročnou hodnotou17,7 %. 
Naša činnosť v správe osobných finančných aktív na Slovensku siaha aj k dôchodkovému sporeniu, v ktorom pôsobíme spolu s naším partnerom v spoločnom podniku Generali Slovensko. 
Aj v roku 2011 sme našim takmer 200 tisíc klientom priniesli najvyšší nárast hodnoty ich dôchodkových aktív spomedzi subjektov na tomto trhu. 
Do konca roka aktíva klientov v našej správe stúpli o 24 %, čo predstavuje stabilný podiel 14,5 %. 
Na úverovom trhu sme využili svoju zdravú finančnú situáciu a naďalej sme posilňovali svoj trhový podiel zo 17,6 % v roku 2009 a 18,0 % v roku 2010 až na 18,7 %. 
Zlepšenie v roku 2011 sme však dosiahli výlučne v našom segmente firemného bankovníctva, v ktorom sa objem úverov na slovenskom trhu zvýšil o jednu pätinu, čím sme trh prerástli takmer trojnásobne. 
Náš podiel na úveroch poskytnutých nefinančným spoločnostiam preto stúpol z 15 % v roku 2010 na 16,6 %, rekordnú hodnotu v poprivatizačnej ére VÚB. 
Čo je dôležité, na rozdiel od predchádzajúcich dvoch rokov sme okrem segmentu malých a stredných podnikov zvýšili aj objemy úverov veľkým firemným klientom. 
Na retailovom trhu naše objemy úverov, samozrejme, tiež rástli, pričom v hypotekárnych úveroch a v spotrebných úveroch sme stúpali rovnako, po 10 %. 
Trh však rástol ešte rýchlejšie a náš podiel na bankových úveroch domácnostiam sa preto mierne znížil z 23,6 % na konci roku 2010 na 23,0 %. 
Na rozdiel od našich hlavných konkurentov sme však okrem bankových úverov na trhu spotrebných úverov rástli aj cez našu špecializovanú dcérsku spoločnosť Consumer Finance Holding, ktorá svoj objem poskytnutých úverov zvýšila o 9 % a potvrdila svoju pozíciu trhového lídra v tomto segmente. 
A napokon na úrovni skupiny sa nám podarilo zvýšiť aj objem lízingových aktív cez našu lízingovú dcérsku spoločnosť VÚB Leasing, ktorá zlepšila svoj podiel na relevantnom trhu z minuloročných 7,3 % na 8,5 %. 
Z hľadiska finančných výsledkov na konsolidovanej báze čistá prevádzková marža skupiny VÚB v roku 2011 stúpla o 9 % a celkové prevádzkové náklady o 4 %. 
Náš pomer nákladov k výnosom preto klesol zo 46 % v roku 2010 na historické minimum 45 %. 
Na úrovni skupiny sme vytvorili čistý prevádzkový zisk 289,6 milióna €, o 9,3 % viac ako v minulom roku. 
Po úprave o rezervy, opravné položky a o daň z príjmu skupina v roku 2011 dosiahla čistý zisk 176,9 milióna €, čo je o 17,7 % viac ako v predchádzajúcom roku. 
Okrem kvantitatívnych výsledkov by som aj tento rok chcel upriamiť vašu pozornosť na naše úsilie o šírenie princípov spoločenskej zodpovednosti podnikov (CSR) v podnikateľskom prostredí na Slovensku. 
Ako sa dočítate v našej výročnej správe CSR v roku 2011 priloženej k tejto finančnej správe, aj v tejto oblasti máme byť na čo hrdí. 
Rovnako dôležitá je skutočnosť, že VÚB je pionierom v používaní štandardov globálnej iniciatívy na vykazovanie v oblasti vykazovania CSR, pričom naša banka je stále jedinou finančnou inštitúciou na Slovensku, ktorá takýto záväzok plní. 
Pri pohľade vpred sa rok 2012 zdá byť pre bankovníctvo mimoriadne náročný. 
Neistota je vysoká. 
Z makroekonomického pohľadu bude hospodárske spomalenie predstavovať významnú výzvu, ktorá je však relatívne predpovedateľná, a banky sa na ňu môžu pripraviť. 
Oveľa menej predpovedateľná a ovládateľná sa však zdá byť neistota, ktorá je spojená s politickými zásahmi do bankovníctva a s úsilím regulátorov,ktoré sú vedené predovšetkým stále nevyriešenou krízou vládnych dlhov v Európe. 
V slovenskom politickom prostredí sa vláda rozhodla zaťažiť banky, ktoré na Slovensku pôsobia, dodatočným odvodom. 
Hoci pôvodný plán bol odčerpať z bánk 50 miliónov € v hotovosti, efektívne zdanenie je dnes v dvojnásobnej výške a do budúcnosti pozorujeme signály ďalšieho zvýšenia. 
Súčasné zdanenie bankových vkladov a nároky na posilnenie kapitálu bánk môžu byť kontraproduktívne. 
Táto daň, ktorá je v zásade odvodom z vybraných záväzkov, navyše prináša riziko podkopania stability základne firemných vkladov, a to práve v čase, keď vzniká aj v slovenskom bankovom sektore nedostatok likvidity. 
Z tohto hľadiska je potrebné dôsledne monitorovať a prehodnotiť v minulosti dohodnuté rastové ciele. 
Na záver svojho príhovoru by som chcel poďakovať našim zamestnancom za ich úsilie, tvrdú prácu a za výborné výsledky v roku 2011. 
Rovnako by som chcel poďakovať klientom a obchodným partnerom VÚB za dôveru, ktorú nám preukazujú, a akcionárom za ich podporu. 
Rok 2012 bude jednoznačne veľmi náročný. 
Pevne však verím, že tím VÚB bude naďalej dosahovať najlepšie možné výsledky v prospech našich klientov. 
Ignacio Jaquotot generálny riaditeľ a predseda Predstavenstva VÚB, a.s.