Vážení akcionári, klienti a obchodní partneri, rok 2015 bol pre banku úspešný. 
S radosťou môžem konštatovať, že sme dosiahli dobré výsledky a prekročili plánované ciele a výsledky z predchádzajúceho roku v ziskovosti a raste aktív. 
Pozitívne sa vyvíjala efektivita nákladov a kvalita nášho úverového portfólia. 
Okrem kvantitatívnych ukazovateľov ma obzvlášť potešilo, že sme minulý rok začali najvýznamnejšiu a najpotrebnejšiu transformáciu, aby sme sa stali modernou bankou, ktorá poskytuje klientom výborné skúsenosti nielen prostredníctvom siete pobočiek, ale aj cez digitálne kanály. 
Myslím si, že skôr než podrobne zhodnotím výsledky banky, je vhodné zhrnúť vývoj externého prostredia, v ktorom VÚB pôsobí. 
Z tohto pohľadu slovenská ekonomika zaznamenala solídny rast, značne prevyšujúci 3 %, ktorý bol ťahaný domácim dopytom a bol rýchlejší oproti predpokladom z predchádzajúceho roka. 
Na pracovnom trhu došlo k zlepšeniu tiež rýchlejšie, než sa očakávalo a nezamestnanosť vôbec po prvýkrát klesla na úroveň priemeru eurozóny. 
Medzitým inflácia poklesla a dosiahla nové nízke hodnoty, ktoré podporili reálnu kúpnu silu obyvateľstva. 
Úrokové sadzby padli na ďalšie historické minimum. 
Výnosy z referenčných štátnych dlhopisov SR fakticky klesli koncom roka 2015 na najnižšiu úroveň v celej eurozóne s výnimkou Nemecka. 
Tento trend na jednej strane povzbudil dopyt po úveroch, ale na druhej strane negatívne ovplyvnil úrokové výnosy – hlavný zdroj príjmov slovenských bánk aj VÚB. 
V kontexte zlepšujúceho sa hospodárstva mohli byť naše obchodno rozvojové ciele v niektorých segmentoch dokonca vyššie. 
Platí to hlavne pre hypotéky, ktoré sa tešili mimoriadnemu rastu vďaka priaznivej kombinácii rýchlo sa zlepšujúceho pracovného trhu a dôvery klientov na jednej strane a historicky nízkym úrokom a stále rozumným cenám nehnuteľností určených na bývanie na druhej strane. 
Hoci sme zrýchlili hypotekárne úverovanie, trh sme nedobehli, a tým sme stratili určitú časť podielu. 
Agresívnejší sme mohli byť aj v spotrebnom úverovaní, kde sme tiež zaznamenali pokles v trhovom podiele, pretože portfólio spotrebných úverov banky nerástlo tak rýchlo ako trh. 
Na rozdiel od našich konkurentov sme prítomní aj na trhu nebankového spotrebného financovania. 
Naša špecializovaná dcérska spoločnosť zaznamenala v roku 2015 nárast úverov o 15 % a ďalej figurovala ako líder na trhu v tomto segmente. 
Znova sme boli úspešní v oblasti firemných úverov, kde sme predbehli trh, zvýšili objem firemných úverovo 10,2 % a o niečo vyššie posunuli trhový podiel – na 16,8 %. 
Rast firemných úverov bol rozumne vyvážený naprieč všetkými segmentmi. 
Mimoriadne ma však teší, že sme opäť rozšírili naše úverové portfólio pre malé a stredné podniky o 21 %. 
Naša dcérska lízingová spoločnosť, VÚB Leasing, dosiahla tiež presvedčivé výsledky, keď aj v roku 2015 dokázala zvýšiť svoj trhový podiel. 
Okrem toho tým že spoločnosť VÚB Leasing pokračovala v uplatňovaní selektívneho prístupu pri nových aktívach poskytnutých na lízing, dokázala znova zlepšiť svoje výnosy a celkové finančné výsledky oproti minulému roku. 
Rok 2015 bol úspešný aj pre faktoringovú spoločnosť, VÚB Factoring, ktorá zostáva jednou z najväčších faktoringových spoločností na slovenskom trhu. 
Väčšina pohľadávok bola financovaná bez regresu, čo poskytuje klientom veľkú pridanú hodnotu a zároveň dlhodobo prispieva k zisku skupiny. 
Na depozitnom trhu sme zvýšili objem primárnych vkladov o silných 8,8 %. 
Vklady sa zvýšili vo všetkých kľúčových segmentoch, ako sú domácnosti, firmy a štátne inštitúcie. 
V segmente domácností sme dosiahli menší rast oproti trhu, a to nás stálo aj určitý pokles trhového podielu v tomto segmente a, samozrejme, aj celkovo na trhu primárnych vkladov (zo 16,8 % pred rokom na 16,7 %). 
Tento pokles spôsobilo naše vlastnérozhodnutie optimalizovať náklady na financovanie. 
Okrem termínovaných vkladov sme naďalej ponúkali klientom alternatívne spôsoby starostlivosti o ich úspory. 
Aktíva našich klientov investované do podielových fondov prevýšili dynamiku trhu a náš trhový podiel opäť vzrástol z minuloročných 19,7 % na 20,3 %. 
Vďaka podpore Eurizon Capital, vedúcej správcovskej spoločnosti v Európe, bol VÚB Asset Management z hľadiska výsledkov najlepším hráčom na slovenskom trhu z hľadiska nárastu čistých aktív v správe. 
Dôležité je, že v rámci širšej zmeny marketingovej komunikácie a zjednodušovania produktového portfólia sme prijali ťažké rozhodnutie a ukončili „flexi“ éru. 
Namiesto flexi účtov sme zaviedli zrozumiteľnejšie a jednoduchšie VÚB účty s odmeňovacím systémom, ktorý našich klientov motivuje, aby boli aktívni a lojálni. 
Klienti prijali novú ponuku pozitívne. 
Trhový podiel bežných účtov domácností sa zvýšil z 20,8 % pred rokom na 21,3 %. 
Okrem toho naša prítomnosť na trhu celkových finančných aktív slovenských domácností zahŕňa aj dôchodkové sporenie, v ktorom aktívne spolupôsobíme prostredníctvom spoločného podniku s naším partnerom Generali Slovensko. 
Tento trh zažil v roku 2015 otras, keď vláda aktívne podnecovala sporiteľov, aby odišli do štátom spravovaného dôchodkového piliera fungujúceho na báze priebežného financovania. 
Výsledkom bolo, že trh dôchodkového sporenia opustilo 160 tisíc ľudí, ktorí si so sebou odniesli nahromadené úspory vo výške 550 miliónov €. 
VÚB Generali sa napriek tomuto odlivu darilo dobre. 
Spoločnosť sa stala jediným poskytovateľom na trhu s vyšším počtom klientov ako pred rokom. 
Dokázali sme zvýšiť počet klientovo 22 tisíc, z toho asi 10 tisíc k nám prešlo od iných spoločností pôsobiacich na trhu. 
Vypovedá to o nadpriemernom zhodnotení dôchodkových úspor, ktoré klientom poskytujeme. 
Koncom roka dôchodkové aktíva v našej správe dosiahli 1,03 mld. 
€ a náš trhový podiel vzrástol o 1,34 % na 16,57 %. 
V oblasti finančných konsolidovaných výsledkov si skupina VÚB pripísala výnosy vo výške 553 milióna €, čo je o 1,7 % viac ako pred rokom. 
V oblasti nákladov sme naďalej zostali efektívni a prevádzkové náklady sme v porovnaní s minulým rokom znížili o 3 %. 
Náš pomer nákladov a výnosov bez bankového odvodu predstavoval 44,2 %, výrazne pod 51,7 % úrovňou trhu. 
Náš prevádzkový zisk pred tvorbou opravných položiek dosiahol 288 miliónov €, čo bolo o 6,4 % viac ako pred rokom. 
Po úprave o opravné položky a dane skupina zaznamenala čistý zisk vo výške 163,9 milióna €, o 12,4 % viac ako minulý rok. 
Pri pohľade vpred sa prevádzkové prostredie zhorší v roku 2016. 
Hoci sa očakáva ďalší hospodársky rast, ktorý podporí rast úverov, extrémne nízke úrokové sadzby budú tvrdo znižovať výnosy bánk. 
Zatiaľ čo sa nízke úrokové sadzby dotýkajú všetkých bánk v Európe, na Slovensku to predstavuje väčší problém, keďže čisté úrokové výnosy predstavujú až 80 % z výnosu bánk v porovnaní s približne 50 % v krajinách západnej Európy. 
Pri nízkych maržiach na kľúčových produktoch, ako sú hypotéky, ktoré už klesli na úroveň krajín západnej Európy, si banky na Slovensku doposiaľ udržali svoje čisté príjmy vďaka týmto trom faktorom: silný rast objemu, precenenie úročených záväzkov a príjmy z existujúceho úverového portfólia. 

Ostatné dva faktory začali poľavovať v minulom roku, keďže sa úrokové sadzby na depozitách priblížili k nulovej hranici a agresívne ponuky pre refinancovanie začali pôsobiť na požičaný kapitál etablovaných hráčov. 
A tlak refinancovania sa v roku 2016 bude len zvyšovať, keďže nedávno schválená slovenská legislatíva priniesla strop (max. 
1 %)na poplatky pri predčasnom splatení hypoték. 
To v podstate otvára celé existujúce portfólio hypoték na refinancovanie, keďže doposiaľ sa poplatky za predčasné splatenie hypoték pohybovali na úrovni 4 – 5 %, čo odradilo niektorých klientov od ukončenia zmluvy. 
Navyše spôsoby kompenzácie poklesu úrokových výnosov prostredníctvom zvýšených príjmov z poplatkov sú na slovenskom trhu pomerne obmedzené. 
Banky budú skôr naopak strácať súčasné príjmy z poplatkov, keďže nedávno schválená aproximácia Slovenska k Smernici EÚ o platobných účtoch ich bude nútiť,aby fyzickým osobám s nízkymi príjmami primárne ponúkali bežné účty zadarmo a pre všetkých ostatných klientov za tri eurá, hoci tento poplatok nebude pokrývať základné náklady na zriadenie a vedenie týchto plnohodnotných účtov. 
Musíme sa posilniť a bojovať proti tomuto trhovému a regulačnému tlaku, neuspokojiť sa s touto situáciou a byť súčasťou davu. 
Musíme byť dokonca prezieravejší a brať to ako príležitosť pre náš budúci rast. 
Keďže ochrana nášho súčasného klientskeho portfólia nikdy nemala takú vysokú prioritu, musíme sa sústrediť na to, čo je dôležité, robiť veci rozumne a postaviť biznis a zákazníka do ústrednej pozície. 
Pomer úrokových výnosov k príjmom z poplatkov sa musí zmeniť. 
Nie však prostredníctvom zvýšenia poplatkov, ale skôr pomocou vývoja nových produktov, ktoré by naši klienti oceňovali. 
V roku 2015 sme zrýchlili transformáciu našej retailovej banky s cieľom poskytnúť zákazníkom skvelú skúsenosť cez digitálne kanály. 
Spustili sme prepracovanú aplikáciu pre mobilbanking, predstavili sme nové a inovatívne nástroje, ako mobilný PIN, IBAN skener, platba na telefónne číslo, overovanie bezpečnosti odtlačkom prsta atď. 
Všetky tieto funkcionality naši klienti vysoko oceňujú. 
V roku 2016 musíme ísť ďalej a zahrnúť do tohto procesu aj korporátne bankovníctvo. 
V tomto smere sme už pilotovali novú obchodnú platformu InBiz. 
Toto nové riešenie poskytne používateľsky príjemné webové prostredie, ktoré využíva moderné a bezpečné technológie založené na existujúcom riešení pre korporátne bankovníctvo ISP. 
Okrem technických inovácií musíme pokračovať v prepracovaní našich procesov a prevádzkových modelov s cieľom znížiť byrokraciu a zvýšiť efektivitu. 
Toto je vlastne ďalší spôsob, ako pomôcť zvládnuť stláčanie marží a regulačné tlaky. 
Takisto budeme musieť zachovať veľkú disciplínu nad nákladmi, prerozdelením zdrojov z oblastí s nižšou pridanou hodnotou do oblastí, ktoré prinášajú vyššie tržby. 
Jednoznačne sa musíme chopiť tohto ťažkého a náročného roka. 
Ja napriek tomu pevne verím, že tím VÚB bude na tejto ceste úspešný. 
Preto by som rád poďakoval všetkým pracovníkom za ich úsilie, tvrdú prácu a dosiahnuté úspechy. 
Rovnako by som chcel vyjadriť vďaku VÚB klientom, obchodným partnerom za ich prejavenú dôveru a akcionárom za ich podporu. 
V roku 2016 želám nám všetkým to najlepšie. 
Alexander Resch generálny riaditeľ a predseda predstavenstva