Vážení akcionári, klienti a obchodní partneri, rok 2013 bol veľmi náročný. 
S radosťou môžem konštatovať, že sme splnili väčšinu cieľov a dosiahli celkovo dobré výsledky. 
Toto platí najmä pre ziskovosť a efektívnosť, kde sú splnené plánované ciele a naznačujú pozitívny vývoj v porovnaní s predchádzajúcim rokom. 
V obchodnej oblasti sme však zaznamenali nerovnomerné výsledky. 
V niektorých segmentoch sme splnili a dokonca prekročili plánované obchodné ciele rastu, ale v iných segmentoch sa nám to nepodarilo. 
Preto prioritou na rok 2014 je dosahovať lepšie, ale aj vyrovnanejšie výsledky podnikateľského rastu. 
Skôr, než budem detailnejšie hodnotiť výsledky VÚB, je užitočné najprv zhodnotiť vývoj externého prostredia, v ktorom banka pôsobí. 
V tomto zmysle bol rok 2013 v podstate najslabším rokom slovenskej ekonomiky od krízy v roku 2009. 
Rast HDP bol na polovičnej úrovni predchádzajúceho roku s tempom rastu nižším ako 1 %. 
A za pozitívny vývoj HDP vďačíme výlučne zahraničnému dopytu, keďže domáci dopyt klesal. 
Obzvlášť prudký bol pokles v investíciách, ktorý sa odzrkadlil v ďalšom 3 percentnom poklese stavu úverov poskytnutým firmám na Slovensku. 
Na rozdiel od klesajúceho firemného trhu retailové úvery naďalej rástli. 
Objem úverov poskytnutých domácnostiam sa zvýšil o 10 %, pričom k rastu rovnomerne prispeli úvery na bývanie a spotrebné úvery. 
Domácnosti si znovu začali veriť, keďže miera nezamestnanosti sa stabilizovala a vďaka poklesu inflácie na takmer historické minimum sa zlepšila ich kúpna sila. 
Úrokové sadzby na trhu medzitým značne poklesli. 
To spolu s ďalším poklesom cien nehnuteľností zlepšilo dostupnosť bývania financovaného hypotékami na historicky najpriaznivejšie hodnoty. 
Zatiaľ čo pokles úrokových sadzieb podporoval dopyt po úveroch, na trh retailových vkladov mal opačný účinok. 
Objem vkladov domácností v podstate stagnoval, pretože nové úspory smerovali do podielových fondov. 
Objem vkladov nefinančných korporácií, naopak, prudko rástol ako dôsledok stavu v slovenských firmách, ktoré v súčasnom makroekonomickom prostredí pociťujú nedostatok investičných príležitostí. 
Tieto rozdielne trendy v jednotlivých segmentoch znamenali, že rast celkových primárnych vkladov bol pomalší ako rast úverov, na úrovniach 4,3 % a 5,8 %. 
Na slovenskom bankovom trhu však naďalej pretrval prebytok likvidity a primárne vklady prevyšovali hrubé úvery o 5 miliárd €. 
V protiklade so silnou konkurenciou v oblasti zdrojov v minulosti veľké banky v roku 2013 zmenili svoj prístup – pasíva prudko precenili smerom nadol a úrokové náklady v celom sektore znížili o 21 % oproti minulému roku. 
Toto pomohlo stabilizovať čisté úrokové výnosy, čo bolo veľkou úľavou po roku 2012,keď sa tento najdôležitejší zdroj príjmov slovenských bánk znížil. 
Celkovo prevádzkové príjmy v sektore v roku 2013 vzrástli o 3 % v porovnaní s 11 percentným poklesom v roku 2012. 
Súčasne banky hľadali spôsoby na zníženie nákladov redukovaním prevádzkových výdavkov a znižovaním opravných položiek. 
Finálnym výsledkom týchto počinov bolo zlepšenie celkového hospodárskeho výsledku v sektore o 13 % oproti roku 2012. 
Zásluhu na tom má z veľkej časti VÚB, ktorá zvýšila svoj celkový čistý zisk z bankových aktivít na slovenskom trhu o 26 % oproti roku 2012. 
Finančným výsledkom sa budem ešte venovať ďalej. 
Teraz mi však dovoľte načrtnúť, ako sa nám darilo v roku 2013 z obchodného hľadiska. 
V oblasti úverov celkový podiel VÚB na slovenskom úverovom trhu klesol na 18,2 % z 19,0 % na konci roku 2012. 
Tento výsledok ovplyvnil rizikový apetít a revízia obchodného modelu pre niektoré segmenty. 
Naše trhové podiely tiež naďalej ovplyvňoval vyrovnávajúci efekt v retailovej oblasti, kde s tým, ako sa slovenský trh stáva vyspelejší, menší konkurenti dobiehajú väčších hráčov. 
Tento vývoj nám vlani spôsobil stratu dvoch percentuálnych bodov z podielu na hypotekárnom trhu a na trhu s bývaním. 
Naďalej si však v tomto kľúčovom segmente udržiavame silnú pozíciu a na trhu máme 22 % podiel, ktorý je reálnejšou a udržateľnejšou základňou na obhájenie ako 27 % podiel v období nášho najväčšieho rozmachu v roku 2008. 
Zároveň však zdôrazňujem, že nie sme len pasívnymi pozorovateľmi na tomto trhu. 
Zistili sme príčiny nášho nedávneho poklesu, uskutočnili potrebné manažérske opatrenia na obnovenie rastu a na zlepšenie nášho trhového podielu. 
V spotrebných úveroch sa náš trhový podiel znížil na 20,7 % z vlaňajších 21,2 %. 
Na rozdiel od našich konkurentov však pôsobíme aj na nebankovom trhu spotrebného financovania. 
Úvery našej špecializovanej dcérskej spoločnosti Consumer Finance Holding vzrástli v roku 2013 o 16 %, po predchádzajúcom 15 percentnom raste v roku 2012 a spoločnosť si tak upevnila svoje vedúce postavenie v tomto segmente. 
V oblasti firemných úverov náš trhový podiel klesol z 15,9 % v minulom roku na 15,4 %. 
Tento pokles sa vzťahuje najmä na segment veľkých firemných klientov a odráža našu obozretnosť a tomu zodpovedajúci apetít po výnosoch v pomere k rizikám v tomto segmente, čo vyústilo do medziročného 4 percentného poklesu týchto úverov. 
V segmente malých a stredných podnikov sme, naopak, boli schopní ubrániť naše úverové portfólio napriek poklesu investičných aktivít firiem. 
Segment malých a stredných podnikov bol tiež jedným z hlavných faktorov ovplyvňujúcich obchodné výsledky lízingovej dcérskej spoločnosti VÚB Leasing, ktorá určitý trhový podiel stratila. 
Čo je však dôležité, prísnejším výberom nových lízingových aktív bola spoločnosť VÚB Leasing schopná zvýšiť výnosy a svoju prevádzkovú maržu oproti minulému roku. 
Na trhu s depozitami sa naše výsledky líšili podľa segmentov a pokračovali v trende z roku 2012. 
Podiel retailových vkladov sa ešte znížil z 16,6 % na 16,0 %, podiel firemných vkladov však o niečo vzrástol, z 19,9 % na 20,2 %. 
Treba sa pozerať na celkovú hodnotu, ktorú klienti vkladajú do našej správy. 
Aktíva našich klientov investované do podielových fondov prevýšili dynamiku trhu a v roku 2013 vzrástli o 30 %. 
Náš kombinovaný podiel vkladov domácností a aktív v správe v roku 2013 sme si tak udržali na úrovni 16,5 % v porovnaní s minuloročnými 16,6 %. 
Naša prítomnosť na trhu celkových osobných finančných aktív slovenských domácností zahŕňa aj dôchodkové sporenie, v ktorom aktívne spolupôsobíme prostredníctvom spoločného podniku s naším partnerom Generali Slovensko. 
V roku 2013 sme zvýšili dôchodkové aktíva v našej správe o 6 % a zlepšili sme tak trhový podiel na 15,1 % zo 14,7 % pred rokom. 
Dôležité je, že sme klientom poskytli najlepšie zhodnotenie ich dôchodkových aktív spomedzi všetkých spoločností pôsobiacich na tomto trhu. 
A tak napriek zásahom regulátora do tohto systému počet našich klientov vzrástol o takmer 6 tisíc, na celkovo 215 tisíc. 
V oblasti konsolidovaných finančných výsledkov si skupina VÚB pripísala v roku 2013 prevádzkové výnosy vo výške 530,8 milióna €, čo je o 10,2 % viac ako pred rokom. 
V oblasti nákladov sme naďalej zostali obozretní a zvýšili sme prevádzkové náklady o 4,0 % v porovnaní s minulým rokom. 
Náš pomer nákladov a výnosov tak klesol na 42,7 % zo 45,7 % pred rokom a náš prevádzkový zisk pred tvorbou opravných položiek dosiahol 265,6 milióna €, čo bolo o 17,2 % viac ako pred rokom. 
Po úprave o opravné položky a dane skupina zaznamenala čistý zisk vo výške 135,1 milióna €, o 12,9 % viac ako minulý rok. 
Zlepšenie ziskovosti potvrdilo, že sme schopní prekonať negatívny vplyv bankového odvodu a predaja zahraničných cenných papierov, ktoré zrazili finančné výsledky v roku 2012. 
Bankový odvod však stále predstavoval veľkú ťarchu a v roku 2013 stál VÚB 29,6 milióna € čistého zisku po zdanení v porovnaní s 28,5milióna € v roku 2012. 
Pri pohľade vpred možno konštatovať, že prevádzkové prostredie zostane naďalej náročné. 
Hoci hospodárstvo sa začína zotavovať viac ako 2 percentným rastom, oživenie zostáva naďalej krehké. 
Dopyt po investíciách zo strany súkromného sektora sa pravdepodobne veľmi nezlepší. 
Najmä menšie firmy budú zaťažené novými daňovými licenciami a veľké firmy v regulovaných odvetviach budú podliehať špeciálnemu odvodu a superdividendám  odvádzaným štátu. 
Regulačné zaťaženie sa bude zvyšovať aj pre samotné banky, najmä pre tie veľké vrátane VÚB, ktoré budú podliehať novému dohľadu aj zo strany ECB. 
A finančné marže sa budú naďalej stenčovať kvôli nízkym úrokovým sadzbám a silnejúcej konkurencii. 
V tomto prostredí si nemôžeme dovoliť stratiť akékoľvek zmysluplné obchodné príležitosti. 
Obzvlášť nie na trhu úverov na bývanie, ktorému pri súčasnom tempe rastu zostávajú možno už len 3 4 roky, kým zadlženie obyvateľstva v pomere k príjmom dosiahne kritickú úroveň. 
Musíme preto plne využiť tento čas a pružne prestaviť náš model na úverovanie domácností. 
V druhej polovici roku 2013 sme už prijali v tomto smere niektoré opatrenia a ďalšie nás ešte čakajú. 
Medzitým sme na podporu nových hypoték na strane financovania iniciovali pridelenie ratingu hypotekárnym záložným listom ako prvá banka na slovenskom trhu. 
Veríme, že náklady na financovanie nových hypoték značne klesnú v blízkej budúcnosti prostredníctvom prideleného hodnotenia A1, čo je najlepšie hodnotenie našich novo vydaných hypotekárnych záložných listov zo všetkých cenných papierov emitovaných slovenskými subjektmi. 
Nové ciele rastu sa týkajú tiež spotrebných úverov. 
V oblasti vkladov budeme bojovať o väčší podiel v peňaženke klienta. 
Najvyššou prioritou je motivovať našich klientov, aby aktívnejšie využívali svoje bežné účty. 
Dostupnosť našich služieb sa zatiaľ musí zvýšiť využitím tradičných aj alternatívnych ciest. 
V oblasti tých tradičných budeme pracovať na zlepšení rozloženia našej pobočkovej siete najmä vo veľkých mestách. 
V oblasti alternatívnych kanálov musíme zintenzívniť naše inovačné úsilie. 
Už sme určitý pokrok na tomto fronte urobili v roku 2013, keď smena trh priniesli mobilný platobný systém Viamo a zaviedli nový internetbanking ako súčasť nášho dlhodobého projektu Multichannel. 
Inovovať budeme aj naďalej. 
V korporátnom bankovníctve sú vyhliadky náročné. 
Pomalý hospodársky rast a zhoršujúce sa podnikateľské prostredie limitujú dopyt po nových úveroch. 
Okrem toho veľké firmy so zdravými investičnými projektmi naháňajú nielen miestne banky, ale čoraz viac a viac aj zahraničné banky a nebankové subjekty. 
V tomto prostredí musíme viac ako kedykoľvek predtým stáť pri našich malých a stredných podnikoch a pri drobných podnikateľoch, ktorí sa spoliehajú na primárny bankový vzťah. 
Budeme zosúlaďovať náš model obsluhy a ponuku produktov s ich potrebami a s trendmi v ekonomickom prostredí. 
Aj keď biznis je kľúčovým slovom, v nadchádzajúcej ére nesmieme stratiť zo zreteľa naše podporné funkcie. 
Naša nákladová báza sa javí ako celok štíhla, ale vždy má priestor na zlepšenie v rámci rozdelenia nákladov. 
Budeme na tom pracovať. 
Stručne povedané, zjednodušenie procesov a štruktúry a obmedzenie byrokracie budú kľúčovými opatreniami pri optimalizácii alokácie limitovaných zdrojov. 
Toto sú len niektoré hlavné body v ďalšom roku a v nadchádzajúcom období. 
Naša misia je zreteľne veľmi náročná. 
Napriek tomu pevne verím, že tím VÚB bude na tejto ceste úspešný. 
Máme totiž schopnosti, vôľu a odhodlanie neustále zlepšovať kvalitu služieb v prospech našich klientov. 
Na záver by som rád poďakoval všetkým pracovníkom za ich úsilie, oddanosť a tvrdú prácu. 
Rovnako by som chcel vyjadriť vďaku klientom a obchodným partnerom za dôveru, ktorú nám preukazujú, a akcionárom za ich podporu. 
Želám nám všetkým to najlepšie v roku 2014. 
Alexander Resch generálny riaditeľ a predseda Predstavenstva VÚB, a.s.