Všetky dlhopisy emitované VÚB, a.s., sú vo forme na doručiteľa, v zaknihovanej podobe. 
Za splatenie ich menovitej hodnoty a/alebo výplatu výnosov neprevzala záruku žiadna osoba.
Dlhopisy sú prevediteľné na nového majiteľa bez obmedzení.
Práva spojené s dlhopismi sa nachádzajú v emisných podmienkach a príslušnom prospekte cenných papierov a v platných právnych predpisoch Slovenskej republiky, najmä v zákone č. 530/1990 Zb. o dlhopisoch v znení neskorších predpisov, zákone č. 483/2001 Z. z. o bankách v znení neskorších predpisov a v zákone č. 566/2001 Z. z. o cenných papieroch a investičných službách v znení neskorších predpisov. 
Spoločnosť v priebehu 1. polroka 2019 vydala Investičné certifikáty VÚB, a.s., 2020 03 a Investičné certifikáty VÚB, a.s., 2022.
Tieto certifikáty boli vydané na účely splnenia záväzkov vyplývajúcich zo zákona č. 483/2011 Z. z. o bankách, v znení neskorších predpisov, v nadväznosti na Nariadenie EÚ č. 575/2013 o prudenciálnych požiadavkách pre úverové inštitúcie a investičné spoločnosti.
Investičné certifikáty emitované VÚB, a.s., sú vo forme na meno, v zaknihovanej podobe.
Za splatenie ich menovitej hodnoty a/alebo výplatu výnosov neprevzala záruku žiadna osoba.
K investičným certifikátom sa neviažu žiadne predkupné ani výmenné práva.
Investičné certifikáty nie sú voľne prevediteľné na iného majiteľa.
Práva spojené s investičnými certifikátmi sú obsiahnuté v platných právnych predpisoch Slovenskej republiky, najmä v zákone č. 566/2001 Z. z. o cenných papieroch a investičných službách, v znení neskorších predpisov, a v príslušných emisných podmienkach investičných certifikátov. 
K 30. júnu 2019 VÚB, a.s., neemitovala ani nerozhodla o vydaní vymeniteľných dlhopisov, s ktorými je spojené právo výmeny za akcie alebo predkupné právo.
Prvý polrok 2019 bol ovplyvnený intenzívnou konkurenciou a nízkymi maržami.
Skupina VÚB vykázala za I. polrok 2019 prevádzkový zisk pred tvorbou opravných položiek vo výške 92,5 mil. €, pričom pomer nákladov k výnosom bez vplyvu bankového odvodu skončil na úrovni 51,87 %.
Kľúčové úrokové sadzby na finančných trhoch sa naďalej držali na úrovni historického minima a podobný vývoj kopírovali aj úrokové miery z úverov.
Zároveň nízke úrokové sadzby pri vkladoch klientov mali za následok oslabenie dopytu po vkladoch, ale do pozornosti sa pomaly začínajú vracať podielové fondy.
Zameriavanie bánk na poskytovanie úverov spôsobilo silný konkurenčný boj na trhu s úvermi pre klientov tak cenovou politikou, ako aj marketingovými kampaňami.
Výsledkom bolo udržanie vysokej dynamiky rastu trhu hypotekárnych úverov v porovnaní s rovnakým obdobím minulého roka.
Celkové konsolidované aktíva VÚB, a.s. sa zvýšili o 15,2 %, pričom úvery poskytnuté klientom dosiahli medziročný rast 11,9 %.
VÚB si tak udržala pozíciu druhej najväčšej banky na slovenskom trhu s podielom 20,8 % na celkových aktívach, ale zároveň je lídrom na trhu úverov s podielom 21,4 % na celkových úveroch klientom.
V prostredí ostrého konkurenčného boja si pri vkladoch banka udržala v prvom polroku 2019 stabilný trhový podiel na úrovni 18,8 %.
Tento vývoj bol dosiahnutý vďaka stabilnému rastu tak retailových ako aj korporátnych vkladov. 
Objem bankových vkladov vo VÚB, a.s. sa v priebehu I. polroka 2019 zvýšil na takmer 11,6 mld. €, t.j. o 13,9 % medziročne viac.
Vklady retailových klientov, t.j. obyvateľstva aj živnostníkov sa vo VÚB banke zvýšili o 10,9 %, nakoľko výrazný nárast bežných účtov prevýšil prepad termínovaných vkladov.
Na celkových depozitách prijatých od retailových klientov sme medziročne dosiahli 15,8 % podiel na trhu.
Vklady korporátnych klientov VÚB s medziročným nárastom 13,7 % spôsobili posilnenie postavenia na trhu na 21,4 % pri nefinančných korporáciách a na 24,2 % pri celkovom korporátnom segmente. 
V prvom polroku sme mali 179 tisíc kreditných kariet, čo znamená mierny pokles v porovnaní s minulým rokom.
Debetných kariet VÚB banka ku koncu júna evidovala 888 tisíc, čo je tiež mierny pokles. 
Vývoj na trhu úverov na nehnuteľnosti sa niesol v uplynulom polroku 2019 naďalej v znamení ostrej konkurencie.
Výsledkom bol konkurenčný boj o získanie klienta v tejto oblasti aj napriek novým opatreniam regulátora.
VÚB banke sa v tomto prostredí podarilo držať jeden z najvyšších rastov hlavných produktov a jej podiel na trhu hypotekárnych úverov za 6 mesiacov roka 2019 sa posilnil na 23,9 %. Čo sa týka spotrebných úverov, náš aktuálny trhový podiel sa drží na úrovni 23,6 %.
V porovnaní s vývojom na celom trhu, dosiahla VÚB banka za uplynulý polrok lepší vývoj vďaka čomu VÚB zvýšila trhový podiel na úroveň 19,7 %.
V segmente veľkých korporátnych klientov sme zaznamenali medziročný rast o 21,6 % a pri úveroch malým a stredným podnikom skupina dosiahla medziročný rast o 8,4 %. 
Reálna ekonomika mala aj počas uplynulého roka a prvej polovice tohto roka pozitívny vplyv na bankovníctvo, a to aj bez zohľadnenia mimoriadneho dopadu automobilového priemyslu.
V roku 2018 HDP vzrástol o viac ako 4 % a na rok 2019 očakávame tiež vysoký rast na úrovni 3,5 %.
Pracovný trh sa aj naďalej posilňuje, pričom miera nezamestnanosti klesá na historické minimá.
Na druhej strane ale oficiálne úrokové sadzby zostanú na historických minimách.
V strednodobom horizonte sa chceme sústrediť na tri priority.
Najdôležitejšou prioritou je náš zákazník a jeho skúsenosť.
Po druhé, musíme sa sústrediť na našich zamestnancov a snažiť sa maximalizovať ich angažovanosť, lebo sa domnievame, že kľúčom k spokojnému zákazníkovi je práve angažovaný zamestnanec.
A napokon našou treťou prioritou bude zachovať trend vysokých ziskov, efektívnosti, a zároveň sa sústrediť na finančné plánovanie.
Popri ďalšom zlepšovaní skúsenosti a spokojnosti zákazníkov budeme posilňovať digitálne kanály a naďalej zlepšovať existujúce a zavádzať nové riešenia pre našich klientov.
Naším cieľom je eliminovať väčšinu ak nie všetok papier v našich procesoch.
Okrem toho budeme aplikovať všetky PSD2 činnosti prostredníctvom digitálnych kanálov.
Zameriame sa aj na získavanie nových zákazníkov a aktiváciu zákazníkov aktívni zákazníci prostredníctvom transakcií, zvyšovanie penetrácie produktov a poskytovanie niektorých nových služieb s pridanou hodnotou pre zákazníka i pre banku.
Kľúčovou úlohou pobočiek by malo byť poskytovanie služieb s vysokou pridanou hodnotou, ktoré sú buď komplexné alebo zahŕňajú veľkú mieru poradenstva.
Keďže štatistické údaje naznačujú výrazný nárast finančných prostriedkov slovenských domácností v nadchádzajúcich rokoch, ako aj výrazné zvýšenie miery úspor, ďalej pracujeme na našej koncepcii správy majetku.
Okrem toho zavedieme nový pilier pre zákazníkov - finančné plánovanie.
VUB je moderná a flexibilná inštitúcia, ktorá dokáže promptne reagovať na nové výzvy v okolí.
Všetci si uvedomujeme, že rok 2019 prinesie nové výzvy a že VÚB im bude čeliť s ešte väčším elánom.
VUB bude aj naďalej klásť veľký dôraz na riadenie rizika, udržanie vysokej kvality úverového portfólia a zachovanie silného stavu likvidity.
Skupina VÚB bude navyše venovať veľkú pozornosť proaktívnemu riadeniu kapitálu s cieľom podporiť cielený rast.
V priebehu daného obdobia nenastali dôležité udalosti, obchody ani zmeny, ktoré by významne ovplyvnili finančné postavenie a činnosť emitenta. 
Vyhlasujem, že podľa svojich najlepších znalostí poskytuje priebežná účtovná závierka vypracovaná v súlade s osobitnými predpismi pravdivý a verný obraz aktív, pasív, finančnej situácie a hospodárskeho výsledku banky a spoločností zaradených do celkovej konsolidácie a že priebežná správa obsahuje pravdivý a verný prehľad vývoja a výsledkov obchodnej činnosti a postavenia banky a spoločností zahrnutých do celkovej konsolidácie spolu s opisom rizík a neistôt, ktorým čelí.  .