Dlhopisy sú prevediteľné na nového majiteľa bez obmedzení.
Práva spojené s dlhopismi sa nachádzajú v emisných podmienkach a príslušnom prospekte cenných papierov a v platných právnych predpisoch Slovenskej republiky, najmä v zákone č. 530/1990 Zb. o dlhopisoch v znení neskorších predpisov, zákone č. 483/2001 Z. z. o bankách v znení neskorších predpisov a v zákone č. 566/2001 Z. z. o cenných papieroch a investičných službách v znení neskorších predpisov.  Spoločnosť v priebehu 1. polroka 2021 vydala emisiu Investičné certifikáty VÚB, a.s., 2026.
Tieto certifikáty boli vydané na účely splnenia záväzkov vyplývajúcich zo zákona č. 483/2011 Z. z. o bankách, v znení neskorších predpisov, v nadväznosti na Nariadenie EÚ č. 575/2013 o prudenciálnych požiadavkách pre úverové inštitúcie a investičné spoločnosti.
Investičné certifikáty emitované VÚB, a.s., sú vo forme na meno, v zaknihovanej podobe.
Za splatenie ich menovitej hodnoty a/alebo výplatu výnosov neprevzala záruku žiadna osoba.
K investičným certifikátom sa neviažu žiadne predkupné ani výmenné práva.
Investičné certifikáty nie sú voľne prevediteľné na iného majiteľa.
Práva spojené s investičnými certifikátmi sú obsiahnuté v platných právnych predpisoch Slovenskej republiky, najmä v zákone č. 566/2001 Z. z. o cenných papieroch a investičných službách, v znení neskorších predpisov, a v príslušných emisných podmienkach investičných certifikátov.  K 30. júnu 2021 VÚB, a.s., neemitovala ani nerozhodla o vydaní vymeniteľných dlhopisov, s ktorými je spojené právo výmeny za akcie alebo predkupné právo.
Rok 2020 ako aj prvá polovica roku 2021 sa niesli v globálnej pandémii, ktorá negatívne ovplyvnila tak ekonomiku Slovenska ako aj celý bankový sektor.
VÚB počas celého tohto obdobia kládla dôraz na ochranu zdravia tak zamestnancov ako aj klientov, a naďalej poskytovala financovanie našim klientom a pomáhala vo viacerých smeroch.
Buď podporovala svojich klientov prostredníctvom zvýhodnených produktov a odložených splátok alebo podporovala komunitu prostredníctvom Nadácie VÚB.
VÚB zaznamenala pozitívny vývoj z pohľadu komerčnej výkonnosti a zároveň sa finančná výkonnosť oproti rovnakému obdobiu minulého roka mierne zlepšila, a to hlavne kvôli zrušeniu bankovej dane a nižšiemu tlaku na tvorbu opravných položiek na straty z úverov.
Na druhej strane sa ale banka naďalej sústreďuje na zabezpečenie silnej kapitálovej pozície, aby banky mohli naďalej financovať domácnosti a firmy.
Interné iniciatívy zamerané na zvyšovanie prevádzkovej efektivity navyše priniesli úžitok vo forme štrukturálnych úspor.
Prihliadnuc na vyššie rozpísaný aktuálny stav slovenského bankovníctva našim cieľom v týchto neľahkých časoch, náročnejších než kedykoľvek predtým, ostáva byť tým najlepším partnerom pre našich klientov.
Naďalej sa budeme sústreďovať na nášho zákazníka a jeho skúsenosť a v neposlednom rade aj jeho zdravie.
Po druhé, musíme sa sústrediť na našich zamestnancov, ochranu ich zdravia a zachovanie maximálnej angažovanosti.
A napokon našou treťou prioritou bude zachovať trend efektívnej prevádzky skupiny a využívanie každej príležitosti na modernizáciu procesov v prospech klientskej spokojnosti.
VÚB je moderná a flexibilná inštitúcia, ktorá dokázala, že je schopná promptne reagovať aj na neočakávané situácie.
Rok 2020 bola doteraz najzásadnejšia zaťažkávacia skúška pre bankový systém aj pre celú krajinu a VÚB je pripravená byť silným partnerom pre vládu a ostatné inštitúcie pri riešení tejto krízy.
V priebehu daného obdobia nenastali dôležité udalosti, obchody ani zmeny, ktoré by významne ovplyvnili finančné postavenie a činnosť emitenta.
Vyhlasujem, že podľa svojich najlepších znalostí poskytuje priebežná účtovná závierka vypracovaná v súlade s osobitnými predpismi pravdivý a verný obraz aktív, pasív, finančnej situácie a hospodárskeho výsledku banky a spoločností zaradených do celkovej konsolidácie a že priebežná správa obsahuje pravdivý a verný prehľad vývoja a výsledkov obchodnej činnosti a postavenia banky a spoločností zahrnutých do celkovej konsolidácie spolu s opisom rizík a neistôt, ktorým čelí..