Vážení akcionári, klienti a obchodní partneri, Rok 2019 bol pre VÚB úspešný. 
Veľmi ma teší, že sme dosiahli skvelé obchodné výsledky a výrazne zvýšili objemy úverov a primárnych vkladov. 
Teší ma aj prevádzková efektivita a kvalita nášho úverového portfólia. 
Tento vývoj nám umožnil dosiahnuť najlepšiu možnú finančnú výkonnosť a do istej miery kompenzovať negatívny vplyv klesajúcich marží. 
Aby sme lepšie ocenili naše obchodné výsledky musíme ich postaviť do väčšieho makroekonomického kontextu. 
A ten bol slabší, ako sa predpokladalo pred rokom. 
Predovšetkým reálny rast HDP bol sklamaním, keď spomalil približne na polovicu tempo rastu v predchádzajúcom roku. 
Spomalenie však bolo výraznejšie až v druhej polovici roka a bolo to dôsledkom slabého vývozu, nie domáceho dopytu. 
Ten si stále udržiaval solídny rast a podporil odvetvia služieb a celkový trh práce. 
Miera nezamestnanosti tak zostala historicky nízka a rast miezd sa dokonca zrýchlil, čím sa zlepšila celková finančná situácia domácností. 
Bankový sektor tak ťažil z pokračujúceho výrazného rastu objemu retailových úverov a vkladov. 
V porovnaní s ich dynamikou pred rokom sa však rast úverov spomalil, zatiaľ čo rast vkladov sa zrýchlil –v dôsledku prísnejších úverových predpisov centrálnej banky na jednej strane a zvýšenej opatrnosti a sklonu domácností k úsporám na strane druhej. 
Medzitým podniky zaťažené postupným znižovaním objednávok na jednej strane a zvyšujúcimi sa nákladmi na pracovnú silu na strane druhej začali prehodnocovať svoje investičné plány. 
Rast úverov a vkladov podnikových klientov sa tak spomalil. 
Slabšie, ako sa predpokladalo pred rokom, bolo aj prostredie úrokových sadzieb. 
Ochabnutie rastu globálnej ekonomiky zmietlo zo stola plány postupnej normalizácie politiky kľúčových centrálnych bánk. 
Namiesto toho globálne menové autority začali nové kolo znižovania úrokových sadzieb a nákupu aktív. 
Týmito činmi stiahli výnosy na nové minimá a ponorili veľkú časť slovenskej výnosovej krivky do záporného pásma. 
V dôsledku toho klesli úrokové sadzby z bankových produktov vrátane hypoték na nové historické minimá, čo ďalej znížilo úrokové marže a ziskovosť bankového sektora. 
V tomto prostredí sme sa usilovali pokračovať v raste objemov úverov, pričom sme však venovali ešte viac pozornosti pomeru rizika a výnosnosti ako kedykoľvek predtým. 
Náš rast na úverovom trhu sa tak spomalil na približne polovičné tempo pred rokom, keďže sme sa zámerne nezúčastňovali niektorých úverových obchodov, ktoré neprinášali hodnotu našim akcionárom. 
Napriek spomaleniu rastu sme ostali do tretieho kvartálu 2019 najväčším poskytovateľom úverov na Slovensku a náš podiel na trhu skĺzol iba mierne, na 21,2 % v decembri 2019 z 21,4 % v decembri 2018. 
V oblasti retailových úverov sme naďalej systematicky rozvíjali portfólio hypoték, nášho kľúčového produktu. 
Celkovo bol stav všetkých hypotekárnych úverov VÚB v decembri 2019 o 11 % vyšší ako pred rokom. 
To bolo menej prudké tempo rastu ako 14,1 % v predchádzajúcom roku, ale rýchlejšie ako sa predpokladalo, vzhľadom na spomalenie hospodárstva a postupné sprísňovanie úverových podmienok predpísaných centrálnou bankou. 
Rovnako ako v predchádzajúcom roku však trh získal nový impulz pre rast z ešte nižších úrokových sadzieb a intenzívnej konkurencie, ktorá v lete vyvolala novú cenovú vojnu. 
A podobne ako v predchádzajúcom roku dopyt po hypotékach paradoxne potiahla nahor aj prísnejšia regulácia centrálnej banky. 
Nový, prísnejší limit pomeru splátky dlhu voči príjmu, ktorý je účinný od januára 2020, v skutočnosti mobilizoval kupcov nehnuteľností a potenciálnych hypotekárnych klientov, aby urýchlili svoje plány. 
V dôsledku toho sa nové objemy hypoték v posledných mesiacoch roku 2019 priblížili k historickým rekordným hodnotám refinančnej kampane v roku 2016. 
VÚB však vďaka úsiliu našich kolegov v oblasti predaja, rizika a podporných útvarov, ktoré si veľmi vážim, urobila najlepšie, aby dokázala obrániť naše hypotekárne portfólio a bojovať o náš podiel na novo vytvorenom dopyte po úveroch. 
Náš podiel na hypotekárnych úveroch ku koncu decembra 2019 bol 23,7 %, teda desatinu percentuálneho bodu pod úrovňou na konci roka 2018. 
Naše obchodné výsledky na druhom hlavnom trhu retailových úverov, spotrebiteľskom financovaní, boli menej úspešné. 
Tento trh sa dostal z regulačného hľadiska pod obrovský tlak a v absolútnych objemoch sa dokonca zmenšil. 
Okrem toho, ako jeden z posledných segmentov, ktoré ešte ponúkajú zaujímavé úrokové marže, prilákal ešte agresívnejšiu ponuku konkurencie na refinancovanie nášho portfólia spotrebiteľských úverov, ktoré je najväčšie na trhu. 
V dôsledku toho sa náš podiel na spotrebiteľských úveroch v decembri2019 znížil na 22,6 % z 23,2 % pred rokom a náš podiel na celkovom trhu retailových úverov poklesol na22,3 % v decembri 2019 z 22,5 % v decembri 2018. 
Aj na trhu podnikových úverov sme zaznamenali mierny pokles nášho podielu na 19,3 % v decembri2019 z 19,6 % v decembri 2018. 
Pokles nášho podielu na trhu je spôsobený najmä rozhodnutím odstúpiť od transakcií bez primeraného profilu rizika a návratnosti. 
Na domácom trhu sme pokračovali najmä v raste objemu poskytnutých úverov malým a stredným podnikom. 
V dôsledku toho sa celkové úvery VÚB poskytnuté rezidentským nefinančným spoločnostiam zvýšili o viac ako 5 %, čo nám umožnilo zvýšiť náš podiel na tomto kľúčovom firemnom trhu do decembra 2019 o ďalšiu desatinu oproti predchádzajúcemu roku, na nové maximum 16,4 %. 
Vzťahy s firemnými klientmi sme ďalej rozvíjali aj prostredníctvom našej lízingovej dcérskej spoločnosti VÚBLeasing, ktorá v roku 2019 zvýšila aktíva aj podiel na trhu, čím posilnila svoju pozíciu medzi tromi najlepšími hráčmi na trhu. 
Okrem toho VÚB Leasing pokračovala v aktivitách po fúzii s Qcar, bývalou spoločnosťou CFH, ktorá sa špecializovala na financovanie jazdených automobilov, aby sa pripravila na ďalšie rozšírenie lízingového obchodu v budúcom roku, najmä v segmente automobilov. 
V neposlednom rade sme tiež pokračovali v rozvíjaní našich vzťahov s firemnými klientmi v oblasti factoringu. 
VÚB Factoring, ktorý sa formálne zlúčil s bankou od januára 2018, mal v roku 2019 ďalší historicky najsilnejší rok, keď odkúpil pohľadávky v hodnote o 13 % väčšej ako pred rokom. 
V prvých deviatich mesiacoch roka bol podiel spoločnosti na relevantnom trhu 29 %, najvyšší spomedzi bánk a faktoringových spoločností združených v Asociácii faktoringových spoločností. 
Na depozitnom trhu môžem s potešením povedať, že sme sa stali bankou s najvyššou dynamikou rastu spomedzi piatich najväčších bánk na trhu. 
Náš podiel na celkových bankových vkladoch sa do decembra2019 zvýšil na 18,9 % z 18,5 % v decembri 2018. 
Naďalej sme sa zameriavali predovšetkým na rast vkladov domácností a som rád, že sa nám podarilo zvýšiť ich objem medziročne o viac ako 10 % a prekonať aj rast trhu. 
V dôsledku toho sa náš podiel na celkových vkladoch domácností na Slovensku do decembra2019 zvýšil na 15,7 % z 15,2 % v decembri 2018. 
Je však jasné, že musíme pokračovať týmto smerom,aby náš podiel na vkladoch domácností bol viac zosúladený s našou pozíciou na trhu úverov domácnostiam, ktorý je približne na úrovni 22 %. 
To je dôležité, aby sme dokázali financovať naše rastové ašpirácie na trhu s hypotékami a aby sme aj v budúcnosti dodržali regulátorom stanovený profil financovania. 
Pokiaľ ide o financovanie, rád by som sa poďakoval aj našim kolegom z odboru riadenia bilancie, ktorí v roku2019 na medzinárodných trhoch úspešne umiestnili dve referenčné emisie krytých dlhopisov, každá v hodnote 500 miliónov €. 
Tento úspech si cením o to viac, že VÚB bola prvou bankou na Slovensku, ktorá otvorila tento dôležitý trh prostredníctvom benchmarkovej emisie a nastavila tak štandard aj pre ostatné banky. 
Pokiaľ ide o retailové vklady a úspory domácností vo všeobecnosti, s potešením môžem povedať, že trh sa posunul nami predpokladaným smerom a objemy úspor domácností zrýchlili tempo rastu. 
Hrubá miera úspor domácností podľa odhadov prevýšila 10 % úroveň po prvý raz v tomto miléniu. 
Zvýšený sklon domácností k úsporám podporil okrem bankových vkladov aj rast finančných aktív domácností aj na trhoch s podielovými fondmi a dôchodkami, na ktorých pôsobíme. 
Preto naše úsilie v oblasti správy aktív, v ktorom pôsobíme so silnou podporou Eurizon Capital, poprednej európskej správcovskej spoločnosti Intesa Sanpaolo, sa zameralo na obnovenie rastu objemov a novú ponuku inovatívnych a flexibilných investičných riešení našim klientom. 
Priniesli sme im Wealth Shaper, sofistikovaný investičný nástroj, ktorý im pomáha robiť najlepšie informované investičné rozhodnutia. 
Medzitým sme pokračovali v rozširovaní produktového portfólia uvedením nového portfólia VÚBAM Akciové portfólio, podielového fondu určeného predovšetkým pre dlhodobé sporiace schémy, ktoré sú dôležitou súčasťou produktovej stratégie. 
Priniesli sme tiež dva nové fondy Eurizon ESG, ktoré okrem finančnej výnosnosti pre našich klientov odrážajú aj naše silné presvedčenie o korporátnej zodpovednosti a aktívnom prístupe k životnému prostrediu a sociálnej oblasti. 
Čo sa týka obchodných výsledkov, s potešením môžem povedať, že sme obrátili nepriaznivý trend, zastavili odlev aktív pod správou správcovskej spoločnosti zaznamenaný v roku 2018 a znova sme obnovili ich rast, medziročne o 7,5 % oproti minulému roku. 
Stále sa nám však nepodarilo dobehnúť rast trhu a náš podiel na všetkých spravovaných podielových fondoch na Slovensku sa do decembra 2019 znížil na 17,2 % z 18,3 % na konci roku 2018. 
Na trhu penzijného sporenia, v ktorom pôsobíme v spoločnom podniku s naším partnerom Generali Slovensko, sme boli úspešnejší a pokračovali v raste klientskej základne a finančných prostriedkov. 
VÚB Generali v roku 2019 spravovala aktíva vo výške 1,66 mld. €, čo predstavuje nárast o 19,2 % v porovnaní s predchádzajúcim rokom. 
Jej podiel na trhu sa zvýšil o 0,5 percentuálneho bodu na 17,8 %. 
Dôležité je, že počet klientov v našom systéme dôchodkového sporenia sa zvýšil o viac ako 16 tisíc, čo bol jeden z najväčších nárastov klientskej základne spomedzi všetkých hráčov na trhu. 
V oblasti finančných konsolidovaných výsledkov sme v porovnaní s predchádzajúcim rokom zaznamenali výrazný pokles výnosov. 
Pokles bol spôsobený dvoma hlavnými faktormi: ďalšou kompresiou marží, a teda poklesom čistých úrokových výnosov a stratou príjmu z obchodovania z dôvodu predaja časti nášho dlhopisového portfólia v predchádzajúcom roku. 
Čistý úrokový výnos klesol oproti minulému roku o 7,2 %, aj keď objem konsolidovaných úverov medziročne vzrástol o 5,6 %. 
V absolútnom vyjadrení poklesli čisté úrokové výnosy o 26,5 milióna €, čo predstavuje jednu tretinu z celkového medziročného poklesu výnosov. 
Medziročné zníženie výnosov z obchodovania bolo ešte vyššie a dosiahlo 47,4 milióna €. 
Čistý príjem z poplatkov a provízií zhruba stabilný na úrovni predchádzajúceho roku. 
Uprostred klesajúcich výnosov sme sa snažili brániť ziskovosť skupiny opatreniami v riadení nákladov, najmä štrukturálneho charakteru vďaka projektu„fit for future“. 
A vďaka ďalšiemu zlepšovaniu kvality našich aktív sa nám podarilo dosiahnuť významné úspory v tvorbe rezerv a opravných položkách. 
Náš zisk pred tvorbou rezerv, opravných položiek a daňami dosiahol 188,8 miliónov €, čo bolo o 27,4 % menej ako pred rokom. 
Po úprave o opravné položky a dane skupina zaznamenala čistý zisk vo výške 120,1 milióna €, čo je oproti predchádzajúcemu obdobiu pokles o 25,1 %. 
Hľadiac dopredu, prevádzkové prostredie pre bankový priemysel na Slovensku sa, bohužiaľ, stane čoraz náročnejším, dokonca nepriaznivým. 
Hospodárske spomalenie, ktoré vzišlo z exportne orientovaného priemyslu sa s najväčšou pravdepodobnosťou rozšíri do domácich sektorov vrátane stavebníctva, obchodu a služieb. 
Firmy už prehodnocujú svoje investičné a náborové plány, čo ťahá nadol dôveru podnikov a postupne aj náladu domácností, a tým ovplyvňuje aj potenciálny dopyt po finančnom sprostredkovaní. 
Dopyt po retailových úveroch bude medzitým ochromený novým sprísnením limitu podielu splátky dlhu voči príjmu zo strany NBS s účinnosťou od januára 2020. 
Ako je uvedené vyššie, tieto opatrenia urýchlili perspektívny dopyt po úveroch do roku 2019, pred účinnosťou prísnejšieho limitu. 
Preto sa dá očakávať korekcia a výraznejšie spomalenie rastu hypotekárneho trhu v roku 2020, najmä v jeho druhej polovici. 
Spomalenie rastu úverov sa môže v skutočnosti zmeniť na ich pokles. 
Aj preto, lebo na banky bol uvalený vyšší bankový odvod. 
Na rozdiel od predchádzajúceho zákona, podľa ktorého mal bankový odvod skončiť v roku 2021, vláda a parlament nedávno schválili jeho zmenu, ktoré sadzbu odvodu od januára 2020 zdvojnásobuje zo súčasných 0,20 % zo všetkých pasív mimo vlastného imania na 0,40 %. 
Okrem toho bude bankový odvod podľa nového zákona na tejto úrovni, v skutočnosti najvyššej v EÚ, v platnosti na dobu neurčitú. 
Výsledkom bude, že ziskovosť bankového sektora na Slovensku, ktorá je už teraz nižšia ako v susedných krajinách, klesne hlboko pod náklady na kapitál. 
Banky na Slovensku preto budú musieť prehodnotiť rozsah podnikania a kriticky prehodnotiť svoje existujúce úverové portfólio z hľadiska rizika a výnosu. 
Zvýšený bankový odvod navyše prichádza v najhoršom možnom čase. 
Nielenže sa obracia hospodársky cyklus a zvyšujú sa tak rizikové náklady, banky sa budú musieť pripraviť aj na ešte obozretnejšie kapitálové požiadavky, ktoré im ukladá nariadenie EÚ. 
Keďže banky nebudú schopné dosahovať primeraný zisk a navýšiť ním kapitál, budú musieť znížiť svoju súvahu, aby splnili budúce prísnejšie limity pomeru kapitálu voči aktívam. 
Ziskovosť bánk bude medzitým naďalej nepriaznivo ovplyvňovaná nízkym úrokovým prostredím. 
ECB totiž vyzerá odhodlaná udržiavať úrokové sadzby na historicky nízkej úrovni počas veľmi dlhého časového obdobia. 
Niektorí pozorovatelia aj tvorcovia menových politík, najmä odchádzajúci prezident ECB Mario Draghi, dokonca pripúšťajú, že pre eurozónu existuje možnosť „japonského“ scenára. 
Ak sa tento scenár skutočne naplní, banky sa budú musieť popasovať s nízkymi alebo dokonca so zápornými mierami a veľmi tenkými úrokovými maržami v priebehu rokov alebo dokonca desaťročí. 
V tomto novom kontexte musíme kriticky prehodnotiť naše strategické priority, najmä ambície rastu, ktoré sme si stanovili v našich predchádzajúcich plánoch. 
Netreba dodávať, že úsilie o ďalšie posilnenie produktivity bolo zriedka dôležitejšie ako dnes. 
Na záver by som chcel poďakovať našim zamestnancom za ich odhodlanie, náročnú prácu a skvelé výsledky minulého roku. 
Rád by som tiež poďakoval klientom a obchodným partnerom VÚB za dôveru, ktorú majú v banku, a akcionárom za ich podporu. 
Želám nám všetkým to najlepšie v roku 2020. 
Alexander Resch, generálny riaditeľ a predseda predstavenstva

