Po tom, čo sa ekonomická aktivita postupne vrátila späť na cestu rastu a na finančných trhoch zavládli pozitívne očakávania vývoja v blízkej budúcnosti, čaká bankový sektor na Slovensku a rovnako aj VÚB banku rok plný výziev a príležitostí na ďalšie napredovanie, keď bude zase rozhodujúce čo najlepšie sa presadiť na trhu. 
Z roka na rok silnejšia konkurencia si vyžaduje ešte dôkladnejší prístup ku klientovi a jeho rastúca spokojnosť so službami banky je smer, ktorým sa banka plánuje uberať. 
Už naštartovaný spoločný projekt s materskou spoločnosťou „Počúvame Vás na 100 %“ je práve zameraný na zvyšovanie kvality služieb a v konečnom dôsledku aj trhových podielov, čo zostáva prioritou banky aj na rok 2011. 
Pre banku je kľúčové ešte dôkladnejšie spoznávať potreby klienta, vedieť na ne čo najrýchlejšie a najjednoduchšie reagovať a zostať tak z pohľadu klientov jednotkou na trhu. 
K vyššej dôvere klientov by malo prispieť pokračovanie v zdokonaľovaní procesov, inováciách produktov či v prehlbovaní distribučných kanálov banky. 
Strategickým cieľom v segmente retailových klientov zostáva zvyšovanie atraktívnosti kľúčových produktov v oblasti úverov aj vkladov. 
V záujme udržať si vyššiu likviditu bude banka zvýšenú pozornosť naďalej sústreďovať na dopyt po vkladových produktoch najmä na strane obyvateľstva. 
Ešte väčšia konkurencie schopnosť úverových produktov na retailovom trhu bude pre banku tiež rozhodujúca s cieľom zvýšiť predaj tak v oblasti hypotekárneho, ako aj spotrebného úverovania cash management, a platobný styk. 
Nárast ziskovosti podnikov predstavuje pre banku veľkú príležitosť posilniť si pozíciu na trhu firemných vkladov. 
Lenže ani financovanie sektora firiem nezostane mimo zorného poľa banky. 
Priestor na ďalší rast ponúkne vyššia tvorba investícií, čo sa bude banka snažiť využiť v maximálne možnej miere. 
Riziko nesplácania úverov sa už pravdepodobne bude zmenšovať, ale jeho striktné monitorovanie a čo najkvalitnejšie riadenie zostane medzi prioritami banky. 
A preto sa bude aj v nasledujúcom roku klásť značný dôraz na manažment rizika a na jeho ďalšie skvalitňovanie. 
V neposlednom rade je dôležitou úlohou uchovanie dosiahnutej efektívnosti v kontrolných a podporných funkciách a procesoch. 
Cieľom banky je aj v roku 2011 udržať pomer prevádzkových nákladov k výnosom na uzde a zostať tak jednou z najefektívnejších bánk v sektore. 
Napriek priaznivému výhľadu ekonomického vývoja existujú riziká, ktoré by mohli nastúpený rast nečakane oslabiť. 
Preto je VÚB banka pripravená monitorovať a prípadne aj prehodnocovať svoje plánované finančné ciele. 
Očakávame však ďalšie zvyšovanie výnosov a následne ziskovosti, k čomu smerujú jej obchodné ciele a priority.