Ako už bolo spomenuté na predchádzajúcich stranách, prostredie pre bankový sektor v roku 2013 bolo relatívne nepriaznivé so spomaľujúcim sa ekonomickým rastom, s výrazným prepadom investícií, rastúcou nezamestnanosťou a s úrokovými sadzbami na historických minimách. 
V rovnakom čase sa zvyšoval tlak vyplývajúci z nových regulačných mechanizmov a zintenzívňovala sa konkurencia na trhu. 
Aj napriek tomu VÚB dosiahla relatívne uspokojivé, zároveň však pomerne rôznorodé výsledky. 
V retailovom bankovníctve sme sa koncentrovali na vysoký rast spotrebných a hypotekárnych úverov, ale ich vývoj aj napriek tomu zaostal za rastom trhu. 
Vo firemnom segmente sme dokázali udržať naše úverové portfólio pre malé a stredne veľké podniky, a to aj napriek tomu, že celkové pôžičky nefinančným korporáciám v sektore klesli. 
Náš podiel na úveroch sektora však klesol na úroveň 18,2 % z 19,0 % v minulom roku. 
Pokiaľ ide o depozitá vrátane investícií do fondov, našu pozíciu na trhu sme obhájili, pričom bol badateľný efekt presunu prostriedkov obyvateľstva z termínovaných vkladov do podielových fondov. 
V prípade termínovaných vkladov sme boli relatívne úspešní pri nefinančných korporáciách. 
Výsledkom je udržanie rovnakého trhového podielu vkladov klientov vrátane podielových fondov ako na konci roku 2012 na úrovni 17,9 %. 
Vo VÚB banke sa prístup ku klientovi stal nevyhnutnou strategickou prioritou v rámci spoločného projektu s materskou spoločnosťou Intesa Sanpaolo „Počúvame Vás na 100 %“, ktorého základným cieľom bolo ďalšie skvalitňovanie služieb poskytovaných klientom. 
Preto banka pokračovala v ďalšom zlepšovaní procesov, inováciách produktov, redizajne širokej obchodnej siete pozostávajúcej z 200 retailových, 32 firemných pobočiek, 11 hypotekárnych centier a 1 kontaktného centra či v rozvoji alternatívnych distribučných kanálov. 
Dôkazom úspešnej obchodnej politiky je získanie viacerých cien v rôznych kategóriách súťaže Zlatá minca aj v roku 2013. 
Objem bankových vkladov vo VÚB dosiahol ku koncu roka 2013 hodnotu 7,8 mld.  €, o 2,7 % vyššiu ako v predchádzajúcom roku, a to najmä vďaka firemným vkladom. 
Na retailovom trhu vzrástli minulý rok bežné účty, zatiaľ čo termínované vklady sa postupne stali pre klientov menej atraktívne. 
Za týmto vývojom sú nízke úrokové sadzby na termínovaných vkladoch a presuny vkladov klientov do podielových fondov. 
Preto prostriedky v podielových fondoch zaznamenali výnimočný medziročný rast 30 %, výrazne nad rastom trhu na úrovni 20 %. 
Celkové vklady od retailových klientov vrátane podielových fondov dosiahli úroveň 16,7 %. 
V porovnaní s trhom sa VÚB ešte viac darilo vo firemnom segmente, tak kvôli nefinančným korporáciám, ako aj finančným inštitúciám. 
Firemné vklady vzrástli minulý rok o 8,8 %. 
Vklady veľkých korporátnych klientov vzrástli dokonca o 13,5 %. 
Trhový podiel vkladov nefinančných podnikov vzrástol na 18,7 % oproti 17,9 % pred rokom. 
VÚB banka v roku 2013 pokračovala v skvalitňovaní služieb nonstop bankingu, ku ktorým patrí služba Kontaktné centrum, Internet Banking, Mobil Banking a Biznis Banking. 
Počas roka bol spustený nový Internet Banking pre retailových klientov. 
Nový Internet Banking priniesol nové riešenia s lepším a intuitívnejším grafickým rozhraním pre používateľa, s novými funkciami, ktoré budú ešte zdokonaľované v priebehu roka 2014. 
Predaj Flexipôžičiek bez potreby návštevy pobočky (cez Internet Banking a Kontaktné centrum) pokračoval aj v tomto roku. 
Pri sústredení na potreby klientov sme upriamili pozornosť aj na služby mobilného bankovníctva a na ich neustále zlepšovanie (napríklad služba VIAMO na pohodlné online platby) decembru 2013 mala banka viac ako 800 tisíc klientov s aktivovanými službami elektronického bankovníctva. 
V porovnaní s rokom 2012 sme zaznamenali nárast počtu klientov s aktivovanými službami nonstopbanking o 5 % a aj nárast v počte transakcií vykonaných prostredníctvom elektronických kanálov o 16 %. 
VÚB pri snahe reagovať na každú potrebu klienta v novembri predstavila nový produkt „VISA Inspire Wave2 Pay“, debetnú kartu vo forme bezkontaktnej nálepky. 
Hlavným cieľom tohto produktu je ponúknuť klientom nový spôsob platby, ako aj prvé kroky na ceste k platbám mobilným telefónom. 
Súčasne s nálepkami sa pripravuje aj mobilná aplikácia VUB Wave 2 Pay, ktorá klientov posunie bližšie k forme platieb pomocou NFC. 
VISA Inspire Wave 2 Pay ponúka zákazníkom moderný, rýchlejší a jednoduchší spôsob platby za tovary a za služby a vďaka mobilnej aplikácii má klient prehľad o všetkých transakciách vykonaných prostredníctvom nálepky a zároveň možnosť aktivovať alebo deaktivovať platby prostredníctvom tohto produktu. 
V auguste 2013 sa naša banka pridala k programu MasterCard ELITE, ktorý držiteľom zlatých kariet poskytuje nové benefity ako nadštandardné asistenčné služby, vstup do VIP salónikov v Prahe a vo Viedni, exkluzívne obchodné ponuky a špeciálne zľavy. 
VÚB banka ako exkluzívny sprostredkovateľ platobných kariet American Express na celom území SR zabezpečila zvýšenie akceptácie v 1 647 prevádzkach u obchodníkov v SR, čím bol dosiahnutý počet 25 899prevádzok akceptujúcich American Express. 
VÚB s 573 bankomatmi dosiahla koncom roka 2013 podiel na trhu vo výške 22,4 %, čím si udržala druhé miesto na trhu, a pokračovala v obnove bankomatovej siete. 
V priebehu roka boli bankomaty nainštalované do 11 nových miest. 
V rámci zlepšenia dostupnosti služieb bolo 6 lokalít nahradených novými s cieľom poskytovať služby väčšiemu okruhu klientov. 
V roku 2013 banka nainštalovala obchodným partnerom 1 300 nových EFT POS terminálov. 
Koncom roka VÚB zaznamenala 22 % podiel na trhu s celkovým počtom 9 200 terminálov. 
Z hľadiska objemu transakcií realizovaných cez tieto terminály banka dosiahla trhový podiel 25 %. 
Rok 2013 sa v kontaktnom centre niesol v znamení migrácie klientov do nových služieb nonstop bankingu. 
Kontaktné centrum počas hlavnej vlny migrácie klientov (október 2013) spracovalo vyše 90 000 hovorova 11 000 emailov, čo je približne dvojnásobok bežného počtu požiadaviek klientov. 
Znova sa potvrdil vzrastajúci trend požiadaviek klientov, ktoré prichádzajú prostredníctvom emailov. 
Celkovo sme vybavili takmer70 000 emailových klientskych požiadaviek. 
V roku 2013 došlo v kontaktnom centre k výmene softvéru na obsluhu klientov, ktorý obsahuje okrem časti na spracúvanie všetkých typov interakcií (hlasové, emailové, SMS) aj časť, kde agent kontaktného centra rieši samotnú požiadavku klienta (prevodný príkaz, zostatok na účte atď.)Kontaktné centrum pokračovalo v nastolenom trende využiť vo všetkých hlasových a emailových interakciách predajný potenciál. 
V roku 2012 začalo kontaktné centrum poskytovať klientom možnosť získať Flexipôžičku bez návštevy pobočky, v roku 2013 prekonalo hranicu 6,6 mil.  € v objeme poskytnutých úverov. 
Flexi pôžičky tak úspešne doplnili portfólio produktov (modifikácia Flexiúčtu, Starobné dôchodkové sporenie – VÚB Generali), ktoré kontaktné centrum komplexne spracúva (end to end). 
Hoci sa zdá, že dopyt po hypotekárnych úveroch sa v uplynulom roku výrazne nezmenil, hypotekárny trh sa naďalej spomaľoval, zatiaľ čo úroveň úrokových sadzieb sa udržiavala nízka aj v roku 2013. 
Dopyt po hypotékach bol navyše viac zameraný na refinancovanie starých úverov, keďže úroky klesli na historické minimum. 
Hypotekárne úvery (vrátane „Amerických hypoték“) celkovo vzrástli o 2,4 %. 
Banka si s trhovým podielom 22 % udržala silnú pozíciu na trhu hypotekárnych úverov. 
Konkrétne, banka zostala lídrom v hypotékach zabezpečených hypotekárnymi záložnými listami, kde VÚB banka držala trhový podiel 44,8 %. 
Zvyšok trhu sa však sústreďoval na iné formy úverov na bývanie, ktoré nie sú financované hypotekárnymi záložnými listami. 
Na rozdiel od úverov na nehnuteľnosti spotrebné úvery naďalej rástli podobne ako rok predtým zásluhou v podstate nezmeneného dopytu a štandardov na poskytovanie týchto úverov. 
Medziročný rast spotrebných úverov sa vo VÚB mierne spomalil na stále významný rast 12,1 % v roku 2013 z 12,4 % v minulom roku. 
Takto si banka úspešne udržala 21 % podiel na trhu spotrebných úverov. 
Okrem toho naša dcérska spoločnosť Consumer Finance Holding samostatne poskytla spotrebiteľom 358 miliónov € a zrýchlila svoj rast z 15 % v roku 2012 na 20 % v roku 2013. 
Trh v uplynulom roku predbehol VÚB v segmente korporátnych úverov. 
Kým firemné úvery vykázali na trhu rast o 2,0 %, vo VÚB sme zaznamenali 3 % pokles, a to predovšetkým kvôli veľkým nefinančným korporáciám s medziročným poklesom úverov o 1,6 %. 
Na druhej strane nefinančné korporácie si v celom sektore požičali o 2,6 % menej ako v minulom roku a to malo za následok marginálny rast trhového podielu z úverov nefinančným podnikom na 15,9 % z 15,8 % v priebehu roka. 
Projektové financovanie dosiahlo rast 5 %, financovanie obchodu sa zvýšilo o 6 %, ale financovanie komerčných nehnuteľností dosiahlo 8 % pokles. 
Na druhej strane VÚB Leasing, dcérska spoločnosť VÚB banky, preukázala solídny výkon na lízingovom trhu s rastom aktív o 8,8 % oproti predchádzajúcemu roku. 
VÚB banka v priebehu roka 2013 sprostredkovala domáce platby v objeme takmer 62,8 mld.  € a zahraničné platby v objeme takmer 25,4 mld. 
€, čím si udržala významné postavenie na trhu v oblasti poskytovania služieb v platobnom styku j. mierny medziročný pokles. 
Pri pohľade na uplynulý rok nachádzame rôzne externé faktory, ktoré zásadne ovplyvnili finančnú výkonnosť celého slovenského bankového sektora, ako aj VÚB, druhej najväčšej banky na trhu. 
Nízky ekonomický rast, spomaľovanie investičnej aktivity a vysoká nezamestnanosť spôsobili pomerne nepriaznivé ekonomické prostredie v roku 2013. 
Navyše finančné výsledky bánk na jednej strane oslabilo zavedenie nového bankového odvodu, na druhej strane prostredie nízkych úrokových sadzieb. 
Z pohľadu konsolidovaných výsledkov VÚB vykázala v roku 2013 prevádzkové výnosy vo výške 530,8 mil.  €. 
V porovnaní s minulým rokom výnosy banky vzrástli o 10,2 % hlavne vďaka rastu čistých úrokových výnosov. 
V minulom roku banka s cieľom znížiť svoju pozíciu vo vládnych dlhopisoch periférnych členských štátov eurozóny predala časť svojho portfólia, čo malo za následok jednorazovú stratu 36,4 mil.  €. 
Po očistení o tento jednorazový efekt prevádzkové výnosy medziročne rástli tempom 2,5 %. 
Prevádzkové náklady vzrástli o 4,0 % a skončili tak na úrovni 265,3 mil.  € (vrátane bankového odvodu). 
Skupina VÚB dosiahla prevádzkový zisk vo výške 265,6 mil.  € a prevádzkový zisk po úprave o opravné položky 177,7 mil. 
€. 
Pre lepšie pochopenie výsledkov skupiny však treba očistiť údaje o zisku o jednorazový efekt straty z predaja cenných papierov v roku 2012, ako aj o vplyv opravných položiek týkajúcich sa nehnuteľných fixných aktív banky v objeme 7 mil.  € v roku 2013. 
V tomto ponímaní VÚB úspešne zvýšila svoj zisk pred úpravou o opravné položky o 1,0 %, zisk pred zdanením vzrástol o 1,3 %, pričom čistý zisk sa prepadol o 4,8 % oproti roku 2012. 
Pomer nákladov a výnosov bol ku koncu roka 2013 na úrovni 42,7 %, čo znamenalo jeho zlepšenie o 2,9 percentuálneho bodu. 
Pri abstrahovaní od jednorazových efektov pomer nákladov a výnosov ostal zhruba na rovnakej úrovni ako ku koncu minulého roka. 
Z hľadiska obchodného rozvoja banka dosiahla v roku 2013 nesúrodé výsledky. 
Celkové aktíva skupiny VÚB vzrástli v priebehu roka o 3,0 %, na druhej strane na vysoko konkurenčnom úverovom trhu dosiahla rast iba 0,6 %. 
Keďže trh s úvermi ako celok rástol vyššou dynamikou, výsledkom bola strata trhového podielu VÚB o 0,8 percentuálneho bodu na úroveň 18,2 % ku koncu roka 2013. 
Zároveň sme dokázali dosiahnuť viditeľný rast vkladov na úrovni 2,7 %, a teda zlepšiť už stabilnú pozíciu v oblasti likvidity zvýraznenú obozretnou úrovňou pomeru úverov ku vkladom (vrátane HZL) na úrovni82 %. 
Navyše pomalší rast úverov v porovnaní s trhom je kompenzovaný výrazne lepším výsledkom pokiaľ ide o kvalitu úverového portfólia. 
V tejto súvislosti VÚB banka znížila v priebehu roka podiel nesplácaných úverov na úroveň 5 % z brutto sumy úverov v porovnaní s trhovou úrovňou 5,5 %. 
Po započítaní pôžičiek poskytnutých spoločnosťami Consumer Finance Holding a VÚB Leasing bol podiel nesplácaných pôžičiek stále pod úrovňou 6 %. 
S cieľom ďalšieho posilnenia stability obchodného rastu sa zvýšil kapitál skupiny. 
Týmto krokom dosiahla skupina VÚB jednu z najvyšších kapitálových primeraností na slovenskom trhu j. 
úroveň, ktorá poskytuje viac priestoru na pokračovanie v obchodnom raste. 
Spoločnosť Consumer Finance Holding, ktorá prispela k rastu úverového portfólia stále sa rozširujúcim spektrom retailových klientov, poskytla v uplynulom roku o 13 % viac úverov pre domácnosti než rok predtým. 
Na lízingovom trhu pokračovala dcérska spoločnosť banky VÚB Leasing v dosahovaní solídnej výkonnosti s rastom lízingových aktív o 8,8 %, vďaka čomu si udržala stabilný trhový podiel týkajúci sa celkového portfólia na úrovni 8 %. 
Výhľad ekonomického vývoja v roku 2014 je priaznivejší ako v minulom roku, keďže pri domácej aj zahraničnej ekonomike očakávame opätovné zrýchlenie ekonomického rastu. 
Stabilizácia trhu práce, oživenie konečnej spotreby domácností a dopytu po investíciách by mohlo byť výsledkom viac ako dvojpercentného rastu HDP. 
Na rozdiel od pesimistickejšieho roku 2013 by tento výhľad mohol byť povzbudením pre bankový sektor. 
Na druhej strane treba mať na pamäti, že oživenie je stále veľmi krehké a závislé od stimulov národných inštitúcií vo vyspelých krajinách, preto by mal v našom správaní stále prevládať opatrnostný princíp. 
Navyše náklady na reguláciu slovenských bánk budú naďalej vysoké. 
Bremeno bankovej dane by v prvých troch štvrťrokoch roku 2014 malo ostať na rovnakej úrovni ako vlani a zároveň banky začali opätovne pri spievať do Fondu na ochranu vkladov. 
Okrem toho nízke úrokové sadzby a intenzívna konkurencia si aj tento rok pravdepodobne vyberú svoju daň z marží vo finančnom sektore. 
Aj v roku 2014 bude naším hlavným zameraním vízia VÚB ako najlepšej banky na Slovensku vo svetle skúseností zákazníkov a zároveň udržiavanie excelentných výsledkov v oblasti profitability a prevádzkovej efektivity banky. 
V súlade s týmito cieľmi sme pripravení splniť všetky potreby zákazníkov čo najrýchlejšie a najjednoduchšie. 
Zlepšenie procesov, inovácia produktov a neustále zdokonaľovanie distribučných kanálov nám zabezpečia vyššiu dôveru klientov. 
Vďaka dôrazu na tieto priority by mala byť VÚB považovaná za modernú a agilnú banku. 
V neposlednom rade sa budeme koncentrovať na stabilnú trhovú pozíciu, a to tak v súkromnom, ako vo firemnom bankovníctve. 
V súlade s víziou VÚB ako najlepšej banky na Slovensku vo svetle skúseností zákazníkov zostáva strategickým cieľom v segmente retailových klientov zvyšovanie atraktívnosti kľúčových produktov v oblasti úverov a vkladov, hlavne bežných účtov a spotrebných úverov. 
S dôrazom na štandardy prameniace z nového regulačného rámca Basel III bude banka naďalej venovať zvýšenú pozornosť dopytu po vkladových produktoch najmä na strane obyvateľstva a zároveň sa koncentrovať na poradenstvo s cieľom správnej alokácie investícií. 
Pre banku bude naďalej rozhodujúca ešte väčšia konkurencieschopnosť úverových produktov na retailovom trhu s cieľom udržania stabilného trhového podielu. 
Prioritnou oblasťou firemného bankovníctva budú v prvom rade malí a stredne veľkí podnikatelia. 
Konkrétne našou motiváciou bude vyššia účasť na financovaní projektov, vybraných sektorov a v neposlednom rade udržanie si vysokého podielu na trhu firemných pôžičiek. 
Banka sa bude zároveň snažiť udržať si vedúce postavenie na trhu korporátnych vkladov. 
Riziko nesplácania úverov by sa malo znižovať v súlade s lepšími očakávaniami vývoja ekonomiky. 
Napriek tomu bude VÚB aj v tomto roku naďalej klásť veľký dôraz na manažment rizika s cieľom udržať na uzde pomer nesplácaných úverov a zachovať vysokú kvalitu úverového portfólia. 
Navyše sme odhodlaní pokračovať v dodržiavaní všetkých pilierov regulačného rámca Basel III. 
S naším prístupom ku kapitálovej primeranosti sme s prehľadom nad minimálnymi požiadavkami NBS na úrovni 10,37 %. 
V neposlednom rade bude dôležitou úlohou zachovať efektívnosť, ktorú sme dosiahli v kontrolných a podporných funkciách a procesoch. 
Banka si aj v roku 2014 kladie za cieľ udržať pomer nákladov k výnosom pod kontrolou a zostať tak jedným z najefektívnejších subjektov v slovenskom bankovom sektore. 
V roku 2014 nás čaká veľa veľkých výziev a silná konkurencia, napriek tomu je VÚB odhodlaná zvyšovať svoje výnosy, ziskovosť a, samozrejme, spokojnosť klientov. 