Vážení akcionári, klienti a obchodní partneri,rok 2016 bol pre banku úspešný. 
S radosťou môžem konštatovať, že sme dosiahli vynikajúce obchodné výsledky, predbehli sme konkurenciu a významne zvýšili náš podiel na kľúčových trhoch. 
Teší ma i prevádzková efektívnosť a kvalita nášho úverového portfólia. 
Tento vývoj nám umožnil dosiahnuť najlepšie možné finančné výsledky a vo veľkej miere kompenzovať negatívny dopad klesajúcich marží a zvyšujúcich sa regulačných nákladov. 
Bankový sektor bol určite ovplyvnený i pozitívnym vývojom externého prostredia. 
Obzvlášť slovenská ekonomika bola dosť štedrá a udržala viac ako 3 % rast reálneho HDP a tvorbu pracovných miest tempom, keď celková výška dosiahla historicky najvyššiu úroveň. 
Zvýšená istota zamestnania a dôvery spotrebiteľov naštartovala dopyt po bývaní, ktorý ďalej viedol k zvýšenému dopytu po hypotékach a ďalších finančných produktoch. 
Lepšie finančné postavenie domácností sa prejavilo aj ďalším rastom bankových vkladov a ostatných finančných aktív. 
Takisto firmy boli svedkom zlepšenia svojej finančnej a ekonomickej situácie, ktoré viedlo k zvýšeným objemom bankových úverov a vkladov na jednej strane a k uvoľneniu určitej časti opravných položiek na úverové straty na strane druhej. 
Avšak klesajúce úrokové sadzby nenahrávali ziskovosti bankového sektora. 
Hoci bankový sektor bol skutočne schopný tlačiť rast úverov viac ako 10 %, úrokové výnosy boli nižšie ako v predchádzajúcom roku. 
V podstate ani obrovský 17 % rast celkových úverov, ktorý VÚB skupina dosiahla, nemohol dostatočne kompenzovať dopad klesajúcich marží na úrokových výnosoch. 
Takže je zrejmé, že bez rastu objemov negatívny dopad znižujúcich sa marží na ziskovosti by bol ešte väčší. 
A preto som nesmierne rád, že sme boli schopní významne zvýšiť náš trhový podiel v úveroch v roku 2016. 
Kým na konci roku 2015 náš podiel na celkových bankových úveroch na slovenskom trhu bol 18,5 %, v decembri 2016 tento podiel bol 19,9 %. 
Okrem toho sme zvýšili trhový podiel v úveroch vo všetkých kľúčových segmentoch v retailovom aj vo firemnom úseku. 
Som nemenej hrdý na to, že sa nám podarilo zvrátiť trend nášho podielu na hypotekárnom trhu a po mnohých rokoch sme znovu získali pozíciu hráča číslo jeden na tomto trhu. 
Preto by som chcel vyjadriť svoju úprimnú vďaku za tento obrat tímu VÚB. 
Za náš úspech vďačíme obchodným aj podporným útvarom banky. 
Naši kolegovia v retaili správne predpovedali trhový vývoj ovplyvnený legislatívnou zmenou v marci 2016, ktorá stanovila hornú hranicu nákladov na predčasné splatenie hypotéky. 
V očakávaní nastávajúceho trendu v refinancovaní hypoték vyvinuli inovatívny produkt, ktorý jednak pritiahol klientov, ako i získal uznanie odborníkov. 
A dôležité je, že úspech našej banky by nebol možný bez podpory kolegov na rizikových a podporných útvaroch, ktorí úspešne zvládli obrovský nárast predaja a pracovnej záťaže, niekedy až niekoľkonásobný oproti minulým rokom. 
Rád by som sa tiež poďakoval kolegom vo firemnom segmente VÚB. 
Ich stabilná usilovná práca priniesla ovocie v podobe nepretržitého obchodného rastu po mnohé roky, čo potvrdzuje i rok 2016. 
Teda objemy rastúce dvakrát rýchlejšie ako trh zvýšili podiel VÚB na celkových firemných úveroch o 1,5 % na 18,3 % v porovnaní s minuloročnou úrovňou a dosiahli nové historické maximum. 
A čo je dôležité, rast firemných úverov bol rozumne vyvážený v segmente veľkých firiem i malých a stredných podnikov, čo len potvrdzuje, že každý jednotlivý klient je pre nás dôležitý. 
Taktiež obchodné výsledky našej lízingovej dcérskej spoločnosti, VÚB Leasing, boli silné a podarilo sa jej zvýšiť trhový podiel aj v roku 2016. 
Minulý rok bol úspešný i pre našu faktoringovú spoločnosť, VÚB Factoring, ktorá rástla v celkovom objeme i ziskovosti. 
Na depozitnom trhu sme zvýšili objem primárnych vkladov o silných 8,8 %, štvornásobok trhového rastu. 
Náš podiel na celkových primárnych vkladoch tak vzrástol zo 16,7 % na konci roku 2015 na 17,8 % do decembra 2016. 
Tento výkon bol len vďaka firemným vkladom, ktoré sa zvýšili o takmer 22 % v porovnaní s minulým rokom. 
Na depozitnom trhu v segmente domácností sme si udržali náš podiel na úrovni minuloročných 14,5 %. 
Štruktúra vkladov domácností sa však naďalej posúvala od termínovaných vkladov k netermínovaným účtom a tak odrážala prostredie ultra nízkych úrokových sadzieb. 
V tomto prostredí je dôležité, aby sme našim klientom ponúkali alternatívne spôsoby sporenia. 
A my tak aj robíme, jednak v správe aktív, kde sme aktívni spolu so silnou podporou zo strany Eurizon Capital, vedúcej správcovskej spoločnosti Intesa Sanpaolo v Európe a v penzijnom sporení, kde pôsobíme v spoločnom podniku spolu s naším partnerom Generali Slovensko. 
Obidve naďalej ponúkali vyššiu hodnotu pre klientov aj v roku 2016, o čom svedčí i nárast počtu klientov a rast aktív v ich správe. 
Konkrétne VÚB Generali, dôchodcovská správcovská spoločnosť prevýšila trh rastom aktív v správe o viac ako 13 % a zvýšila svoj trhový podiel o 0,4 percentuálneho bodu na 16,7 %. 
Dôležité je, že počet klientov v našom systéme dôchodkového sporenia sa zvýšil o takmer 15 tisíc, najviac zo všetkých hráčov na trhu. 
V oblasti finančných konsolidovaných výsledkov si skupina VÚB pripísala výnosy vo výške 556 milióna €, čo je o 0,5 % viac ako pred rokom. 
V oblasti nákladov naše prevádzkové náklady v porovnaní s minulým rokom vzrástli o 3,4 %, predovšetkým kvôli rastúcim osobným nákladom o 3,6 %, ako aj kvôli vyšším nákladom bankového odvodu o 10,3 %. 
Náš pomer nákladov a výnosov bez bankového odvodu vzrástol oproti minulému roku o 1 % na 45,2 %, no stále ostal výrazne pod 50,3 % úrovňou trhu. 
Náš prevádzkový zisk pred tvorbou opravných položiek dosiahol 282 miliónov €, čo bolo o 2,1 % menej ako pred rokom. 
Po úprave o opravné položky a dane skupina zaznamenala čistý zisk vo výške 156,8 milióna €, o 4,3 % menej ako minulý rok. 
Pri pohľade vpred prevádzkové prostredie bude veľmi náročné v roku 2017. 
Určite sa očakáva ďalší pevný hospodársky rast, ktorý podporí dopyt po finančnom sprostredkovaní. 
Avšak objavia sa i určité otázky, ktoré vyústia do menej pozitívneho výhľadu ako v roku 2016. 
Konkrétne, zadlženosť domácností vzrástla na rekordnú úroveň a prevýšila regionálnych susedov. 
Približovanie sa k nasýteniu dlhu domácností bude postupne limitovať priestor pre rast nových obchodov. 
Okrem iného to vyvoláva aj regulačnú odpoveď z centrálnej banky a tým aj sprísnenie prístupu klientov k hypotékam a spotrebným úverom. 
Dopyt po hypotékach ako kľúčovom faktore rastu v minulom roku sa takisto spomalí, keďže ceny nehnuteľností sa medzičasom dosť výrazne zvýšili a začali tak komplikovať dostupnosť bývania v niektorých segmentoch. 
Marže budú naďalej klesať, pretože prostredie úrokových sadzieb zostane nízke dlhšie ako sa zdalo pred rokom. 
Keďže očakávania globálnej inflácie sa uvoľnili v druhej polovici roku 2016 objavilo sa v poslednom čase aj isté oživenie v dlhodobých výnosoch. 
Táto rastúca korekcia výnosov určite môže spomaliť klesajúci trend sadzieb na nových úveroch. 
Rovnako však bude tlačiť na náklady na financovanie a tak viesť k malému, ak vôbec nejakému, uvoľneniu tlaku na marže v dohľadnej budúcnosti. 
Ani regulačný tlak nepoľaví. 
V podstate z dôvodu zmeny legislatívy týkajúcej sa bankového odvodu priame regulačné náklady pre slovenské banky sa zvýšia v porovnaní s predchádzajúcimi odhadmi, pretože sadzba bankového odvodu zostane v roku 2017 na úrovni roku 2016 a nie polovičná, ako sa očakávalo podľa predošlej legislatívy. 
Proti tomuto trhovému a regulačnému tlaku musíme pokračovať v stratégii, ktorá dobre fungovala v roku 2016. 
Musíme pokračovať v zlepšovaní kvality, získavaní rozhodujúceho množstva a v ďalšom posilňovaní výkonnosti a účinnosti. 
Z hľadiska výnosov hlavným faktorom rastu zostáva rast obchodu. 
Okrem rastúcich objemov úverov na vykompenzovanie klesajúcich marží budeme tiež pokračovať v zlepšovaní kvality/štruktúry výnosov s cieľom zvýšiť príjem z poplatkov. 
Na strane nákladov sa zameriame naďalej na zjednodušenie a zníženie prevádzkového odpadu s cieľom zvýšiť produktivitu. 
Jednoznačne sa musíme chopiť tohto ťažkého a náročného roka. 
Ja napriek tomu pevne verím, že tím VÚB bude na tejto ceste úspešný. 
Preto by som rád poďakoval všetkým pracovníkom za ich úsilie, tvrdú prácu a dosiahnuté úspechy. 
Rovnako by som chcel vyjadriť vďaku VÚB klientom, obchodným partnerom za ich prejavenú dôveru a akcionárom za ich podporu. 
V roku 2017 želám nám všetkým to najlepšie. 
Alexander Resch, generálny riaditeľ a predseda predstavenstva