Vážení akcionári, klienti, obchodní partneri, rok 2014 bol pre VÚB úspešný. 
S radosťou môžem konštatovať, že sme dosiahli dobré výsledky a prekročili plánované ciele a výsledky z predchádzajúceho roku v ziskovosti aj v obchodných ukazovateľoch rastu. 
Obzvlášť ma potešili obchodné ukazovatele rastu, pretože naším hlavným cieľom v uplynulom roku bol vyvážený podnikateľský rast. 
V skutočnosti zrýchlenie podnikateľského rastu čiastočne podnietil priaznivý vývoj na trhoch, ktoré ťažili z prekvapivo masívneho zvratu v oblasti domáceho dopytu. 
Prudký skok domáceho dopytu, ktorý zahŕňal spotrebu aj investície, sprevádzal výrazný pokles nezamestnanosti a pomerne štedré zvýšenie miezd v celom hospodárstve. 
Spolu s ďalším poklesom úrokových sadzieb, historicky nízkymi cenami nehnuteľností a s infláciou spotrebných cien sa významne zlepšil apetít a kapacita domácností v oblasti úverovania. 
Výška úverov pre domácnosti tým vzrástla o 12 %, a prekročila už aj tak silný 10 % nárast z roka 2013. 
Medzičasom sa zlepšil aj apetít korporátnej klientely v oblasti bankových dlhov, ktorý poháňali predovšetkým veľké firmy využívajúce nízke úrokové sadzby na financovanie svojich reštrukturalizačných plánov. 
Objem úverov poskytnutých firmám sídliacim na Slovensku sa po niekoľkých rokoch oddlžovania a poklesu úverov konečne v roku2014 zhruba stabilizoval. 
V porovnaní s predchádzajúcim rokom celkový bankový úverový trh zrýchlil rast z 5,7 % na 6,4 %. 
Rast objemov na depozitnom trhu sa oproti minulému roku o niečo spomalil, na 3,8 % zo 4,3 % v minulom roku. 
Na rozdiel od roku 2013 sa však nezvýšil objem hotovostných vkladov nefinančných inštitúcií uložený v miestnych bankách. 
Tieto inštitúcie pravdepodobne využívali hotovosť prednostne na investície, čo sa v konečnom dôsledku ukázalo produktívnejšie. 
Na druhej strane objem vkladov domácností v bankách prekvapivo vzrástol o solídnych 4,2 %, hoci úroky klesli takmer na nulu. 
Ľudia preto radšej mali prostriedky uložené na bežných účtoch než na termínovaných vkladoch. 
A tí, ktorí hľadali vyššie zhodnotenie svojich úspor, sa znova uchýlili k podielovým fondom. 
Podielové fondy majú za sebou ďalší dobrý rok, keď objem aktív v správe vzrástol oproti minulému roku o 19 %. 
Za týchto podmienok sa nám na úverovom trhu celkovo darilo a náš podiel na ňom sme zvýšili na 18,4 % z 18,2 % v predchádzajúcom roku. 
V rozdelení podľa segmentov, na rozdiel od retailovej oblasti, na ktorú sme sa zamerali, sme predbehli trh vo firemnom segmente. 
Napriek tomu, že sme akcelerovali úverovanie v retailovej oblasti na 9,8 %, čo predstavuje takmer trojnásobok tempa rastu v roku 2013, náš trhový podiel klesol o štyri desatiny percentuálneho bodu. 
Zvlášť nepriaznivý bol pokles podielu na hypotekárnom trhu a v oblasti bývania, ktorý bol našou najvyššou prioritou rastu na rok 2014. 
V polovici roka sme sa vrátili k tomuto segmentu výraznými investíciami do marketingovej kampane, zmenou produktov, zlepšením procesov a zvýšenou snahou pobočiek predávať produkty. 
Bohužiaľ, neboli sme natoľko dôslední, aby sa nám podarilo udržať si túto zlepšenú pozíciu aj koncom roka. 
A predsa, s takmer 22 % trhovým podielom si zachovávame silnú pozíciu v tomto kľúčovom segmente. 
Uplynulý rok sme si pripomenuli, aké to je viesť tento dôležitý trh skôr než ho sledovať. 
V budúcnosti musíme byť prísnejší pri tvorbe a poskytovaní hodnoty novým, ako aj stálym klientom. 
V spotrebných úveroch sme zvýšili rast objemov na 10,7 % v porovnaní s predchádzajúcim rokom. 
Náš trhový podiel klesol z 20,7 % za minulý rok na 19,8 %. 
Na rozdiel od našich hlavných konkurentov sme však prítomní aj na trhu nebankového spotrebného financovania. 
Naša špecializovaná dcérska spoločnosť Consumer Finance Holding v roku 2014 zaznamenala 9,9 % rast v úverovej knihe a naďalej zostala lídrom v tomto segmente. 
Firemné úvery objemovo vzrástli o 6,1 %, čím sme predbehli trh a zvýšili trhový podiel z 15,4 % na 16,1 %. 
Toto zlepšenie sa rovnomerne prejavilo vo všetkých segmentoch, no mimoriadne ma potešilo rozšírenie úverového portfólia malých a stredných podnikov o pozoruhodných 16,7 %. 
Naša lízingová dcérska spoločnosť VÚB Leasing, ktorá dokázala zvýšiť svoj trhový podiel, rovnako zaznamenala pozitívne výsledky. 
Navyše tým, že spoločnosť VÚB Leasing stále uplatňovala selektívny prístup k novým aktívam poskytovaným na lízing, dokázala oproti minulému roku naďalej zlepšovať svoje marže, ako aj celkové finančné výsledky. 
Aj pre VÚB Factoring bol rok 2014 úspešný. 
Spoločnosť dokázala obhájiť svoj trhový podiel a zostala jasným lídrom v objeme bezregresného faktoringového financovania. 
Z hľadiska dosiahnutej profi tability VÚB Factoring zaznamenal svoj najlepší rok. 
Na depozitnom trhu boli naše výsledky ovplyvnené masívnym nadbytkom likvidity, ktorú máme, a teda viac sme sa zamerali na potreby financovania nových aktívnych obchodov ako na boj o podiel na depozitnom trhu. 
Naša základňa primárnych vkladov teda na jednej strane oproti minulému roku celkovo kleslavo všetkých segmentoch o 1,1 % a podiel na trhu sa znížil z 17,6 % na 16,8 %. 
Na druhej strane, aby sme dostatočne financovali úverovú expanziu, získali sme o vyše 500 miliónov € vkladov viac, než sme si stanovili v pláne. 
Navyše sme klientom okrem termínovaných vkladov naďalej ponúkali alternatívne spôsoby zhodnocovania úspor. 
Aktíva našich klientov investované do podielových fondov prevýšili dynamiku trhu a trhový podiel správcovskej spoločnosti VÚB Asset Management tak vzrástol z minuloročných 18,8 % na 19,7 %. 
Okrem toho naša prítomnosť na trhu celkových finančných aktív slovenských domácností zahŕňa aj dôchodkové sporenie, v ktorom aktívne spolupôsobíme prostredníctvom spoločného podniku s naším partnerom Generali Slovensko. 
V roku 2014 sme zvýšili dôchodkové aktíva v našej správe o 11 % na 980 miliónov €a zlepšili sme tak trhový podiel na 15,3 % z 15,1 % pred rokom. 
Dôležité je, že sme klientom naďalej poskytovali nadpriemerné zhodnotenie dôchodkových úspor a zvýšili počet klientov o 9 tisíc, na 224 tisíc. 
V oblasti konsolidovaných finančných výsledkov si skupina VÚB pripísala v roku 2014 prevádzkové výnosy vo výške 544 miliónov €, čo je o 2,4 % viac ako pred rokom. 
V oblasti nákladov sme naďalej zostali efektívni a prevádzkové náklady sme v porovnaní s minulým rokom zvýšili o 2,7 %. 
Náš pomer nákladov a výnosov bez bankového odvodu predstavoval 44,7 %, výrazne pod 49,3 % úrovňou trhu. 
Náš prevádzkový zisk pred tvorbou opravných položiek dosiahol 271 miliónov €, čo bolo o 2,1 % viac ako pred rokom. 
Po úprave o opravné položky a dane skupina zaznamenala čistý zisk vo výške 145,8 milióna €, o 7,9 % viac ako minulý rok. 
Pri pohľade vpred prevádzkové prostredie zostáva naďalej náročné aj v roku 2015. 
Hoci sa očakáva ďalší hospodársky rast, ktorý podporí rast úverov, extrémne nízke úrokové sadzby budú tvrdo obmedzovať výnosy bánk. 
Marže kľúčových produktov, ako sú hypotéky, klesli už teraz na úroveň krajín západnej Európy a hodnoty spolu s rastúcim konkurenčným tlakom sa budú ešte znižovať. 
Nižšie budú nielen marže nových obchodov, ale budú klesať aj marže na terajších úveroch z dôvodu agresívnej refinančnej ponuky menších bánk, ktorá sa môže rozvinúť aj na spotrebné úvery. 
Navyše priestor na rast nových retailových úverov bude obmedzený opatreniami NBS, ktorá sa snaží o postupné zníženie prílivu riskantnejších úverov, a počínajúc rokom 2015, uvaľuje limity na výšku nových úverov v porovnaní s hodnotou založenej nehnuteľnosti, splatnosť a na ukazovatele schopnosti klienta splácať úver. 
Na strane nákladov bankový odvod sa v roku 2015 zníži, ale banky budú čeliť aj novým nákladom spojeným s európskou bankovou reguláciou. 
Banky začnú prispievať najmä do nového Národného fondu na riešenie krízových situácií zriadeného transpozíciou smernice BRRD, ktorý sa neskôr bude postupne spájať s Jednotným rezolučným fondom, ktorý bude zriadený v rámci Európskej bankovej únie. 
Náklady bude zvyšovať aj priamy dohľad ECB, ktorému VÚB teraz podlieha ako jedna z troch najväčších bánk na Slovensku. 
Nízke marže, silná konkurencia a regulačný tlak naznačujú, že musíme stáť čo najbližšie ku každému nášmu klientovi. 
Aj keď obchodný rast zostáva naďalej kľúčovým slovom v našej stratégii vytýčenej už pred rokom na tomto mieste, ochrana súčasného portfólia v rebríčku priorít nestála nikdy vyššie. 
Jednoznačne stojí pred nami ťažký a náročný rok. 
Ja napriek tomu pevne verím, že tím VÚB bude na tejto ceste úspešný. 
Preto by som rád poďakoval všetkým pracovníkom, ktorí tieto pekné úspechy v roku 2014 vytvorili, za ich úsilie, oddanosť a za tvrdú prácu. 
Rovnako by som chcel vyjadriť vďaku klientom VÚB a obchodným partnerom za dôveru, ktorú nám preukazujú, a akcionárom za ich podporu. 
Želám nám všetkým to najlepšie v roku 2015. 
Alexander Resch generálny riaditeľ a predseda predstavenstva