Vážení akcionári, klienti a obchodní partneri,rok 2018 bol pre VÚB veľmi úspešný. 
Veľmi ma teší, že sme dosiahli skvelé obchodné výsledky a výrazne zvýšili objemy úverov a primárnych vkladov. 
Teší ma aj prevádzková efektivita a kvalita nášho úverového portfólia. 
Tento vývoj nám umožnil dosiahnuť najlepšiu možnú finančnú výkonnosť, čo v značnej miere kompenzovalo negatívny vplyv znižovania marží. 
Pred podrobným hodnotením úspechov VÚB sa domnievam, že je poučné, aby sme najprv preskúmali vývoj vo vonkajšom prostredí. 
Začnem reálnou ekonomikou, ktorá bankovému sektoru ostala pozitívne naklonená. 
HDP vzrástol o viac ako4 % a trh práce sa naďalej zlepšoval, pričom miera nezamestnanosti klesla na nové historické minimá. 
Vďaka bohatej ponuke nových pracovných miest a rastu miezd sa finančná pozícia domácností ešte zlepšila, čím sa zvýšila ich výdavková kapacita, ale aj akumulácia úspor. 
Bankový sektor tak profitoval z pokračujúceho silného rastu objemu retailových úverov a vkladov. 
Aj podniky zaznamenali zlepšenie svojej ekonomickej a finančnej situácie, čo ich viedlo k zvýšeniu objemu ich úverov a vkladov. 
Úroveň úrokových sadzieb zostala veľmi nízka a tlak na marže naďalej podkopával ziskovosť bankového sektora. 
Pokiaľ ide o základné ukazovatele, tlak sa zdanlivo zmiernil, pretože úrokové výnosy konečne zaznamenali nárast. 
Ten však bol dosiahnutý len vďaka rastu objemu úverov a nie zvýšeniu marží. 
Marže ostali pod tlakom najmä v oblasti hypoték, kde sadzby naďalej klesali v dôsledku intenzívnej konkurencie. 
Náklady na financovanie sa medzitým zvýšili, pretože nadbytočná likvidita v slovenskom bankovom sektore vyschla a požadované výnosy na novo vydaných krytých dlhopisoch sa začali postupne dvíhať nahor. 
Preto som rád, že aj v roku 2018 sme dokázali podstatne zvýšiť objem úverov. 
Dokázali sme rásť rýchlejšie ako konkurencia, a tak sa nám podarilo ďalej zvýšiť podiel na trhu. 
V decembri 2018 sme držali 21,4 % zo všetkých úverov slovenského bankového sektora v porovnaní s 20,4 % na konci roku 2017. 
V oblasti retailových úverov sme v roku 2018 systematicky rozvíjali portfólio hypoték, dokázali sme dorovnať a prekonať rast trhu. 
Celkový objem všetkých hypotekárnych úverov VÚB v decembri 2018 bol o 14,1 % vyšší ako pred rokom, zatiaľ čo trh v rovnakom čase vzrástol o 12,8 %. 
Náš podiel hypotekárnych úverov tak vzrástol na 23,8 % z 23,5 % ku koncu roka 2017. 
Musím zdôrazniť, že taký rýchly rast hypotekárneho portfólia sme v skutočnosti pred rokom nepredpokladali. 
Skôr sme si mysleli, že trh sa trochu spomalí, keďže centrálna banka ďalej sprísnila limity na úverové a finančné rezervy a od júla 2018 zaviedla nový limit na celkovú úroveň dlhu k príjmom jednotlivých klientov. 
Tieto regulačné zmeny však mobilizovali kupcov nehnuteľností a potenciálnych hypotekárnych klientov, aby svoje plány urýchlili. 
Objem nových hypotéka iných úverov na bývanie tak dočasne vyskočil na hodnoty blízke historickým rekordom počas refinančnej kampane v roku 2016. 
O to viac oceňujem úsilie našich kolegov v predaji, ktorí zabojovali za náš podiel nanovo vytvorenom dopyte po úveroch. 
Rovnako tak oceňujem úsilie našich kolegov na oddelení rizika či podporných útvarov, ktorí úspešne spracovali tieto obrovské objemy žiadostí o hypotéku počas kampaní v neskorej jari a lete. 
V porovnaní s rýchlym rastom hypotekárneho portfólia trh spotrebiteľských úverov neoslnil. 
V skutočnosti tento trh spomalil svoje medziročné tempo rastu na jednociferné miery a nová produkcia sa ustálila na úrovni minulého roku. 
Určite však naďalej veríme v tento trh, pričom držíme takmer 24 % podiel,čím potvrdzujeme naše vedúce postavenie v oblasti spotrebiteľského financovania. 
V druhej polovici roku2018 sa spotrebiteľské výdavky začali opäť oživovať, keďže trh práce a dôvera domácností sa naďalej zlepšovali. 
Začlenením našej nebankovej spoločnosti Consumer Finance Holding („CFH“) do banky od januára2018 máme dobrú pozíciu, aby sme využili potenciál tohto trhu naplno a využili modernizovanú značku Quatro – podľa prieskumu agentúry Nielsen najdôveryhodnejšiu značku spotrebiteľských úverov na Slovensku. 
Na trhu podnikových úverov sme v decembri 2018 zaznamenali nárast podielu na novú výšku 19,6 %. 
Nárast oproti 18,7 % z predchádzajúceho roka bol v značnej miere spôsobený rastom úverov ne rezidentom. 
Na domácom trhu sme sa naďalej zamerali na posilnenie nášho vedúceho postavenia v segmente malých a stredných podnikov. 
Objem úverov malým a stredným podnikom sme zvýšili o 9,6 %. 
Vďaka tomuto silnému rastu vzrástli celkové úvery VÚB rezidentským nefinančným spoločnostiam o 6 %,čo nám umožnilo zvýšiť náš podiel na tomto kľúčovom firemnom trhu o dve desatiny nad 16 % úroveň v predchádzajúcom roku. 
Vzťahy s firemnými klientmi sme ďalej rozvíjali aj prostredníctvom našej leasingovej dcérskej spoločnosti VÚB Leasing, pre ktorú rok 2018 označil novú éru, keď sa spojil s Qcar, bývalou divíziou v CFH spoločnosti špecializujúcou sa na financovanie jazdených automobilov. 
Týmto zlúčením sa spoločnosť VÚB Leasing stala druhým najväčším hráčom na lízingovom trhu z hľadiska nových objemov s podielom viac ako 12 %. 
Z finančného hľadiska naša lízingová dcérska spoločnosť rástla vo svojich kľúčových súvahových a finančných ukazovateľoch ako výsledok rastúcich obchodných aktivít, ale aj v dôsledku zlúčenia s Qcarom. 
VÚBLeasing zároveň uskutočnil aktivity a projekty, ktoré podporia ďalší rast v nasledujúcich rokoch. 
V neposlednom rade sme aj naďalej rozvíjali vzťahy s firemnými klientmi v oblasti faktoringu. 
V januári 2018 sa VÚBFactoring zlúčil s bankou, ale rast obchodu pokračoval ďalej. 
Objemy odkúpených pohľadávok medziročne vzrástli o 7 % na novú historicky najvyššiu úroveň. 
Na depozitnom trhu sme v decembri 2018 zvýšili náš podiel z celkových bankových vkladov na 18,5 % zo17,8 % v decembri 2017. 
Zameriavali sme sa predovšetkým na rast retailových vkladov. 
Na trhu s firemnými depozitmi sme zámerne ubrali plyn a vzdali sa časti drahších depozít. 
S potešením môžem povedať, že sme sa posunuli v predpokladanom smere. 
Rast objemov vkladov domácností sa takmer zdvojnásobil v porovnaní s predchádzajúcim rokom a prekonal aj rast trhu. 
Vďaka tomu sa náš podiel na celkových bankových vkladoch domácností zvýšil na 15,2 % v decembri 2018 z 14,7 % v decembri 2017. 
Je však jasné, že musíme pokračovať týmto smerom, aby náš podiel na vkladoch domácností bol viac zosúladený s našou pozíciou na trhu úverov domácnostiam, ktorý je približne na úrovni 22 %. 
To je dôležité, aby sme dokázali financovať naše rastové ašpirácie na trhu s hypotékami a aby sme aj v budúcnosti dodržali regulátorom stanovený profil financovania. 
Ako bolo vysvetlené v mojom predchádzajúcom príhovore v roku 2017, naše zameranie na trhu s vkladmi musí ísť nad rámec štandardných bankových depozitných produktov. 
Našim klientom musíme ponúknuť alternatívne spôsoby ako sa postarať o svoje úspory, ktorých objemy budú pravdepodobne v blízkej budúcnosti výraznejšie rásť. 
Je pravda, že rok 2018 nebol veru dobrým rokom čo sa týka výnosov pre malých individuálnych sporiteľov a investorov, keďže globálny hospodársky cyklus vyvrcholil a finančné trhy zamierili nadol. 
Snažili sme sa dosiahnuť najlepšie možné zhodnotenie pre našich klientov na trhoch s podielovými fondmi a dôchodkami, v ktorých pôsobíme už mnoho rokov, ale objektívne sme globálne trendy zvrátiť nemohli. 
Preto naše úsilie v oblasti správy aktív, v ktorom pôsobíme so silnou podporou Eurizon Capital, poprednej európskej správcovskej spoločnosti spoločnosti Intesa Sanpaolo, sa zameralo na udržanie klientskej základne a ponúknutie inovatívnych a flexibilných investičných riešení. 
V priebehu roku 2018 sme tak ďalej rozširovali produktové portfólio VUBAM, spustili sme nový fond Edicia 2018 a rozšírili ponuku o osem nových kapitálových podielových fondov Eurizonu. 
Vynaložením väčšieho úsilia na informovanie klientov o vývoji na trhoch a rozšírení odbornej prípravy investičných špecialistov v rámci distribučnej siete sme udržali celkový objem aktív pod správou VUBAM fondov na úrovni takmer 1,6 miliardy EUR, čo nám umožnilo udržať si pozíciu druhého najväčšieho hráča na trhu, aj keď náš podiel trochu klesol, na 18,3 % do decembra2018. 
Na trhu penzijného sporenia, v ktorom pôsobíme v spoločnom podniku s naším partnerom Generali Slovensko, sme boli úspešnejší a pokračovali v raste klientskej základne a finančných prostriedkov. 
VÚB Generaliv roku 2018 spravovala aktíva vo výške 1,39 mld. €, čo predstavuje nárast o 6,5 % v porovnaní s predchádzajúcim rokom. 
Jej podiel na trhu sa zvýšil o 0,1 percentuálneho bodu na 17,3 % a upevnil pozíciu VÚB Generali ako tretieho najväčšieho hráča na tomto trhu. 
Dôležité je, že počet klientov v našom systéme dôchodkového sporenia sa zvýšil o viac ako 18 tisíc, najviac zo všetkých hráčov na trhu. 
V oblasti finančných konsolidovaných výsledkov si skupina VÚB v roku 2018 pripísala výnosy vo výške498,5 milióna €, čo je o 1,5 % menej ako pred rokom. 
Pokles bol spôsobený najmä ďalšími kompresiami úrokových marží, ktoré znížili čistý úrokový výnos o 4,5 %, aj keď objem konsolidovaných úverov medziročne vzrástol o 13,4 %. 
Dôležité je, že čisté príjmy z poplatkov a provízií sme zvýšili o 12,6 % a ich podiel na celkových prevádzkových výnosoch vzrástol na 25,7 % z 22,5 % v roku 2017. 
Ziskovosť sme bránili aj opatreniami v riadení nákladov. 
Zvlášť pozitívne výsledky priniesla integrácia spoločností CFH a VÚB Factoringu do Banky – synergie nákladov, ktoré sme očakávali v horizonte troch rokov, boli takmer úplne dosiahnuté už v prvom roku. 
Tým sme dokázali znížiť prevádzkové náklady o 1,6 % pred rokom, aj keď osobné náklady vzrástli o 2,0 %. 
Náš pomer nákladov a výnosov tak ďalej klesol o dve desatiny percentuálneho bodu na 45,4 % (z konsolidovaných údajov) a zostal výrazne pod priemerom bankového trhu, ktorý k decembru2018 predstavoval 57,3 %. 
Náš zisk pred tvorbou rezerv, opravných položiek a daňami dosiahol 260,2 miliónov €, čo bolo o 1,4 % menej ako pred rokom. 
Po úprave o opravné položky a dane skupina zaznamenala čistý zisk vo výške 160,3 milióna €, čo je oproti predchádzajúcemu obdobiu pokles o 8,4 %. 
Prevádzkové prostredie pre banky by v roku 2019 vo všeobecnosti malo ostať relatívne priaznivé. 
Pokiaľ nepríde k nepredvídaným globálnym výkyvom, reálna ekonomika by si mala udržať rast na úrovni približne4 %, keďže naplno by mala zabrať výroba v nedávno ukončených veľkých investičných projektoch v automobilovom priemysle. 
Dôvera domácnosti a ich finančná pozícia sa pravdepodobne budú aj naďalej zlepšovať, keďže trh práce sa bude ďalej upevňovať a tlačiť na rast miezd. 
Priestor pre banky na poskytovanie úverov domácnostiam však bude testovaný nariadeniami NBS zavedenými v júli 2018, ktorých cieľom je spomaliť rast úverov domácnostiam. 
V roku 2018 tieto opatrenia nedosiahli očakávané spomalenie. 
Naopak, zdá sa, že posunuli perspektívny dopyt po hypotékach, ktorý by pravdepodobne inak dorazil na trh až v roku 2019 a neskôr. 
Preto by sa dala očakávať korekcia a výraznejšie spomalenie rastu hypotekárneho trhu. 
Pri úrokových sadzbách pravdepodobne v roku 2019 uvidíme určitú zmenu. 
ECB už nenavyšuje svoju súvahu, keďže v decembri 2018 ukončila svoj program nákupu aktív. 
Tiež naznačuje, že po rokoch stability bude ďalší pohyb oficiálnych úrokových sadzieb nahor, aj keď táto zmena je ešte vzdialená. 
Tento vývoj a signály postupne zvyšujú náklady na financovanie bánk už niekoľko mesiacov. 
Zdá sa byť nevyhnutné, že v určitom štádiu sa tieto náklady budú musieť prejaviť aj v sadzbách bankových produktov. 
To môže postupne zlepšiť marže pre banky, ale môže aj spomaliť dopyt po úveroch. 
V každom prípade sa aj v najbližšom roku naďalej sústredíme na naše kľúčové strategické priority, ktoré nás v roku 2018 viedli dobre: v oblasti príjmov sa okrem rastu v absolútnych číslach sústredíme na ďalšie zlepšenie ich kompozície smerom k príjmom z poplatkov. 
S cieľom zlepšiť spokojnosť zákazníkov sa ďalej sústredíme na digitalizáciu. 
Budeme naďalej veľa investovať do tejto oblasti, pretože veríme, že rozšírenie digitálnych služieb a využívanie nových technológií je správnou cestou, ako čeliť novej bankovej budúcnosti. 
Nastrane nákladov sa ďalej budeme zameriavať na správnu alokáciu zdrojov a ich zjednodušovanie. 
Budeme pokračovať v nahradení základného bankového systému novým, najlepším modelom v sektore. 
Už bola dokončená štúdia uskutočniteľnosti tejto výmeny a teraz smerujeme k jej implementácii. 
Na záver by som chcel poďakovať našim zamestnancom za ich odhodlanie, náročnú prácu a skvelé výsledky minulého roku. 
Rád by som tiež poďakoval klientom a obchodným partnerom VÚB za dôveru, ktorú majú v banku, a akcionárom za ich podporu. 
Želám nám všetkým to najlepšie v roku 2019. 
Alexander Resch, generálny riaditeľ a predseda predstavenstva.

