Vážení akcionári, klienti a obchodní partneri, napriek nepriaznivému vývoju v externom prostredí bol rok 2009 pre VÚB uspokojivý. 
Udržali sme si, ba dokonca posilnili, našu pozíciu najziskovejšej banky na Slovensku. 
Nemenej dôležité je aj to, že VÚB naďalej zostala najefektívnejšou bankou na trhu. 
V skutočnosti sme boli jediná veľká banka, ktorá dokázala vykonávať svoju činnosť pri nižšom pomere nákladov a výnosov ako v roku 2008. 
Tieto pozitívne výsledky naznačujú, že naša stratégia je správna, a svedčia o kvalite a tvrdej práci ľudí, ktorí sú súčasťou našej inštitúcie. 
Začneme vývojom externého prostredia, pre ktorý bol rok 2009 v mnohých ohľadoch najnáročnejším obdobím v novodobej histórii slovenského hospodárstva. 
Pod ťarchou globálnej recesie sa obchodný cyklus náhle a dramaticky zmenil: z reálneho rastu HDP o viac ako 6% v roku 2008 sa stal pokles o takmer 5% v roku 2009. 
Opačný pohyb ekonomických pák spôsobil, že celková nezamestnanosť vzrástla o polovicu. 
Zisky firiem sa znížili a využitie kapacít pokleslo na historické minimum. 
Trh s nehnuteľnosťami zamrzol a ceny nehnuteľností značne poklesli. 
Tieto makroekonomické trendy sa negatívne prejavili v bankovom sektore a u ostatných poskytovateľov bankových služieb, predovšetkým v lízingových spoločnostiach a v spoločnostiach poskytujúcich spotrebné financovanie. 
Dopyt po nových úveroch zamrzol, pričom kvalita splácania úverov sa znížila. 
Zhoršujúce sa finančné postavenie prinútilo súkromný aj verejný sektor čerpať úspory, ktoré si naakumulovali v predošlom období. 
Následkom toho celkové primárne vklady klesli o 8%, zatiaľ čo úvery, očistené od zvýšených opravných položiek na ich krytie, sa znížili o 1%. 
Celkové aktíva bankového sektora poklesli o 16%, čo bol dramatický obrat oproti 14% rastu v predošlom roku. 
Zhoršujúce sa podnikateľské prostredie sa nevyhnutne odrazilo na finančných výsledkoch celého sektora. 
V porovnaní s rokom 2008 poklesli výnosy o 14%,okrem iného aj v dôsledku zavedenia eura. 
Tým sektor ako celok nevedel zabrániť rastu pomeru nákladov oproti príjmom, ktorý dosiahol takmer 60%oproti 55% v roku 2008. 
Prevádzkový zisk takto poklesol o 22% a v dôsledku tvorby zvýšeného objemu opravných položiek na krytie nesplácaných úverov banky na Slovensku zaznamenali 45% pokles čistého zisku. 
V porovnaní so situáciou externého prostredia sa výsledky VÚB vynímajú. 
Boli sme jediná veľká banka na slovenskom trhu, ktorá dokázala zaznamenať pozitívny rast prevádzkového zisku na úrovni jednotlivých bánk. 
Konkrétne, podarilo sa nám čiastočne kompenzovať pomerne nízke výnosy z operácií na finančných trhoch, ktoré vyplývali zo zavedenia eura, vyššími úrokovými výnosmi, ktoré pochádzali z masívneho rastu retailového úverového portfólia a efektívneho riadenia aktív a pasív. 
Treba tiež spomenúť pozitívny vplyv repatriácie výnosov minulého obdobia našej dcérskej spoločnosti Consumer Finance Holding vo forme dividend. 
Okrem toho banka dokázala znížiť prevádzkové náklady temer o 7% a stlačiť pomer nákladov a výnosov na úroveň 45% zo 49%, čo bola najlepšia hodnota na trhu dosiahnutá v minulom roku. 
V dôsledku toho prevádzkový zisk vzrástol o 7%, pričom náš podiel z prevádzkového zisku vykazovaného v sektore sa zvýšil z 21% v roku 2008 na 28% v roku 2009. 
V kontexte nášho 18% podielu na aktívach bankového sektora tieto údaje zreteľne vyčnievajú nad ostatnými. 
Kľúč k našim vynikajúcim výsledkom aj v týchto, pre bankový sektor ťažkých časoch sa opiera o tri hlavné páky: schopnosť zväčšiť naše úverové portfólio retailového segmentu, efektivitu a kvalitu aktív. 
Na rozdiel od ostatných na trhu, vďaka nášmu tradične obozretnému prístupu a tým, že sme sa skôr zameriavali na kvalitu ako na samotnú cenu, sme dokázali zabrániť zhoršovaniu úverového portfólia a znížiť vplyv rizikových nákladov. 
Kvalita našich aktív zostala naďalej najlepšia vo svojej triede. 
Pomer nesplácaných úverov a úverov celkovo bol o dva percentuálne body lepší, ako je trhový priemer, pričom na tieto úvery bolo vytvorené primerané krytie opravnými položkami. 
Okrem nadpriemerných kvantitatívnych výsledkov existuje ešte jeden menej hmatateľný, ale rovnako dôležitý rozmer činnosti, v ktorej VÚB vyniká, a to je naše úsilie presadiť zásady spoločenskej zodpovednosti firiem v podnikateľskej obci na Slovensku. 
Skutočne, pevne veríme v náš obchodný model založený na trvalo udržateľnom rozvoji. 
VÚB sa stala prvou bankou na Slovensku, ktorá minulý rok zaviedla vykazovanie trvalo udržateľného rozvoja podľa medzinárodných predpisov (Global Reporting Initiative) a Správu o spoločenskej zodpovednosti zverejnila spolu so správou o finančných výsledkoch. 
Nie je to inak ani v tomto roku, Správa o spoločenskej zodpovednosti za rok 2009 je pripojená k výročnej správe o finančných výsledkoch banky. 
Je pravda, že naše zameranie na kvalitu a na dlhodobú udržateľnosť rozvoja ako na krátkodobý cieľ a na cenu samotnú nám mohlo spôsobiť určitú stratu trhového podielu predovšetkým na cenovo čoraz citlivejšom trhu vkladov. 
Skutočne, náš podiel na celkových primárnych vkladoch klesol z 19,7% v roku 2008 na 17,5% v roku 2009. 
Tento pokles spôsobil hlavne výber štátnych vkladov. 
V hlavných segmentoch obchodnej činnosti – domácnosti a súkromné nefinančné podniky – sa nám v oblasti vkladov darilo lepšie, aj keď musíme priznať určitý ústup z predchádzajúcich pozícií. 
Konkrétne na trhu vkladov pre nefinančné podniky sme koncom roka mali 16% podiel oproti 16,9% v minulom roku. 
Tento pokles spôsobila najmä strata objemov vkladov od veľkých firemných klientov na rozdiel od MSP, ktorých peňažné toky sa ukázali stabilnejšie a ľahšie predvídateľné. 
Náš podiel na trhu s vkladmi obyvateľstva bol na úrovni 17,8%, čo je o jeden percentuálny bod menej ako koncom roka 2008. 
Dôležité je, že sa nám podarilo zmeniť zloženie depozitov v prospech vkladov s dlhšou viazanosťou, čím sme zlepšili stabilitu tejto dôležitej zložky finančnej základne banky z časového hľadiska. 
Okrem toho výpadok v oblasti vkladov obyvateľstva sa vo veľkej miere kompenzoval zvýšením v oblasti fondov v správe VÚB Asset Managementu, kde po prepade v roku 2008 došlo k radikálnemu zvratu. 
Spoločnosť v skutočnosti zvýšila svoj podiel na trhu o štyri body tým, že správne načasovala opätovný vstup našich klientov podielových fondov na zotavujúce sa globálne trhy. 
Žiaľ, takúto výhodu sme nemohli ponúknuť klientom penzijných fondov vzhľadom na zmenenú legislatívu, ktorá prinútila poskytovateľov penzijných fondov stiahnuť sa z trhov práve v čase, keď sa začali zotavovať. 
Napriek tejto a ďalším nepriaznivým legislatívnym zmenám týkajúcich sa penzijného sporenia na Slovensku sme si spolu s naším partnerom,spoločným podnikom Generali Slovensko, dokázali udržať dôveru 194 tisíc klientov, ktorých aktíva v našej správe vzrástli o 30%, čo predstavuje stabilný podiel na trhu vo výške 14,5%. 
Na trhu s úvermi sme pokračovali v tempe rastu aj napriek tomu, že rok 2009 sa niesol v znamení krízy. 
Bankové úvery sme zvýšili o 5,5% a tým zlepšili aj náš trhový podiel zo 16,7% v predchádzajúcom roku na 17,6%. 
Rast sa však takmer výlučne týkal retailového segmentu, v ktorom sme objemovo vzrástli o 12% oproti predošlému roku. 
Banka prerástla konkurentov najmä v oblasti hypotekárnych úverov a kreditných kariet. 
V segmente MSP objem úverov stagnoval, zatiaľ čo úvery poskytnuté veľkým firemným klientom klesli o 5%. 
Vzhľadom na to, že firemný trh sa celkovo ešte viac zmenšil, naše podiely bankových úverov poskytnutých celkom nefinančným podnikom dosiahli poprivatizačnú úroveň 14,7%. 
V porovnaní s úverovou knihou banky vzrástla naša konsolidovaná kniha úverov len o polovicu, teda o 3,5%, v dôsledku mimoriadne tvrdých podmienok, ktoré vládli na trhoch spotrebného financovania a lízingu. 
Naša špecializovaná dcérska spoločnosť Consumer Finance Holding utrpela 12% pokles v objeme, pretože rastúca nezamestnanosť veľmi zhoršila finančnú situáciu dlžníkov na tomto masovom trhu. 
Lízingová dcérska spoločnosť VÚB zažila ešte dramatickejší pokles objemov, a to o 19%, keďže firmy bojujúce s poklesom zákaziek a s nadbytkom kapacít sa prenajatých aktív vzdávali. 
Slabnúce obchodné výsledky našich nebankových dcérskych spoločností sa nevyhnutne prejavili na ich výnosoch a naštartovali opatrenia v oblasti nákladov, ktoré sa v spoločnosti CFH znížili o 12% a vo VÚB Leasing o 32%. 
Pozornosť venovaná nákladom aj inde v rámci Skupiny priniesla zníženie konsolidovaných prevádzkových nákladov o 8% oproti minulému roku. 
Týmto spôsobom sa nám úplne podarilo kompenzovať štvorpercentný pokles konsolidovaných prevádzkových výnosov a vytvoriť prevádzkový zisk na úrovni Skupiny vo výške 253,1 milióna € – teda o niečo viac ako vlani. 
Po úpravách týkajúcich sa opravných položiek, rezerv na krytie strát a dane z príjmu Skupina zaznamenala čistý zisk vo výške 141,7 milióna €, teda o 16% menej než v rekordnom roku 2008. 
Prostredie, v ktorom bankový sektor pôsobí, zostane naďalej náročné. 
V porovnaní s neistotou v predošlom roku však možno výhľad do ďalšieho obdobia ľahšie predvídať. 
Dôjde ku všetkými očakávanému oživeniu ekonomiky, hoci miernemu. 
Vo firemnom svete už možno pozorovať určité pozitívne vývojové trendy vo väzbe na zisky a využitie kapacít, ktoré sa postupne odrážajú od dna. 
Keďže tá najhoršia fáza recesie je už za nami, nezávislí pozorovatelia tiež tvrdia, že firemné bankroty už zrejme dosiahli svoj vrchol. 
Napriek tomu oživenie ekonomiky pravdepodobne nebude natoľko masívne, aby znížilo nezamestnanosť – kľúčový faktor, ktorý ovplyvňuje perspektívu retailového segmentu. 
Rovnako nemožno vylúčiť ani pokles hospodárskej činnosti v ďalšom období tohto roka, keď sa vyčerpajú fiškálne a peňažné stimuly. 
Musí teda prevládať opatrnosť. 
Smerovanie VÚB v roku 2010 sa znova bude riadiť stratégiou, ktorá nás dobre viedla počas ťažkého roka 2009. 
Banka zostane zameraná na trvalo udržateľný rozvoj, kvalitu, na aktívne počúvanie klientov. 
Okrem toho sa sústredíme na lepšie pochopenie našich zákazníkov, zlepšenie retailovej infraštruktúry a na efektívnejšie riadenie rizík. 
Naďalej venujeme pozornosť nákladom a prijímaniu opatrení na ďalšie zlepšenie likvidity a na zachovanie kapitálovej primeranosti tak, aby sme zostali jednou z najzdravších bánk v regióne. 
Na záver by som rád poďakoval našim zamestnancom za ich pracovné nasadenie, húževnatosť a za poctivú prácu v minulom roku. 
Chcel by som tiež vyjadriť vďaku klientom a partnerom VÚB za prejavenú dôveru k banke a akcionárom za podporu. 
Želám nám všetkým všetko dobré v tomto náročnom roku 2010. 