Vážení akcionári, klienti a obchodní partneri, zamestnanci, VÚB mala v roku 2022 veľmi dobrý rok. 
Skupine sa darilo pokračovať v raste svojej bilancie aj v ťažkej ekonomickej situácii poznačenej vojnou v susednej Ukrajine a dramatickým nárastom nákladov na dovoz energií, na ktorých je slovenská ekonomika kriticky závislá. 
VÚB dosiahla aj pekné finančné výsledky, ktoré prekonali očakávania. 
Čistý zisk v porovnaní s predchádzajúcim rokom vzrástol takmer o polovicu. 
Nárast ziskovosti vďačil jednak externým faktorom, napríklad zvýšeniu úrokových sadzieb, ale aj ďalšiemu zlepšovaniu prevádzkovej efektívnosti a obozretnému prístupu k riziku, ktorými sa výkonnosť VÚB kriticky odlišuje od konkurentov. 
Vynikajúce výsledky VÚB na trhu zaznamenali aj externí pozorovatelia, napríklad časopis Global Finance, ktorý aj v roku 2022 ocenil VÚB, ako Najlepšiu banku na Slovensku. 
V mene dozornej rady by som sa chcel poďakovať vedeniu a zamestnancom za tieto vynikajúce úspechy. 
Okrem dobrých kvantitatívnych výsledkov však úspech VÚB vnímam aj v inom kontexte. 
VÚB v mojich očiach je čestným korporátnym a verejným občanom, ktorý spustil a podieľal sana niekoľkých iniciatívach na pomoc a podporu ľuďom z Ukrajiny, ktorí hľadajú bezpečnosť pred vojnou. 
VÚB vnímam aj ako hrdého a zodpovedného člena komunity, ktorý implementoval princípy ESG a udržateľnosti do svojej každodennej prevádzky ako aj dlhodobej stratégii. 
Nedá mi nespomenúť Nadáciu VÚB, cez ktorú VÚB skupina organizovala darcovský program, rozdávala ceny Atlas, rôznymi grantmi podporila ekologické organizácie, mladých maliarov, obnovu pamiatok a mnoho ďalších verejne prospešných aktivít. 
Prístup a vplyv VÚB v oblasti udržateľnosti je na slovenskom trhu jedinečný, čo si všimli aj externí pozorovatelia. 
Časopis Global Finance napríklad udelil VÚB ocenenie Sustainable Finance Award za rok 2022. 
Pri pohľade do roku 2023 si uvedomujem, že bude ťažké udržať komerčnú výkonnosť z minulých rokov. 
Slovenskej ekonomike, podobne ako širšej ekonomike eurozóny hrozí recesia. 
Kvalita aktív sa nevyhnutne zhorší a apetít po vyššej finančnej páke sa oslabí. 
Prevádzkové náklady sa budú musieť prispôsobiť stále veľmi vysokej inflácii, zatiaľ čo ostávajúce menové stimuly ECB na financovanie bánk, napríklad prostredníctvom TLTRO, budú postupne ukončené. 
Napriek tomu som presvedčený, že pri pretrvávajúcej dôvere klientov a obchodných partnerov bude VÚB pokračovať v plnení svojich cieľov. 
A potvrdzujem, že Intesa Sanpaolo je naďalej odhodlaná pomáhať VÚB v akomkoľvek ohľade. 
Ignacio Jaquotot, predseda dozornej rady