Vážení akcionári, klienti a obchodní partneri, rok 2010 bol pre VÚB úspešný. 
Z obchodného hľadiska sme využili našu pevnú finančnú pozíciu a v kontexte celkovo sa zotavujúcej ekonomiky sme zvýšili náš podiel na hlavných úverových trhoch. 
Naďalej sme dosahovali dobré výsledky z hľadiska ziskovosti a výkonnosti, ktoré sú našimi dlhodobo silnými stránka mi. 
Ako sa ďalej dozviete, naša spoločnosť sa má čím pýšiť. 
Okrem kvantitatívnych výsledkov by som však rád spomenul aj menej hmatateľný, ale rovnako dôležitý rozmer nášho úspechu, a tým je snaha aplikovať princípy spoločenskej zodpovednosti v podnikateľskom prostredí na Slovensku. 
Sme pevne presvedčení, že podnikanie a zodpovednosť si neprotirečia. 
Práve naopak, snažíme sa vykonávať naše podnikateľské aktivity zodpovedne, pretože len takto máme možnosť tvoriť skutočnú hodnotu a dosiahnuť trvalo udržateľný rast a rozvoj. 
Z tohto dôvodu sme pred tromi rokmi, ako priekopník medzi slovenskými bankami,prijali systém podávania správ o trvalo udržateľnom rozvoji na základe medzinárodných noriem (GlobalReporting Initiative). 
Naďalej spolu s finančnou výročnou správou uverejňujeme výročnú správu o zodpovednom podnikaní. 
Aj tento rok je súčasťou finančnej výročnej správy výročná správa o zodpovednom podnikaní za rok 2010. 
Začneme vývojom externého prostredia; po hlbokej recesii v roku 2009 sa ekonomika začala v roku 2010 postupne zotavovať. 
Reálny rast HDP zaznamenal slušný 4percentný nárast, čo bolo vítanou úľavou v porovnaní s jeho poklesom o takmer päť percent v predchádzajúcom roku. 
Napriek tomu zotavovanie neprebiehalo vo všetkých sektoroch rovnako. 
Kým priemysel orientovaný na export sa vrátil na výrobnú úroveň spred obdobia krízy, sektory závislé od domáceho dopytu, ako napríklad stavebníctvo a malo obchod, naďalej stagnovali. 
Rast ekonomiky tiež nebol dostatočne silný na to, aby spôsobil zníženie nezamestnanosti, ktorá dosahovala takmer dvojnásobok miery nezamestnanosti pred krízou. 
V poslednom období však pracovný trh vykazuje náznaky stabilizácie a pokusovo tvorbu pracovných miest, čo predstavuje kladný vývoj po poklese v roku 2009. 
Pre bankový sektor bola pozitívom aj stabilizácia trhu nehnuteľností, ktorý zaznamenal návrat kupujúcich, keďže pomaly utíchajú obavy zo straty pracovných miest a pokles cien nehnuteľností zlepšil dostupnosť bývania na historicky takmer najlepšie podmienky. 
Vďaka postupne sa zlepšujúcemu podnikateľskému prostrediu sa bankovému sektoru podarilo zvýšiť celkové aktíva, aj keď len o mierne tri percentá. 
Objem vkladov narástol o šesť percent a objem úverov o päť percent. 
Nárast objemov sa odzrkadlil vo výnosoch, ktoré po prudkom 14percentnom poklese v predchádzajúcom roku vzrástli v roku 2010 o 8 %. 
Banky naďalej pokračujú v optimalizácii svojich nákladov a po prudkom znížení celkových prevádzkových nákladov o 7 % v roku 2009 znížili svoje výdavky o ďalšie percento v roku 2010. 
Tieto opatrenia znížili pomer nákladov k výnosom v bankovom sektore na historicky najnižšiu úroveň 54,6 %. 
Celkový prevádzkový zisk bankového sektora narástol v roku 2010 o 23 % a vďaka poklesu tvorby opravných položiek na krytie nesplácaných úverov banky na Slovensku minulý rok zdvojnásobili svoj čistý zisk. 
Napriek tomuto pôsobivému obratu zisky bánk nedosiahli úroveň z obdobia pred krízou (na úrovni 514 miliónov EUR zisky bánk v roku 2010 boli o 11 % nižšie ako v roku 2007 a o 13 % nižšie ako v roku 2006). 
Na pozadí týchto externých udalostí si VÚB počínala dobre. 
Podarilo sa nám rásť v objeme primárnych vkladov rovnako ako sektoru a dokonca prekonať nárast trhu v objeme úverov. 
Kým celkové výsledky sú uspokojivé, obchodné výsledky sa v jednotlivých segmentoch líšia. 
Aj v roku 2010 prebiehal na trhu tvrdý boj predovšetkým v segmente vkladov obyvateľstva, kde sme zaznamenali pokles trhového podielu zo 17,8 % na konci roku 2009 na 17,2 %, hlavne v dôsledku menších agresívnych hráčov, ktorí ponúkali nadpriemerné úrokové sadzby na vkladoch. 
Podobne ako v predchádzajúcom roku sme však boli schopní zvýšiť podiel vkladov s dlhšou viazanosťou, vďaka čomu sme mohli naďalej zlepšovať stabilitu tejto dôležitej zložky finančnej základne banky z časového hľadiska. 
Na úrovni Skupiny sa nám podarilo kompenzovať polovicu strateného podielu na vkladoch obyvateľstva zvýšením finančných prostriedkov pod správou asset manažmentu, ktorý zaznamenal nárast podielu na trhu o pol percentuálneho bodu oproti roku 2009. 
V segmente korporátnych vkladov sme boli úspešní pri zvyšovaní podielu na kľúčovom trhu vkladov nefinančných podnikov o takmer dva percentuálne body z 15,9 % na konci roku 2009 na 17,8 %. 
Celkovo sme si udržali 17,7 % podiel kombinovaného objemu primárnych bankových vkladov a majetku v podielových fondoch na konci roku 2010, teda rovnaký podiel ako v predchádzajúcom roku. 
Naše aktivity v spravovaní osobných finančných aktív na Slovensku zahŕňajú aj dôchodkové sporenie, v ktorom pôsobíme spoločne s naším partnerom Generali Slovensko. 
V roku 2010 sa nám podarilo udržať si priazeň 196 000 klientov dôchodkového sporenia, ktorých majetok v našej správe narástol o 28 %, čo je stabilný 14,5 % trhový podiel. 
Na úverovom trhu sme využili dobrú finančnú pozíciu a naďalej sme zlepšovali trhový podiel zo 17,6 % v predchádzajúcom roku na 18,0 %. 
Uspeli sme pri rozširovaní úverových objemov obyvateľstvu a nefinančným podnikom zvýšením ich trhového podielu o tri desatiny v porovnaní s predchádzajúcim rokom na rekordné poprivatizačné úrovne 23,6 % pre úvery obyvateľstvu a 15,0 % pre nefinančné korporátne úvery. 
Na retailovom trhu sme predovšetkým rozšírili objemy hypotekárnych úverov, ktorých nové objemy v priebehu roku 2010 narástli o 58 % oproti minulému roku. 
Okrem toho sa nám podarilo predbehnúť konkurenciu v kreditných kartách. 
V korporátnom segmente sme zaznamenali nárast celkového úverového portfólia výlučne vďaka malým a stredným podnikom, ktorým sme zvýšili úverovú knihu o sedem percent oproti minulému roku. 
V porovnaní s obdobím stagnácie v roku 2009 je to určite dobrý výsledok. 
Úvery poskytované veľkým firemným klientom naďalej klesali, aj keď oveľa pomalšie ako v krízovom roku 2009. 
Popri bankovom podnikaní zaznamenali oživenie aj lízingové trhy a trhy spotrebného financovania. 
Na lízingovom trhu však objemy naďalej klesali počas prvej polovice roku 2010. 
Až v druhej polovici 2010 firmy obnovili dopyt po lízingu, keďže narastajúce objednávky v priemysle začali tlačiť využívanie kapacít na úroveň, keď boli spoločnosti motivované rozširovať svoj strojový a vozový park. 
Rýchly nárast na konci minulého roka znamenal, že objem novoposkytnutých lízingov sa zvýšil v porovnaní s predchádzajúcim rokom o takmer sedem percent – čo bolo úľavou potom, ako sa trh znížil takmer na polovicu v roku 2009. 
Naša dcérska spoločnosť VÚB Leasing využila tento obnovený nárast trhu a zvýšila svoj trhový podiel zo 6,5 % za predchádzajúci rok na 7,3 %. 
Na trhu spotrebných úverov sa našej dcérskej spoločnosti Consumer Finance Holding darilo dobre a minulý rok zvýšila úverovú knihu o 6,7 %. 
Výsledný nárast výnosov sprevádzaný ďalšími krokmi na znižovanie nákladov znamenal, že prevádzkový zisk tejto dcérskej spoločnosti narástol o 11 % oproti minulému roku. 
Na konsolidovanej úrovni skupina VÚB zaznamenala nárast čistej prevádzkovej marže o 2,4 % a pokles celkových prevádzkových nákladov o 0,2 %, čím sa znížil pomer nákladov k výnosom na historické minimum 46,2 %. 
Na úrovni Skupiny sme vytvorili celkový prevádzkový zisk vo výške 265 miliónov €, teda o 4,7 % viac ako v predchádzajúcom roku. 
Po úpravách týkajúcich sa opravných položiek, rezerv na krytie strát a dane z príjmu Skupina v roku 2010 vykázala čistý zisk 150,3 milióna €, teda o 6,1 % viac ako v predchádzajúcom roku. 
Ak sa pozrieme na naše strategické plány z dlhodobejšieho hľadiska, tak rok 2011 bude pre nás skúškou,či dokážeme vyťažiť z naštartovania novej éry v prístupe a v myslení, ktorá prišla po ekonomicky nestabilných časoch. 
Kľúčové priority trojročného plánu skupiny Intesa Sanpaolo hovoria samy za seba: musíme byť rýchlejší a jednoduchší, musíme dôkladne spoznať našich klientov a byť inovatívnejší. 
S ohľadom na uvedené ciele by som chcel poďakovať našim zamestnancom za ich pracovné nasadenie, poctivú prácu a za výsledky dosiahnuté v minulom roku. 
Chcel by som tiež vyjadriť vďaku klientom a obchodným partnerom VÚB za prejavenú dôveru banke a akcionárom za podporu. 
Želám nám všetkým všetko dobré v roku 2011. 
Ignacio Jaquotot generálny riaditeľ a predseda Predstavenstva VÚB, a.s.