Výrazne silnejší rast z dôvodu domáceho dopytu, takmer žiadna inflácia a historicky najnižšie úrokové sadzby boli jedným z hlavných faktorov podieľajúcich sa na pomerne priaznivom vývoji slovenského bankového sektora v roku 2014. 
Vďaka silnému hospodárskemu rastu sa nad očakávania znížila miera nezamestnanosti a dokonca aj príjem domácností zaznamenal lepší vývoj, než sa predpokladalo. 
V roku 2014 intenzívna konkurencia, pokles úrokových sadzieb na historické minimum a výrazné zlepšenie trhu práce vyústili do výrazného rastu retailových úverov. 
Navyše tieto faktory boli umocnené novým nariadením Národnej banky Slovenska týkajúcim sa pomeru výšky úveru a hodnoty nehnuteľnosti (LTV) platným od začiatku roka 2015, v dôsledku čoho bola časť dopytu prevedená do obdobia pred nadobudnutím účinnosti nariadenia. 
Okrem toho boli finančné výsledky bánk negatívne ovplyvnené aj opätovným zavedením príspevkov do Fondu ochrany vkladov. 
Z pohľadu konsolidovaných výsledkov vykázala VÚB prevádzkové výnosy vo výške 543,7 milióna €. 
V porovnaní s predchádzajúcim rokom vzrástli výnosy skupiny o 2,4 % predovšetkým vďaka čistým úrokovým výnosom. 
Prevádzkové náklady sa medzitým zvýšili o 2,7 % na úroveň 272,6 milióna € (vrátane bankového odvodu) na konci roka 2014. 
Skupina VÚB dosiahla prevádzkový zisk pred tvorbou opravných položiek 271,1 milióna € a zisk pred zdanením 189,6 milióna €. 
VÚB sa podarilo zvýšiť svoj prevádzkový zisk pred tvorbou opravných položiek o 2,1 % a čistý zisk o 7,9 % v priebehu predchádzajúceho roka. 
Pomer nákladov a výnosov (bez bankového odvodu) skupiny VÚB dosiahol 44,7 %, čo je zvýšenie o 2,0 percentuálneho bodu. 
V súvislosti s rozvojom podnikania dosiahla VÚB mimoriadny rozvoj úverového portfólia, ktoré vzrástlo o 9,4 % a vyústilo do zvýšenia podielu na trhu o 0,2 percentuálneho bodu. 
Celkové aktíva celej skupiny VÚB však narástli len nepatrne o 1,2 % v priebehu roka v dôsledku strategického rozhodnutia týkajúceho sa racionalizácie kvality aktív. 
To malo za následok vyššie spomenutý pokles prostredníctvom zvyšovania viac ziskových aktív, ako sú úvery zákazníkom, a poklesu menej lukratívnych, ako napríklad medzibankové úvery. 
VÚB dokázala zároveň udržať dostatočnú úroveň svojich primárnych vkladov s miernym rastom o 0,3 %, pričom si udržala dobrú likvidnú pozíciu, ktorú dokazuje obozretná úroveň pomeru úverov ku vkladom vo výške 88,8 %. 
Navyše pomalší rast úverov v porovnaní s trhom je kompenzovaný výrazne lepším výsledkom, pokiaľ ide o kvalitu úverového portfólia. 
Nesplácané úvery z bankových operácii vo VÚB ku koncu roka 2014 predstavovali 4,6 % z brutto sumy úverov v porovnaní s trhovou úrovňou 5,5 %. 
Po započítaní pôžičiek poskytnutých spoločnosťami Consumer Finance Holding a VÚB Leasing bol podiel nesplácaných úverov stabilný počas celého roka pod úrovňou 6 %. 
S cieľom ďalšieho posilnenia stability obchodného rastu sa kapitál skupiny zvýšil na jednu z najvyšších úrovní kapitálovej primeranosti na slovenskom trhu s pomerom vo výške 16,06 % vysoko nad minimálnymi požiadavkami stanovenými centrálnou bankou. 
To nám poskytuje pevný základ na ďalší obchodný rast. 
Consumer Finance Holding (CFH), ktorý naďalej prispieval k rozširovaniu úverového portfólia skupiny neustále sa rozširujúcim spektrom retailových klientov, vykázal v tomto roku výrazný nárast úverov poskytnutých domácnostiam vo výške 6,5 %. 
Na lízingovom trhu pokračovala spoločnosť VÚB Leasing, dcérska spoločnosť VÚB, v dosahovaní solídnej výkonnosti s rastom lízingových aktív o 12,4 %. 
VÚB Leasing zvýšil svoj trhový podiel s ohľadom na celkové portfólio na úroveň 7,6 % zo 7,2 % v minulom roku.