Vážení akcionári, klienti a obchodní partneri, zamestnanci, VÚB mala v roku 2021 veľmi dobrý rok. 
Skupine sa podarilo výrazne zvýšiť objemy úverov a vkladov a dosiahnuť pekné finančné výsledky, ktoré prekonali očakávania. 
Tieto úspechy sú pozoruhodné, najmä preto, že spotrebiteľské výdavky a podnikové investičné aktivity boli stále obmedzené pandémiou COVID19 a znemožňovali návrat dopytu po mnohých finančných službách na predchádzajúcu úroveň. 
V tomto smere vyniká fakt, že VÚB v treťom štvrťroku prerástla svojich hlavných konkurentov a upevnila si pozíciu jednotky v poskytovaní úverov na Slovensku. 
Vynikajúce výsledky VÚB na trhu zaznamenali aj externí pozorovatelia, napríklad časopis Global Finance, ktorý ocenil VÚB banku ako Najlepšiu banku na Slovensku v roku 2021. 
V menedozornej rady by som sa chcel poďakovať vedeniu a zamestnancom za tieto vynikajúce úspechy. 
Okrem dobrých kvantitatívnych výsledkov však úspech VÚB vnímam aj v inom kontexte. 
Pri pretrvávajúcom ohrození verejného zdravia pandémiou COVID19 najmä veľmi oceňujem prístup VÚB k ochrane zdravia svojich klientov, zamestnancov a výraznú podporu očkovania, ktoré je kľúčom k návratu k normálnosti života a podnikania, ako sme ho poznali pred pandémiou. 
Rovnako oceňujem aj zodpovedný prístup VÚB k implementácii princípov ESG a udržateľnosti do každodennej prevádzky, ako aj k dlhodobej stratégii. 
My v Intesa Sanpaolo sme si totiž veľmi dobre vedomí vplyvu, ktorý máme na sociálny a environmentálny kontext, v ktorom podnikáme. 
A vieme, že inovácie, vývoj nových produktov a služieb a firemná zodpovednosť môžu prispieť k zníženiu vplyvu javov, akými sú zmena klímy a sociálna nerovnosť, na spoločnosť. 
S týmto vedomím sa skupina Intesa Sanpaolo, ako jedna z mála európskych finančných skupín pripojila ku všetkým hlavným iniciatívam Organizácie Spojených národov týkajúcich sa finančného sektora v oblasti udržateľnosti. 
Preto potvrdzujem, že Intesa Sanpaolo je naďalej odhodlaná pomáhať VÚB v akomkoľvek ohľade byť zodpovedným finančným sprostredkovateľom, ktorý vytvára kolektívnu dlhodobú hodnotu pre banku, jej zamestnancov, zákazníkov, komunitu a životné prostredie. 
Ignacio Jaquotot, predseda dozornej rady