Vážení akcionári, klienti a obchodní partneri, zamestnanci, rok 2015 bol pre VÚB dobrým rokom. 
Skupina bola úspešná najmä v ukazovateľoch ziskovosti, keď sa čistý zisk v porovnaní s rokom 2014 zvýšil o viac ako 12 %. 
V obchodnej oblasti sa VÚB podarilo výrazne zvýšiť objemy úverov a vkladov. 
Pozitívne výsledky zaznamenali aj dcérske spoločnosti v skupine, ktoré pôsobia na trhoch spotrebného financovania, správy aktív a dôchodkového sporenia. 
Popri silnom raste VÚB zároveň dokázala stále zlepšovať kvalitu svojho úverového portfólia, ktoré je už teraz najlepšie na trhu. 
V mene dozornej rady by som sa chcel poďakovať manažmentu a zamestnancom za všetky tieto výsledky. 
V roku 2016 bude prostredie, v ktorom banky pôsobia, ešte náročnejšie. 
Mimoriadne nízke úroky budú naďalej stláčať marže a oslabovať kľúčové príjmy bánk v čase, keď náklady spojené s regulatórnými zmenami bezprecedentne rastú. 
V súvislosti s regulatórnými opatreniami sa banky budú musieť vyrovnať s Nariadením EÚ o výmenných poplatkoch, platobných účtoch a hypotékach. 
Tieto legislatívne zmeny nielenže negatívne ovplyvnia schopnosť bánk inkasovať poplatky, ale všeobecne skomplikujú vykonávanie tradičnej bankovej činnosti. 
Aby vykompenzovala klesajúce marže a rastúce legislatívne náklady, VÚB sa bude musieť zamerať okrem rastu obchodnej činnosti aj na posilnenie efektívnosti a efektivity. 
Intesa Sanpaolo bude v tejto oblasti banke naďalej pomáhať prostredníctvom zlepšených organizačných modelov a procesov, s využitím medzinárodne osvedčených metód a profesionálnych skúseností. 
Intesa Sanpaolo je rozhodnutá stále poskytovať VÚB podporu, know how a synergie v komerčnej oblasti. 
Jedným z príkladov je nová platforma firemného bankovníctva InBiz, postavená na existujúcom riešení pre firemné bankovníctvo ISP. 
Firemní klienti VÚB budú mať čoskoro k dispozícii ľahko zvládnuteľné webové rozhranie, ktoré využíva moderné a bezpečné techniky. 
Myslím si, že banka má stanovené náročné ciele. 
Napriek tomu som presvedčený, že s pretrvávajúcou dôverou klientov a obchodných partnerov sú reálne, zvlášť keď si zachovávame pracovný entuziazmus, ktorý je nevyhnutným a kľúčovým faktorom úspechu. 
Ezio Salvai predseda dozornej rady