Na rok 2008 si banka stanovila za cieľ ďalej upevniť poprednú pozíciu v bankovom sektore a pokračovať v trende zvyšovania ziskovosti a efektívnosti, čo sa jej podarilo splniť. 
Z pohľadu nárastu zisku tvoreného bankovými aktivitami sa opäť zaradila medzi najziskovejšie banky na slovenskom trhu. 
Vskutku, kým prevádzkové náklady sa zvýšili o menej ako 10 %, celkové prevádzkové výnosy vzrástli o 17 % podporené predovšetkým nárastom úrokových výnosov, ako aj výnosov z poplatkov a provízií. 
Banka tak uzavrela rok končiaci sa 31. 12. 2008 s konsolidovaným prevádzkovým ziskom podľa IFRS vyšším o viac ako 25 % v po- rovnaní s predchádzajúcim rokom a jej efektivita meraná pomerom nákladov k výnosom zotrvala aj v čase príprav na prijatie eura pod hranicou 50 %. 
Za posilnením finančnej pozície banky stojí v prvom rade jej výrazne napredovanie na bankovom trhu. 
Prvým znakom je pokračujúci dynamický rast celkových konsolidovaných aktív, ktoré sa v roku 2008 zvýšili o 19 %. 
Najvýznamnejšími aktívami naďalej zostali pohľadávky voči klientom s podielom už viac ako50 % na súhrnnej bilancii aktív a pasív. 
V roku 2008 sa banka viac sústredila na poskytovanie úverov klientom, dokonca im bol venovaný ešte väčší priestor ako investíciám do cenných papierov. 
Úvery poskytnuté klientom vo VÚB vzrástli o viac ako 30 %. 
Nepochybne k tomu prispela výraznejšia orientácia na klienta a ešte dôkladnejší prístup k uspokojovaniu finančných potrieb klientov. 
VÚB tak potvrdila, že jej patrí popredné postavenie na slovenskom trhu úverov. 
Na rozširovaní úverového portfólia o čoraz väčší okruh retailových klientov sa podieľa i dcérska spoločnosť banky, Consumer Finance Holding, ktorá poskytla o 19 % viac pôžičiek pre občanov ako pred rokom. 
Expanziu na úverovom trhu zvyšovala aj spoločnosť VÚB Leasing začlenená do skupiny VÚB ešte pred koncom roka 2007, ktorá najmä firemnej klientele poskytla o 22 % viac lízingových úverov ako pred rokom. 
Napredovanie banky sa prejavilo aj na strane depozít, ktoré sa banke podarilo navýšiť o takmer 20 %. 
Likviditu si tak banka naďalej udržiavala na vysokej úrovni, a to aj napriek prepadu záujmu klientov o sporenie na trhu s podielovými fondmi v dôsledku nepriaznivého vývoja na globálnom finančnom trhu. 
Objem aktív spravovaných spoločnosťou VÚB Asset Management dosiahol v prostredí vysokej averzie voči riziku takmer 580 mil. EUR (17 mld. SKK). 
Dôchodková správcovská spoločnosť VÚB Generali, d.s.s., ktorá je 50 % dcérskou spoločnosťou banky, si úspešne udržiava pozíciu na trhu dôchodkového sporenia a ku koncu roku spravovala aktíva v hodnote 324 mil. EUR (10 mld. SKK).